
Maeştrilor mei: şamanii, lamaşii tibetani, 
Înţelepciunea, munții, vântul... 


Și tuturor celor care se străduiesc să își 
înțeleagă condiția de oameni pentru ca 
apoi să o depășească... 


„Încă de la începuturi, toate ființele sunt 
asemeni lui Buddha.” 
Hakuin, maestru zen 

INTRODUCERE 
De ce o carte? 


Vorbind cu oamenii, mi-am dat seama că aceștia 
nu vor, sau se tem, sau nu știu cum — să facă pași 
rapizi și spectaculoșşi în evoluţia lor... 

În general ei doresc să se complacă în ignoranța 
şi în falsa siguranță a vieţii lor: noul sperie, pămân- 
tul începe să se clatine sub picioare, apar întrebările 
existenţiale, liniștea dispare: „dar dacă tot ceea ce 
am trăit și am gândit până acum este o minciună ?”... 

Sau fac ei doar pași mititei: se mulțumesc să-și 
rezolve câteva probleme mărunte potrivit ego-ului 
lor și dorințelor lor „omenești”: să iasă bine dintr-un 
divorţ, să capete ceva mai multă încredere în ei, să 
câștige eventual mai mulți bani, să-și depășească o 
vinovăție sau o frică... 

Și astfel ei doar cochetează, de fapt, cu o cale 
spirituală... 

Cât despre gesturile extreme care să opereze o 
schimbare majoră de viață sau de gândire, ele cer 
curaj... 

Despre asta este vorba în „Să te căsătoreşti cu 
vântul...” 

Atunci poate ar fi bine de scris o carte, pentru că 
din carte mesajul vine altfel decât cel vorbit. Mesa- 
jul din carte are o anumită greutate. 

Cartea poate rămâne pe noptieră și poate fi 
deschisă din când în când, în momentele de cumpănă 
sau de durere sau de căutare disperată a unor răs- 
punsuri... Și poate încet-încet, lucrurile se impreg- 
nează în mintea cititorului și astfel apare curajul... 
Apoi curajul crește... Şi începe schimbarea... 


Da, recunosc, este o carte radicală, menită să 
distrugă ego-uri și minți condiţionate... 

Este pentru cei care nu mai vor să facă compro- 
misuri, pentru cei a căror nevoie de schimbare a 
devenit dureros de acută, pentru cei care sunt gata 
să-și abandoneze falsa siguranță și automulțumirea 
pentru a porni în Marea lor Aventură, cum o nu- 
mește Spiritul... 


Pentru cei care caută curajul de a se căsători cu 
vântul... 


INDRA 

De vorbă cu un Spirit 


Un Spirit cobori pe pământ și se întrupă ca să îi 
ajute pe oameni. 

Spiritul acceptă cu bună știință forma umană și 
limitările acesteia: percepțiile incomplete, durerea și 
boala, incertitudinea și frica; şi astfel, un timp, Spiri- 
tul duse o viață de om tocmai pentru a cunoaște viața 
oamenilor. 

Cum ar fi putut el să-și împărtășească învățătu- 
rile — dacă nu ar fi înțeles suferințele pe care le are 
de vindecat... 

Iar oamenii ar fi spus: „sigur, ţie ţi-e ușor să vor- 
beşti din lumea ta, a libertăţii și a înţelegerii, dar 
vino aici, în lumea noastră, a înlănțuirilor, a igno- 
ranţei și a luptelor ego-ului și dovedește că poți trăi 
aici pe pământ în Învățăturile tale”... 

Și astfel Spiritul experimentă suferințele, expe- 
rimentă iubirea, atașamentele, experimentă durerea, 
violenţa, aroganţa, mândria ascensiunii, dorinţa de 
a controla și de a supune, beţia puterii... 

Spiritul învăţă adevărul și minciuna din lumea 
omenească, învăţă dualitatea binelui și răului, dua- 
litatea minții omenești, experimentă extraordinara 
tensiune a contrariilor, a energiilor opuse, a salturilor 
infernale dintr-o extremă într-alta... 

Spiritul învăță să rănească cu bună-știință și 
învăță să-și ceară iertare. În cele din urmă Spiritul 
învăță umilința și smerenia și învăță să-și dizolve 
complet ego-ul, aceasta a fost ultima sa lecţie ca om. 
Spiritul pătrunse în toate aceste stări omenești, în- 
cercă să le descifreze tainele — pentru ca mai apoi 
să le poată vorbi oamenilor despre ele... 

Spiritul venea din Eternitate şi cunoștea Adevă- 
rul: pe care voia să-l împărtășească oamenilor. Pen- 
tru aceasta învăţă limba lor și învăţă să gândească 
precum un om, să argumenteze, să se folosească 
de logică, învăță să aibă o minte apropiată de cea 
omenească... 

Dar vorbele sunt atât de limitate... Cum să ex- 
primi Eternitatea în vorbe? Cum să faci să fie 
înțeles Ceea ce e de Neînţeles? Cum să le deschizi 
oamenilor mintea și să-i faci să vadă? Cum să le 
deschizi oamenilor inima și să-i faci să iubească? 

Uneori Spiritul era atât de trist, de singur și de 
descurajat... De nenumărate ori munca sa i se părea 
a fi în zadar... Era atât de greu să se facă auzit, era 
atât de greu să se facă înțeles... 

Şi nu avea nici un prieten..., e adevărat, erau unii 
oameni care încercau să-i fie prieteni, fie atraşi de 
energia sa nepământeană, fie fascinaţi de acel ceva 
de necuprins pe care îl simțeau în ființa sa... Dar 
până la urmă aceștia fie nu înțelegeau nimic şi se 
retrăgeau nedumeriţi, fie se speriau de abisurile pe 
care le descopereau în această fiinţă misterioasă, și 
în cele din urmă fugeau copleșiți de neputinta lor... 
Sau pur și simplu se îndepărtau rușinaţi, pentru că 
Spiritul le putea citi în mintea și în inima lor confuză 
și plină de compromisuri şi de lașităţi... 

Spiritul nu avea pe nimeni cu care să se sfătu- 
iască, era încercarea pe care și-o asumase și pe care 
trebuia să o ducă singur la bun sfârșit... 

Şi atunci, din când în când, obosit de această viață 
care nu îi aparţinea, se retrăgea în non-minte, se 
retrăgea în contemplaţie, în Eternitate, acolo unde 
nu există timp, unde nu există trecut și viitor, unde 
există doar Energie şi Conștiinţă... Spiritul se odih- 
nea în misterele Creaţiei, în potenţialitățile infinite 
ale Existenţei... Spiritul transforma Eternitatea 
în puterea sa, care-l ajuta să-și îndeplinească mai 
departe misiunea printre oameni... 

Iar apoi cobora din nou în lumea oamenilor, în 
lumea emoţiilor, fricilor, atașamentelor, încercând 
să înţeleagă și încercând să-i facă și pe alții să înțe- 
leagă... 

Uneori îi trebuia un curaj extraordinar să pără- 
sească lumea sa și să coboare în lumea minţii 
omenești, în lumea suferinţei... dar de fiecare dată 
resimțea în același timp o bucurie ciudată a expe- 
rimentării, a aventurării în meandrele sufletului 
omenesc... Şi atunci, se arunca din nou în aceste 
experienţe fascinante — ale dragostei, ale durerii, ale 
dorului, încercând să le pătrundă adâncimile și înțe- 
lesurile, încercând să-i facă și pe ceilalți să coboare 
în aceste abisuri, să se bucure de ele, să le exploreze 
și să le înțeleagă... 

Și astfel spiritul era mereu sfâșiat între lumea 
sa eternă și vremelnicia omenească, între non-min- 
tea sa și mintea omenească, între conștiința sa neli- 
mitaţă și conștiința adormită a oamenilor... 

Şi de fiecare dată când cobora în lumea oame- 
nilor, Spiritul trebuia să pară un om... 

Dar oamenii începură să bănuiască că acesta nu 
este unul dintre ei, prea părea neobișnuită această 
creatură, prea nu se încadra în tiparele lor omenești... 

Mulţi se temeau de ceea ce spunea Spiritul, dar 
mai ales de Necunoscutul pe care-l bănuiau că se află 
în spatele cuvintelor; și atunci le era mai ușor să-l 
catalogheze drept „excentric”, „bizar”, „neadaptat”, 
sau chiar nebun. 

Unii oameni au fugit, speriați de ciudățenia Spi- 
ritului. 

Alţi oameni, mai curajoși, începură însă să-i dea 
târcoale, oarecum neliniștiți și iscoditori. 

Iar cel mai curajos dintre ei, Omul, se apropie 
de Spirit și începu să întrebe... La început timid și 
nesigur, apoi contrariat, apoi furios, și în cele din 
urmă subjugat și din ce în ce mai însetat de răspun- 
surile Spiritului... 

Acestea începură să-i dezvăluie o nouă lume, dife- 
rită, uneori fascinantă, alteori înspăimântătoare prin 
revelaţiile ei... Valorile sale se răsturnau, eșafoda- 
jele sale mentale începură să se dărâme, ego-ul său 
se prăbușea... 

La început Omul, ca mai toți oamenii, vorbea cu 
mintea sa, iar Spiritul, frustrat și oarecum neînde- 
mânatic trebui să învețe cum să depășească sau să 
spargă barierele acestei minţii... 

Incet-încet însă mintea Omului se deschise, sufle- 
tul acestuia înflori. Omul începu să înțeleagă, să 
simtă, să întrezărească Adevărul, percepţia lui se 
extinse, la început asupra celor din jurul său, apoi 
asupra întregului univers... 

Și între cei doi se stabili o altfel de relație, nemai- 
cunoscută până acum Omului, o relație mai presus 
de dragoste și de comunicare: Omul deveni discipol... 

Iar după el veniră alți oameni curajoși... Şi astfel 
Spiritul începu să le vorbească Oamenilor. 

Vorbea despre mintea lor, despre emoțiile ome- 
nești. Spiritul le explică cum totul este energie, le 
explică irealitatea lumii, îi învăță să mediteze, să 
se înalțe, să-și depășească condiția de oameni, îi 
învăţă Calea Spiritului — cu o răbdare extraordinară, 
uneori frustrat, uneori furios, uneori cu umor... 

Spiritul le spuse oamenilor că doar mintea lor 
scindează, că doar mintea lor creează dualitatea... 

Spiritul încercă să le vorbească oamenilor despre 
credinţe și religii, să-i facă să înțeleagă că toate reli- 
giile nu fac altceva decât să încerce să explice Ceea 
ce e de Neexplicat... Și Spiritul se lovea neîncetat 
de condiționările minţii omenești, se lupta cu dog- 
mele, cu limitările minții și percepţiei... Spiritul le 
vorbea despre Dumnezeu, iar oamenii răspundeau 
cu citate din cărţile lor sfinte — pe care nu le înțele- 
seseră și pe care nimeni nu le-a explicat vreodată... 

Spiritul le vorbi despre Creaţie, despre Omnipo- 
tență, despre Nemărginit... 

De multe ori Spiritul le vorbea oamenilor ca și 
cum el însuși ar fi fost un om, le vorbea tocmai din 
trăirile pe care le experimentase el pe pământ... Și 
tocmai de aceea, simțind autenticitatea spuselor sale, 
oamenii începură să aibă mai multă încredere... 

Când nu le vorbea oamenilor, Spiritul se retrăgea 
în Tăcerea primordială și privea cum totul se dizolvă 
aici, iar apoi cum totul se recreează: asculta sunetul 
primordial al Existenţei din care răsar formele, apoi 
viața... 

Și Spiritul le vorbi și oamenilor despre Tăcere, 
despre Tăcerea care vorbește, despre Tăcerea în care 

se aude glasul Eternităţii, despre Tăcerea în care 
se dizolvă totul şi din care izvorăște totul..., le vorbi 
despre glasul Existenţei... 

Şi astfel Spiritul îi învăța pe oameni să devină 

“Spirite... 

Conștiinţa oamenilor începu să se extindă, inima 
acestora începu să se deschidă... și încet-încet oame- 
nii învățau și ei să se dizolve în Eternitate și în 
'Tăcere... oamenii deveneau și ei — Spirite... 

Oamenii deveneau o nouă specie, învățau să 
zboare... 

„„„despre emoții, frică, identificare 
și suferinţă 


— Ce ființă minunată este omul şi ce dar minu- 
nat este acesta, de a fi om, spuse Spiritul nostalgic... 

Spiritul experimenta din când în când trăirile 
omenești; și când cobora în acestea o făcea ca un ade- 
vărat explorator, ca un aventurier debarcat pe noi 
tărâmuri pline de minunăţii care abia așteptau să 
fie descoperite... 

Iar apoi, plin de entuziasm, încerca să le împărtă- 
șească oamenilor descoperirile sale. . 

Dar nostalgia era acolo... toate acestea rămâneau 
doar niște descoperiri, nu îi aparțineau, Spiritul nu 
era om, el era un străin în lumea oamenilor și așa 
se și simțea, aceasta nu era lumea lui, el era doar 
un spectator care se implica din când în când în 
spectacol... 

— O ființă atât de fragilă dar totodată atât de fru- 
moasă și atât de puternică, continuă Spiritul plin de 
elocvență, care poate înflori în nenumăratele sale 
creaţii, care poate dansa, care poate lupta cu atâta 
îndârjire, care poate visa și care se poate avânta în 
visul său... și toate acestea fiind mânat de emoţii atât 
de puternice, de copleșitoare. 

Spiritul era fascinat de lumea emoţiilor, pe care 
cei ca el le depășiseră și le uitaseră de eoni... 

Aceasta era aventura sa cea mai palpitantă, să 
coboare și să exploreze emoțiile... 


De cele mai multe ori însă, oamenii erau con- 
trariaţi: 

— Cum așa, cu atâtea nenorociri și suferințe și 
greutăţi, ce găsești tu, Spirite, așa de minunat în 
viața de om?... întrebă Omul oarecum frustrat că 
iată, cineva pare că știe despre viața sa mai multe 
decât știe el însuși... 

— Habar n-ai, Om prostuţ, toate așa-zisele tale 
greutăţi sunt doar lecţii, sunt doar pași pe care tre- 
buie să-i faci spre Învăţare. 

— Ce să învăţ, Spirite? 

— Mai întâi trebuie să înveți exact asta, Omule, 
ce minunat este să fii om... 

Iar după ce ţi-ai explorat în totalitate condiţia de 
om, cu întreaga bucurie și recunoștință de care eşti 
în stare, abia atunci o vei putea transcende... Până 
atunci însă, învaţă să te bucuri că ești om... 

Și toate aceste lecţii, chiar dacă la prima vedere 
sunt neplăcute sau dureroase sau umilitoare, sunt 
de fapt niște ocazii extraordinare pentru tine ca să 
crești... toate! Și poți exploata toate aceste ocazii pe 
care ți le oferă Existenţa — tocmai pentru ca învă- 
țarea ta să fie mai rapidă și mai temeinică... Stii, 
dacă nu înveți o lecție, aceasta îți va fi dată iar și 
iar, până când nu o vei mai refuza; și abia atunci 
vei putea trece mai departe... 

„Nenorocirile” și „Suferințele”, cum le spui tu, sunt 
lecții, toate sunt nişte lecții extrem de valoroase și 
numai trecând prin ele vei putea merge mai departe. 
O suferință, prin forța ei — răscolește, dărâmă, 

schimbă ceva... iar lecţia este tocmai să accepți 
această schimbare și să mergi mai departe, inte- 
grând-o în viața ta... 

Dacă te ferești de suferință, nu ai făcut nimic. 

„Un vapor se află în siguranţă în port, dar nu 
de asta s-au construit vapoarele”... spune William 
Shedd. Spiritul admira capacitatea de pătrundere 
a geniului omenesc și se bucura ori de câte ori găsea 
acolo revelate frânturi din adevărurile sale, care-i 
permiteau astfel să-și mai condimenteze lecţiile... 

— Dar emoțiile, durerile sunt uneori copleșitoare, 
se grăbi Omul să se justifice cu ceea ce îl durea pe 
el cel mai tare... uite de exemplu, acum iubesc pe 
cineva cu toată ființa mea și știu că va veni ziua 
despărțirii, suferința e îngrozitoare, sunt sfâșiat de 
durere... 

— Știu, Omule, am experimentat și eu odată 
durerea iubirii și a despărțirii, e adevărat, nu chiar 
ca tine, dar știu că este sfâșietoare..., continuă 
Spiritul care vorbea atât de pe poziţia sa de experi- 
mentator, cât şi de pe cea de spectator al experimen- 
tului său... 

Dar încearcă să te gândești că emoțiile sunt minu- 
nate, chiar dacă sunt devastatoare... chiar dacă trec 
ca niște tornade prin viața ta distrugând totul... 
Gândește-te ce minunată este o tornadă, ce forță 
extraordinară are, este doar putere, doar energie... 

Nemaivorbind că uneori exact de asta este nevoie, 
ca totul să fie distrus... Existenţa știe întotdeauna 
când trebuie să facă asta, chiar dacă pare crud și 
de neînțeles pentru tine... Atunci când structurile 
devin prea rigide — ele îţi împiedică evoluţia, ori 
cum tu nu ești conștient de asta, trebuie să o facă 

altcineva și atunci Existenţa, care le știe pe toate, 
o va face într-un fel sau altul. 

Si devenind conștient de necesitatea acestei dis- 
trugeri, precum și de necesitatea schimbării care va 
urma, o poţi chiar „sprijini” puţin... 


— Cum aș putea să fac asta? 

— Încearcă să înţelegi și să te lași copleșit de 
măreția unei tornade... la fel, încearcă să pătrunzi 
în emoțiile tale, să le simți forța... Lasă-te cuprins 
de ele, lasă-te anihilat de forța emoţiilor, în timp ce 
te bucuri de acea forță... Lasă-te dezintegrat de 
emoţii, până acolo unde nu mai exiști... 

Știi, asta este o meditaţie extraordinară: a te lăsa 
dezintegrat de emoţiile tale... E o cale perfectă de 
a-ți anihila mintea și ego-ul. 

Despre asta vom tot vorbi de acuma încolo, despre 
dizolvarea minții și ego-ului, este ceva absolut esen- 
tial pentru evoluţia ta. 

Lasă-te dezintegrat și vei ajunge acolo unde puţini 
au ajuns: la Nefiinţă, la Primordialitate, acolo unde 
există doar vacuitate și absorbție, acolo unde dispare 
totul... se avântă Spiritul în explicaţiile sale despre 
Incognoscibil, uitând de bietul om din faţa sa, căruia 
aceste lucruri îi erau atât de străine... 

Aceasta era una dintre provocările sale preferate, 
să încerce să explice Ceea ce e de Neexplicat; și de 
multe ori vorbea doar pentru sine, pentru a-și rea- 
minti sieși Ceea ce nu poate fi Reamintit, cum ar 
spune tot el... 

Vei fi una cu Vacuitatea și cu forţa ei... Dizolvă-te 
acolo și recompune-te acolo, încarcă-te apoi cu forța 
Vacuităţii, devino și tu — doar forță... 

Iată ce-ţi pot oferi emoţiile, om prostuţi... 

Dar tu te temi atât de mult să suferi...tu ţii atât 
de mult la mărunta ta siguranţă și linişte, pe care 
o suferință cât de mică o scrijelește... 

„Dacă nu ai suferit niciodată înseamnă că nu ești 
binecuvântat”, găsi Spiritul sprijin în spusele lui 
Edgar Allan Poe... 


— Am înţeles câte ceva, minți Omul, din ce în ce 
mai neliniștit de ceea ce auzea, dar mai ales de ceea 
ce bănuia că se află în spatele vorbelor Spiritului: 
simțea că acolo se află ceva misterios și tulburător 
de adevărat, dar care deocamdată îi era atât de 
departe... 

Și atunci reveni la ceva mai concret, ceva ce min- 
tea sa spera că ar putea să înțeleagă: spune-mi, 
Spirite, de fapt, de ce sufăr „că pierd” pe cineva? 

— Omule, se cheamă atașament și stă la baza 
celor mai multe suferințe ale tale..., reveni și Spiritul 
pe pământ, la lucrurile și suferințele pământene. 

Hai să-ţi explic: ai o experienţă, îți place ceva, un 
om, o mâncare, o situație, ce vrei tu... dar nu-ți ajunge 
acea plăcere, tu vrei ca ea să dureze, să se repete, 
să devină „a ta”; şi uite-așa te-ai atașat de plăcerea 
respectivă și prin ea, de obiectul plăcerii... 

Și te cramponezi acolo nemaivrând să-i dai dru- 
mul. Ori totul se schimbă, Omule, totul are un sfârşit, 
la fel ca şi plăcerea ta... iar tu nu vrei să înţelegi 
asta și-ți închipui că poţi ţine încătușată plăcerea 
cu forța dorinței tale... 

Asta este de fapt suferința: neînţelegerea faptului 
că nimic nu-ți aparţine, Omule, nu poţi „poseda” 
nimic, nu poți obliga plăcerea să rămână cu tine doar 
pentru că așa vrei tu... 

— 


Nimic nu poate fi „al tău”, Omule, pentru că toate 
aparțin deja Existenţei... Și tu aparții aceleiași Exis- 
tențe și ceilalți oameni și totul... 


— Da, înțeleg... dar doare..., spuse chinuit Omul, 

— Doare, știu Omule..., îi răspunse Spiritul cu 
blândețe, încercând cumva să-l mângâie pe bietul 
om, deși știa că în vorbele sale nu era prea multă 
mângâiere, adevărul era uneori destul de dur pentru 
cineva care abia acum încerca să înțeleagă toate 
acestea... 

Dar gândește-te că fără durere n-ar exista bucu- 
rie, pentru că așa-i lumea voastră, a oamenilor, 
duală... 

Și asta este, crede-mă, ceva extraordinar, să poţi 
explora atât de multe emoţii, să poți trece de la una 
la alta, nu se putu stăpâni Spiritul să spună, gândin- 
du-se din nou la ceea ce-l fascina atât de mult, la 
forța, energia și potenţialitatea emoțiilor... 

Dar aducându-și aminte că vorbește unui om care 
așteaptă până una alta — o consolare şi niște soluţii 
concrete la problemele lui, nu doar entuziasmul 
experiențelor şi abstractizărilor sale, mai adăugă: 
uite, am să-ţi mai dezvălui o tehnică, bazată tocmai 
pe această dualitate: poţi transforma emoțiile unele 
într-altele, sau le poţi transforma în altceva... 


— Probabil te referi aici la emoţiile negative, nu? 
Și să le transform în ce? se precipită Omul, între- 
zărind o cale rapidă de a-și curma suferinţele. 

— Primul impuls ar fi de a spune — în opusul lor, 
adică să transformi o „emoție negativă”, cum spui 
tu, într-o „emoție pozitivă”, dar nu neapărat: poți 

transforma o emoție într-o minge de energie, într-o 
floare, într-un fluture etc. 

Acest lucru se poate face plecând de la premisa 
că fiecare emoție este de fapt un gând care are aso- 
ciată o energie. Conștientizând acest lucru, putem 
pur și simplu să modelăm sau să remodelăm această 
energie a gândului. 

Secretul constă în a fi vigilent, lucid. 

Asta presupune o auto-observaţie permanentă, 
dar și un grad de cinste față de tine însuţi în sensul 
de a nu te păcăli singur, precum și curajul de a 
„suporta” adevărul, uneori dureros sau neplăcut 
legat de atașamentele, de furiile, de violențele sau 
fricile tale... 

Devenind lucid, vei putea astfel în primul rând 
„recunoaște” și „numi” emoţiile tale: „acum sunt 
furios”, „iată că devin rău, sunt răzbunător”. 

Apoi îţi vei da seama că te identifici cu aceste 
emoții: tocmai ai spus „sunt” furios, „sunt” supărat..., 
lucru extrem de important și de nociv, la care trep- 
tat va trebui să renunțţi. A te identifica cu emoțiile 
înseamnă că ai înglobat emoțiile în ego-ul tău, că pur 
şi simplu crezi că aceste emoții „te caracterizează”, 
că fac parte din „tine”, că eşti una cu ele: „aşa sunt 
eu, violent”, „așa am fost mereu, un egoist”, etc... 

Aici fac o paranteză: repet, întreg ego-ul tău, 
întreaga ta „personalitate” va trebui să se dizolve 
dacă chiar dorești să evoluezi spiritual, iată deci că 
lucrul cu emoţiile privit din acest punct de vedere, 
al debarasării de ego — ar putea deveni un instru- 
ment extrem de util... Vom mai tot vorbi despre asta, 
despre debarasarea de ego, pentru că este esențială, 
și, de fapt, fără asta nu se poate... 

Apoi vei învăţa să surprinzi o emoție „negativă” 
încă din momentul instalării sale (de exemplu poţi 
observa furia în momentul în care începe să „crească” 
în tine etc.) și vei putea lucra asupra ei în acest mo- 
ment de început, care este cel mai prielnic. 


— Cum pot deveni mai lucid? se interesă Omul, 

— O cale de a deveni lucid este exersarea așa-nu- 
mitei „stări de observator”, un pas extrem de valo- 
ros în practica ta. 

Aceasta înseamnă un fel de „dedublare”, astfel 
încât să existați mereu doi: tu, cel care face sau gân- 
dește sau simte ceva și respectiv, un al doilea, tu, 
ca un observator al tău. Te vei observa astfel „din 
afară”, ca și cum ai fi un spectator al propriului tău 
comportament și al propriilor tale emoții. Exersează 
acest lucru cât mai des posibil, pentru ca în cele din 
urmă el să devină noul tău „mod de funcționare”... 

La început va fi mai greu, mai ales în momentele 
în care emoţiile „te iau pe nepregătite” și te cople- 
șesc... Apoi va deveni mai ușor și chiar amuzant, ca 
și cum ai asista la un film sau la o piesă de teatru 
în care tu ești un personaj, dar în același timp și 
spectatorul... 

Astfel vei ajunge ca treptat să nu te mai identifici 
cu emoțiile tale: ele aparţin altcuiva, unui actor de 
pe scenă, tu ești doar observatorul lor. 

Iar apoi, pe măsură ce emoțiile „negative” se dez- 
voltă, vei putea simţi energia lor. În acest moment, 

că ești un martor detaşat al emoției, din moment 
ce tu nu mai eşti una cu emoția, vei putea lucra asu- 
pra ei din afară, o vei putea transforma: în opusul 


ei, sau într-un alt sentiment, în iertare, prietenie, 
impăcare, bucurie etc. 

Acesta este un proces „mental”. Urmează apoi 
încercarea de „a fixa” noua emoție creată: asta în- 
seamnă că „vei intra” în emoția cea nouă, o vei trăi, 
explora, te vei bucura de ea; și asta nu va trebui să 
fie doar ceva „forma!”, pentru a-ţi face datoria „de a 
fi mai bun cu ceilalți” sau doar pentru a face acest 
exercițiu... 

— Spuneai că poţi transforma emoția „nega- 
tivă” și în altceva: într-un fluture, într-un glob de 
energie etc. Cum să fac asta? Pare ceva atât de 
abstract... 

— Imaginându-ţi din nou emoția ca pe o energie, 
o „lumină” difuză, un „nor”, sau cum vrei tu să ţi-o 
imaginezi, pe care o poți modela pur și simplu, schim- 
bându-i forma dar și caracteristicile dacă vrei: lumi- 
nozitatea, culoarea etc... 

Trimite apoi pur și simplu fluturele sau globul de 
energie pe care l-ai creat, din tine — în Univers... 

Propune-ţi apoi și străduiește-te ca, ori de câte ori 
te va cuprinde o „emoție negativă”, transformarea 
să se producă din ce în ce mai ușor, chiar automat 
în cele din urmă... 

Dacă vei face întotdeauna această întreagă trans- 
formare — iar și iar — ca fiind propriul tău obser- 
vator, treptat vei reuși să devii un „observator” şi 
al emoţiilor „pozitive” și vei reuși să nu te mai iden- 
tifici cu nici un fel de emoţii, nici chiar cu acestea. 
Și „emoţiile pozitive” sunt tot o păcăleală a minții 
tale, vei vedea mai departe. Doar în acest mod 
munca ta va avea valoare „spirituală”, ajutându-te 
la dez-identificare... 

În final trebuie să reușești deci să nu te mai iden- 
tifici şi să nu te mai atașezi de nici un fel de emoții... 

Asta înseamnă să devii liber. Și de altfel, hindușii 
au numit această stare — moksha, eliberarea ... l 

De ce am tot pus ghilimele vorbind despre emoții 
„negative” și „pozitive”? Pentru că de fapt nu există 
emoţii „negative” și „pozitive”, ele au doar valoarea 
pe care le-o dai tu cu mintea ta în contextul unei 
culturi, al unei morale, al unei educaţii, al unei si- 
tuaţii sau al unui „trecut” al tău. Sunt doar etichete 
pe care mintea ta le atașează unor energii, ca să vezi 
ce chestie ciudată și caraghioasă poate face mintea 
ta în inventarul ei... 

Căci cu asta se ocupă mintea, ea face mereu in- 
ventarul diverselor obiecte, acțiuni, gânduri, emoții, 
energii... Mintea este un fel de conțopist care tre- 
buie să ţină mereu evidența; de ce? Pentru că doar 
așa se simte în siguranță, doar așa are ea de ce să 
se agaţe, de aceste inventare... mintea trăiește prin 
aceste inventare... 

Emoţiile, că vrem sau nu, ele se transformă ori- 
cum mereu... amintește-ți numai cum ai iubit acum 

10 ani — și cum aceeași persoană îţi este acum indi- 
ferentă sau chiar o urăști... 

De ce se transformă ele mereu? Pentru că emo- 


tiile sunt doar o energie care poate lua diverse forme, . 


în funcţie de „factorii favorizanţi” amintiți mai sus, 
dar și de numeroși alții. Aceștia constituie un fel 
de matriţă în care se va cuibări energia și care va 
modela emoția: specificitatea unei anumite situații 
dintr-un anumit moment, mecanismele de apărare 
ale subconștientului, sentimentele reprimate și care 
acum ies la iveală, nevoile mai mult sau mai puțin 
mărturisite, speranţele, visele tale secrete, karma 
creată în viața asta și în alte vieți, astrele, particu- 

larităţile energetice ale unui loc sau ale unui grup, 
evoluţia ta în timp, înțelegerea, conștientizarea și 
multe, multe altele... 

Și exact de aceea transformarea emoțiilor este atât 
de ușoară. Și o poţi folosi în avantajul tău. 

Dacă dorești să „încadrezi” acest exerciţiu „un- 
deva”, în vreo școală sau tehnică (tocmai am văzut 
că mintea are nevoie mereu de etichete și clasificări), 
îl poți numi — de factură tantrică. Tantra este știința 
și arta transformării... 


— De unde vine frica, Spirite, putem scăpa oare 
de ea? prinse oarece curaj și întrebă Omul, acum 
după ce văzu că problemele sale chiar ar putea avea 
unele soluţii concrete... 

Spiritul începu să-i explice cu răbdare și căută să 
înlănțuiască oarecum lucrurile, potrivit a ceea ce 
oamenii numesc „logică”: 

— Oamenii trăiesc în dualitate, aceasta este 
natura samsarei, a lumii iluzorii omenești; și con- 
form dualității, există câte două valenţe ale fiecărui 
lucru, sentiment, emoție, gând, energie: atracție sau 
respingere. 

Rădăcinile tuturor emoțiilor sunt fie respingerea 
— frica, fuga, îndepărtarea, fie atracția — plăcerea, 
uniunea, apropierea, iubirea, cele două putându-se 
transforma ușor una în cealaltă. 

Dacă ele deja se pot transforma atât de ușor una 
într-alta, înseamnă că la fel de ușor le putem trans- 
forma și noi: este ceea ce vorbeam mai înainte, 
despre transformarea emoţiilor. Există deci metode 
de transformare a fricii în iubire, de exemplu. Aceasta 
ar fi o primă cale de eliberare a fricii, pe care deja 
ai văzut-o. 

Dar până la „eliberarea” ei, haide să vedem de 
unde vine frica. 

Ea aparține primelor trei chakre, de fapt mai ales 
primelor două, aici ia naștere frica... Pe scurt, frica 
provine din identificare și din atașare. 


— Adică cum? se pregăti Omul, numai urechi, 
pentru continuarea explicaţiei. 

— Conștiința omului evoluează de la chakra 
întâi la chakra a doua, de la o structură instinctuală 
preocupată obsesiv de supraviețuire și de la un rudi- 
ment de conștiință — spre conștiința de sine; am s-o 
numesc uneori și „percepția de sine” sau „conștiența 
de sine”, acest cuvânt, „conștiinţă”, are înţelesuri 
uneori neclare, vom mai tot vorbi și despre asta... 

La nivelul chakrei a doua, omul devine deci con- 
ştient de sine, se percepe pe sine, devine „un individ”. 
Apariţia acestei percepții de sine înseamnă însă şi 
o separare, o scindare, o „dualitate”, delimitarea între 
„eu” și „ceilalţi”. Identificarea cu acest „eu”, „alege- 
rea” doar a unui aspect al existenţei — va face ca 
această percepție de sine să înceapă și ea să funcţio- 
neze dual și astfel apar preferinţele: plăcerea (urmată 
îndeaproape de dorințe) şi aversiunea; acestea vor 
sta de acum încolo la baza întregului comportament 
mental și emoţional. 

Aceeași reacție duală a individului se va dezvolta 
și vis-a-vis de ceilalți: la nivelul chakrei a doua, 
această reacţie va fi fie de apropiere (sexualitatea, 
dependența de celălalt, apartenenţa la un grup), 
fie de îndepărtare (reacţia de tip „luptă sau fugi”, 
respingerea). Ține minte că inițial aceste mecanisme 
au fost adaptative și utile supravieţuirii, au fost 

modul de a percepe lumea al unui animal de pradă, 
de evaluare a pericolelor și de selectare a hranei... 

Omul începe astfel să-și construiască o identitate, 
o individualitate; această „construcţie” se va dez- 
volta și se va fortifica în întreaga sa viaţă (şi pe 
parcursul numeroaselor sale vieţi), adăugând noi 
și noi achiziţii, devenind în final ego-ul, care se con- 
solidează la nivelul chakrei a treia. 


— Spirite, te rog, oprește-te puţin... Mi-e cam ru- 
șine să întreb... nu prea mi-e clar ce sunt chakrele 
astea despre care tot vorbești... 

— „Chakră” înseamnă roată. Chakrele sunt deci 
niște „roţi” energetice unde se realizează confluența 
a multiple canale energetice, acestea fiind spițele 
roții, dacă vrei. Chakrele au forma unor pâlnii care 
se inseră cu vârful lor în corpul fizic, în dreptul coloa- 
nei vertebrale, al marilor plexuri nervoase și al glan- 
delor endocrine cu care conlucrează, transmițându-le 
diferite informaţii. 

Chakrele fac legătura între diferitele tale struc- 
turi, uneori acestea sunt numite cam impropriu — 

„corpuri”, adică fac legătura între corpul tău fizic și 
structurile tale mentale, emoţionale şi spirituale, 
permițând un schimb continuu de informaţii între 
acestea. Dar fac legătura și „cu exteriorul”, culegând 
și trimițând mereu date dinspre Și înspre acesta. 

Există în mod „clasic” șapte mari chakre descrise 
de hinduși și aceasta este varianta cea mai cunos- 
cută (la aceasta ne vom referi și noi de acum încolo); 
alte tradiții lucrează cu un alt număr de chakre... 
Chakrele de fapt sunt foarte numeroase, practic 7 
care punct de acupunctură reprezentând o micro- 
chakră. 


27 


(E Scanned with OKEN Scanner 


Fiecărei mari chakre îi corespunde un anumit 
nivel de conștiință, un nivel psihologic și unul men- 
tal-emoțional, un nivel anatomic și unul arhetipal, 
un fel de „stadiu” al vieţii; în plus, chakrele asigură 
legătura și „pe verticală” să spunem, între toate 
aceste nivele. Ele sunt centre de recepție, emisie, 
transformare, modulare și reciclare a energiei. 

Și la nivelul chakrelor se manifestă dualitatea, 
fiecare dintre ele guvernând câte două extreme între 
care pendulează emoţiile și comportamentul indi- 
vidului. Numai după ce aceste extreme au fost armo- 
nizate și integrate — este posibilă evoluţia la un nivel 
superior energetic și de conștiință. De exemplu, prima 
chakră corespunde nivelului de securitate — insecu- 
ritate, a doua — celui de dependență — independenţă, 
a treia nivelului de egoism — altruism ș.a.m.d. 

Dezvoltarea conștienţei de sine se face prin 
activarea chakrelor „pe verticală”, pornind de la o 
conștiință de sine rudimentară, bazată doar pe iden- 
tificarea cu corpul fizic, aceasta mai apoi se diferen- 
țiază și se bazează pe apariția sentimentului „eu 
sunt”; apoi percepţia de sine se rafinează, trece prin 
respectul de sine, iubirea, expresia de sine, responsa- 
bilitatea și în final ajunge la cunoaşterea de sine... 

Acesta este însă numai unul dintre rolurile cha- 
krelor, acela de a oferi suport energetic conștienței 
de sine, este ceea ce ne interesează acum în discu- 
ţia noastră. 

Trebuie să înţelegi că nu există o evoluție „spiri- 
tuală” fără una „energetică”. Aceasta înseamnă că 
aceste chakre trebuie să devină active la capacitatea 
lor maximă și la un „maxim” de rafinament: în mod 
„norma!” ele toate sunt active, dar nu la un maxi- 

mum și, în plus, ele funcționează în grade diferite 
de la un moment la altul, variind de la un nivel mini- 
mal, care să asigure viața corpului fizic, până la nive- 
luri mai ridicate care să permită o exprimare mentală 
și emoţională mai rafinată. 


— Mulţumesc, Spirite... rămăsesem la individua- 
litate, interveni timid Omul, readucând discuţia la 
ceea ce îl interesa pe el în mod acut: să înțeleagă 
odată suferința și mai ales cum poate scăpa de ea. 

— Din ce ajunge să fie compusă această individua- 
litate? Din corp, din emoţii, sentimente, experienţe, 
și din tot ceea ce omul primește din mediul din jur, 
tot soiul de informaţii, de etichete, de judecăţi de 
valoare. Omul își construiește astfel o identitate. 

Spuneam că inițial aceasta semnifică o evoluţie 
a conștiinței, a percepţiei de sine, este desprinderea 
din conștiința colectivă și este necesară relaţionării, 
care va începe să ia și ea alte forme... 

În timp însă, omul se identifică cu această iden- 
titate pe care şi-a construit-o şi aici începe nenoro- 
cirea... 

Și pentru că încă se poate și mai rău, se dezvoltă 
apoi un atașament faţă de această identitate şi faţă 
de această identificare cu identitatea creată... 

Ce se întâmplă mai departe? De unde apare frica? 

Complementul atașamentului, ca energie duală, 
este pierderea... 

Frica apare din posibilitatea pierderii: fie a aces- 
tei identități în totalitate, aceasta este frica de moar- 
te, frica de dispariţie, de disoluţie, fie apare datorită 
posibilităţii pierderii unor părți din acest „personaj” 
construit: pierderea unei posesiuni, a unei averi, 

pierderea respectului, a iubirii celorlalți, pierderea 
a ceea ce reprezinți tu pentru ceilalți, pierderea ima- 
ginii tale proprii despre tine, pierderea sănătății, pe 
care o consideri tot un bun „al tău”.... 

De ce sunt resimţite aceste „pierderi” atât de sfâ- 
șietoare, de dureroase? Pentru că, din cauza identifi- 
cării cu obiectul, persoana sau sentimentul respectiv, 
pierderile vor apărea ca niște amputări, mutilări, 
smulgeri din acel ceva pe care tu îl consideri „tine”! 
Aceasta este frica de a pierde... 

Atâta timp cât tu te vei considera ca fiind una cu 
această identitate, atâta timp cât te vei identifica și 
vei fi ataşat de ea, tot atâta timp va exista frica pier- 
derii: fie o pierdere a ei în totalitate — aceasta este 
frica de moartea — fie o pierdere parțială, a unor 
posesiuni, sentimente, persoane etc. 


— Atunci, care este remediul, cum ne eliberăm 
de frică? 

— În primul rând și absolut esenţială este conști- 
entizarea faptului că tu nu eşti una cu această iden- 
titate pe care ţi-ai construit-o, că tu nu ești una cu 
această construcţie a ta, prin recunoașterea faptului 
că tu şi ceilalţi aţi lipit toate aceste etichete pe voi 
vieți după vieți: „sunt român”, „sunt un bun creș- 
tin”, „sunt medic”, „sunt intelectual”, „sunt un om 
respectat de societate” etc. 

De fapt tu ești altceva, tu nu „ești” una cu emoțiile 
tale, tu nu „ești” una cu gândurile, cu posesiunile, 
cu serviciul, cu renumele tău, tu nu „ești” ceea ce 
cred ceilalți despre tine ș.a.m.d. 


— Ce sunt eu atunci, de fapt? întrebă Omul din 
ce în ce mai neliniștit, bănuind cam ceea ce ar putea 

urma... probabil că va trebui să renunțe la tot ceea 
ce a „adunat” el de-a lungul vieţii sale... 

Şi cât de mult s-a străduit sărmanul om să-și 
asambleze o identitate convenabilă pentru el și pen- 
tru ceilalţi, iar acum, că abia a reușit să se odih- 
nească puţin după efortul său de o viaţă, iată că vine 
Spiritul ăsta ca să dărâme tot... 

— Tu ești de fapt o Conștiință învelită în mai 
multe „straturi”, structuri energetice, mentale, emo- 
ţionale și fizice... dar despre asta — mai încolo. 


Haide să revenim la metodele de eliberare a fricii. 
Putem face o meditaţie în care frica este eliberată. 
Spun „eliberată” — și nu eliminată: pentru că elimi- 
narea ar presupune din nou o agresiune, o luptă, de 
data asta împotriva fricii, dar din nou — o luptă; și 
asta ar însemna să rămânem tot la nivelul dualității 
chakrei a doua... 

„Eliberată” înseamnă că ai înţeles deja mecanis- 
mul prin care a apărut această frică și că pur și 
simplu o poţi lăsa să plece, chiar mulțumindu-i că 
a făcut parte din viaţa ta, că te-a ajutat să supra- 
viețuieşti ani de zile și vieți după vieți (nu uita că la 
început frica a avut rolul său, ea slujea supraviețuirii 
speciei și individului). 

Vei putea deci elibera această frică în cadrul unei 
meditații, vizualizând-o pur și simplu cum ea se des- 
prinde de tine. 

Cel mai simplu este să personalizezi cumva frica, 
să-i dai o formă (exerciţiul se poate face pentru orice 
fel de emoție, pentru boli etc., nu numai pentru frici, 
astfel încât poţi personaliza orice sentiment, sau boală 
sau problemă...). Îi vei da fricii o formă, nu neapărat 

urâtă. Poţi să-i dai forma unui duh, sau să o vizua- 
lizezi ca pe un abur sau ca pe un personaj, sau pur 
și simplu ca pe o energie care pleacă din tine. 


— Și apoi ? 

— Poţi chema un ghid spiritual, un maestru care 
să aștepte frica la ieșirea „din tine”, la ieșirea din 
inima, din corpul tău, din aura ta, de unde vrei tu. 

Acolo ghidul spiritual va prelua acea emoție, frica 
sau altceva și o va duce în tărâmul unde se vindecă 
fricile, acolo unde frica va fi transformată în iubire, 
în energie pură, în Conștiinţă. 

Deci nu arunca pur și simplu cu sentimentele tale 
inutile sau neplăcute în jur, nu polua universul cu 
ele şi nu le arunca nici altora, trimite-le ca ele să 
fie vindecate și să fie reciclate, reintegrate în uni- 
vers sub o altă formă. 

Spuneam că pentru asta poți chema un ghid spi- 
ritual, un ajutor care să preia frica sau boala sau 
emoția respectivă și să o transforme, s-o curețe, s-o 
vindece.. 

Înainte de a elibera frica sau un alt sentiment, 
ia-ți rămas bun de la el, poartă-te frumos cu el, a 
fost prietenul tău, a fost colocatarul tău atâția ani... 
Nu alunga frica, nu fii rău, nu fii răzbunător, pur 
şi simplu poartă-te ca și cu un prieten care acum 
pleacă, condu-l până la ușa sufletului tău, până la 
poarta inimii tale... 

Ia-ţi rămas bun și reîntoarce-te în sufletul tău. 
Verifică aici lipsa fricii, resimte starea de bine, liniș- 
tea, pacea... 


Toate acestea sunt însă doar metode, instrumente 
de lucru... 

Haide să reiau un pic: am început de la ideea vieţii 
trăite în dualitate și am încercat o explicaţie a fricilor 
plecând de la dualitate, trecând apoi prin identificare 
şi atașament; toate acestea: le-am simplificat puțin 
pentru tine ca să fie mai ușor de înțeles... 

Care este însă „capătul de drum” al evoluţiei tale 
spirituale și bineînţeles, sfârșitul definitiv al fricilor? 

Simplu: eliberarea ataşamentelor, dez-identifica- 
rea și în final, ieşirea din dualitate... 


— Să vedem dacă am înţeles bine, zise Omul, 
lasă-mă să repet şi eu ca să mi se întipărească mai 
bine în minte: 

Natura samsarei, a lumii noastre duale, este sufe- 
rinţa. Viaţa noastră în samsara ajunge în mod ine- 
vitabil în momente de suferință, mai mari sau mai 
mici, mai lungi sau mai scurte. Cauzele principale 
ale acestor suferinţe sunt dorințele și atașamentele 
noastre. Ele formează un fel de cerc vicios: un ata- 
șament faţă de un anumit lucru ne face să dorim acel 
lucru, iar în momentul în care nu avem acel lucru, 
sau nu putem ajunge la el sau el dispare, ajungem 
să suferim. 

ÎI vom dori din nou mânaţi de același atașament 
al nostru, dar dorința noastră nu va fi întotdeauna 
îndeplinită şi atunci vom suferi din nou. 

Pentru a ieși din acest cerc vicios, trebuie mai întâi 
să-l conștientizăm, iar apoi să îndepărtăm cumva 
atașamentele și dorinţele. 

— Da, ai spus bine. 

Și chiar dacă aparent în samsara există și lucruri 
plăcute, vom vedea că întotdeauna acestea vor alterna 
cu cele mai puţin plăcute sau dureroase, aceasta este 
legea schimbării, despre care vom vorbi altădată. 

Problema samsarei este că noi ne lăsam conditio- 
naţi de către aceste evenimente aparent exterioare 
nouă, plăcute sau neplăcute, ne lăsăm conduși de ele 
și astfel oscilăm între momentele de plăcere și cele 
de suferință. 


Mai lasă-mă să adaug ceva extrem de important, 
acesta este următorul pas în înțelegerea ta și l-am 
anticipat deja: de fapt, toate acestea sunt iluzorii. 

Mintea este cea care „te păcăleşte” punând respec- 
tivele etichete... De fapt aceasta este natura samsa- 
rei, nu atât suferința, cât iluzia. Suferința este tocmai 
consecinţa neînțelegerii acestei naturi iluzorii... lar 
singura scăpare de aici este conștientizarea propriei 
tale Naturi și retragerea din aceste iluzii ale minții, 
care sunt plăcerile și suferințele. 

Tine minte, toate aceste plăceri şi suferințe sunt 
doar creaţii ale minţii tale, cu care te înlănțuieşti sin- 
gur. Mintea ta îţi construieşte colivia şi te ţine pri- 
zonier acolo... 

Dar am să-ţi explic pe larg mai încolo, cum stau 
lucrurile cu mintea. 

Haide să ne întoarcem la eliberarea de atașa- 
mente... 

Eliberarea de ataşamente nu înseamnă că îţi vei 
părăsi viața normală, că nu te vei mai duce la servi- 
ciu, că îţi vei neglija familia, că nu îi vei mai iubi 
pe cei dragi. Bineînţeles că vei continua să faci toate 

aceste lucruri, dar în sfârșit le vei face într-un mod 
ne-nevrotic. Adică fără spaima permanentă de a le 
pierde, fără tendinţa de a le controla sau manipula, 
și, astfel, în sfârşit te vei putea bucura de munca ta, 
de familia, de relaţiile tale, pur şi simplu fiind acolo, 

neîncercând să le stăpânești, neîncercând să le in- 
fluențezi sau să le controlezi. 

Eliberarea de ataşamente este ceea ce îţi va da 
libertatea, iar libertatea îţi va da în sfârşit bucuria 
de a trăi. 

Și ca să înţelegi cât sunt de nocive, iată că în 
medicina tibetană atașamentele sunt considerate 
una dintre cele 5 cauze ale bolilor, alături de mân- 
drie, gelozie, ignoranță și mânie; iar în tradițiile mai 
vechi tibetane și în toate școlile buddhiste, sunt con- 
siderate una dintre cele 3 otrăvuri, alături de mânie 
şi ignoranță. 

Ignoranţa în acest context nu înseamnă prostie 
sau lipsa unei educaţii, ci înseamnă pur şi simplu 
a nu-ţi recunoaște Natura ta reală, primordială. 
Toate tehnicile meditative, toate tradițiile se în- 
dreaptă spre recunoașterea acestei Naturi esenţiale, 
adevărate. Toate oferă metode pentru a ajunge la 
Esența ta. 


Iată acum un exerciţiu simplu pentru eliberarea 
de atașamente, care poate fi utilizat pentru elibe- 
rarea oricăror ataşamente: materiale, relaționale, 
ataşamente față de anumite situaţii, comportamente, 
emoții, dependențe etc. Exerciţiul este extrem de 
simplu și de eficient. 

Înainte de a-l începe însă, trebuie să îți conștien- 
tizezi în mod clar și onest atașamentele: identifi- 
că-le în viaţa ta cu toata sinceritatea — ca „nevoi”, 
„dorinţe”, dependențe, fobii... 

Ar fi bine să conștientizezi, dacă poți, și prove- 
niența acestora: de obicei un atașament suplinește 
o lipsă: lipsa afecțiunii, o imagine de sine „deficitară”, 

o lipsă de „valorizare” etc. La început îţi place „ceva”; 
apoi cu acel „ceva” înlocuiești ceea ce-ţi lipsește (de 
fapt ceea ce crezi tu că îţi lipsește), dacă vezi că meca- 
nismul funcționează, vei începe să-l repeți și astfel 
creezi un atașament. În același timp, complemen- 
tar apare frica de a nu pierde „ceva”-ul respectiv; 
această frică va întări atașamentul și astfel vei cădea 
în propria capcană, într-un cerc vicios uneori destul 
de dificil de întrerupt... 

Să revenim: exercițiul se poate face în orice poziție 
de meditaţie, șezând pe scaun sau în poziție lotus 
sau semilotus, sau culcat, cum vrei tu. Închide ochii 
şi propune-ți să eliberezi atașamentele tale prin 
acest exercițiu. 

Vizualizează cum, în mâna stângă, ai mai multe 
baloane. Fiecare balon va corespunde unui anume 
atașament, identificat în cel mai concret mod, aţa 
balonului reprezentând atașamentul în sine. Lasă 
baloanele să se coloreze singure: vei vedea cum fie- 
care atașament se va exprima printr-o anumită 
culoare și densitate a balonului: unele baloane vor 
fi mici, altele mai mari, unele întunecate altele mai 
luminoase, unele netede altele zgrunțuroase. 

Apoi vei lua câte un balon din mâna stângă, îl vei 
trece în mâna dreaptă, vei identifica atașamentul 
respectiv și pur și simplu îi vei da drumul: vizuali- 
zează cum atașamentul se desprinde de tine... 

Poţi face exercițiul pentru mai multe ataşamente 
odată sau pe rând, pe măsură ce mai descoperi vreun 
atașament rămas ascuns pe undeva prin tine. 

Poţi avea surpriza ca un balon să nu se îndepăr- 
teze atât de repede cât ai spera, probabil este un 
atașament mai persistent, mai bine înrădăcinat; în 

acest caz poţi chema un „ajutor”: o pasăre, un ghid 
spiritual, care să te ajute să-l îndepărtezi. Rămâi 
în final într-o stare de liniște, conștientizându-ţi 
libertatea nou dobândită. Intră în această stare de 
libertate, trăiește cu ea, identifică-te cu ea! 

Fă acest exercițiu fără ură, fără violență, pur și 
simplu eliberează atașamentele: ai înțeles mecanis- 
mul care le-a produs, ai înțeles că în acest moment 
ele nu îți mai sunt utile; dimpotrivă — ele îţi împie- 
dică evoluţia, te țin pe loc ca niște ghiulele prinse 
de picioare..., încheie Spiritul, destul de mulțumit, 
această parte a Învăţăturilor sale. 


Îi dăduse Omului deja destul de multe informații, 
ba chiar și niște prime soluţii pentru problemele sale 
emoționale... 


(E Scanned with OKEN Scanner 


„despre ego, minte şi non-minte 


— Vorbeai, Spirite, despre ego și spuneai că tre- 
buie să ne debarasăm de el... dar de ce ar fi ego-ul 
atât de periculos? întrebă cam nedumerit Omul, care 
şi-a propus între timp să încerce să înțeleagă toate 
aceste lucruri sistematic, pas cu pas, cu mintea sa 
organizată. Și încă ceva, mi se pare greu de priceput 
distincția dintre ego şi sine..., continuă Omul, care 
funcţiona, ca mai toți oamenii, prin definiţii. 

Ceea ce nu prevăzuse el — era că tocmai cu această 
minte se va lupta de acum încolo Spiritul încercând 
să o „dezorganizeze” și în final să o schimbe... 

— Am să încep de data asta cu o paranteză, care 
sper că îţi va explica mai multe lucruri de-acum încolo, 
începu Spiritul, organizat și el, pe placul Omului. 

Trebuie să avem mereu în minte un lucru foarte 
important, anume că noi ne folosim de cuvinte, care 
sunt niște instrumente imperfecte... cuvintele de 
fapt doar indică spre ceva, ele nu „sunt” acel lucru. 
În plus, aceleași cuvinte exprimă lucruri diferite în 
culturi diferite, pe de o parte; și, pe de altă parte, 
pentru aceeași noțiune există cuvinte multiple chiar 
și în cadrul aceleiași culturi sau școli, nemaivorbind 
de culturile și școlile diferite. 

Şi pentru ca lucrurile să fie și mai dificile, când 
a mai apărut câte un gânditor sau o școală sau cineva 
care voia să clarifice aceste lucruri, în loc să le sim- 
plifice, a mai adăugat și el niște cuvinte; uneori 
acestea se referă la niște rafinamente de genul com- 
ponentelor minţii, tipurilor de minte sau conștiință, 
ş.a.m.d. așa cum le studiază hindușii sau tibetanii; 
unele sunt într-adevăr foarte sofisticate, dar de multe 
ori îngreunează înțelegerea. După care mai vin și 
traducerile... 

Ceea ce rezultă într-un final este că un cuvânt 
foarte folosit, cum ar fi „suflet” sau „spirit”, poate 
avea conotaţii foarte diferite. Și încă un paradox, 
dacă întrebi oamenii de exemplu, ce înseamnă pen- 
tru ei „suflet”, mulți nu prea vor ști ce să spună, chiar 
dacă folosesc mereu cuvântul acesta: prin bagate- 
lizarea și folosirea lor frecventă iată că unele cuvinte 
își pierd greutatea sau chiar sensul... asta dacă 
cineva l-a știut cu adevărat vreodată... 

Și eu folosesc cuvinte multe, recunosc... uneori 
tocmai pentru că un anumit cuvânt exprimă mai 
bine ceea ce vreau să spun la un moment dat într-un 
context anume, e vorba de energia cuvintelor și de 
ceea ce se ascunde în spatele lor... de multe ori eu 
nu mă adresez minţii tale și atunci lucrurile trebuie 
mai degrabă simţite, decât înțelese... 


Acum că ești avertizat despre inexactitatea cuvin- 
telor, haide să începem cu ego-ul și cu personalitatea, 
pentru că ele sunt cel mai ușor de definit. 

Am să numesc „personalitate” o structură rudi- 
mentară mental-emoțională, sau mai bine zis — 
scheletul unei structuri, cu care te naști. Ea este 

influențată oarecum de astre, de gene, dar conține 
și elemente din memoria emoţională a vieților tale 
anterioare... „Personalitatea” asta are legătură cu 
karma ta, cu ceea ce ai de continuat să înveți sau 
să repeţi sau să ispășești în această viaţă. Această 
personalitate uneori ţi-o poţi alege înainte de naș- 
tere, astfel încât ea să te ajute în îndeplinirea sar- 
cinilor tale; de cele mai multe ori, însă, ea este pur 
și simplu dictată de karmă. 

Repet, acesta este doar un cuvânt, de obicei prin 
„personalitate” se înțelege cam altceva, eu încerc să 
explic și să separ cumva aceste noțiuni doar ca să 
te fac să înţelegi, Omule... 

Ego-ul se va suprapune acestei personalităţi, la 
un moment dat ele devenind aproape indistincte (de 
aceea majoritatea oamenilor folosesc aceleași cuvinte 
pentru cele două)... 

Ego-ul este format din tot ceea ce ţi-ai lipit și ţi-au 
lipit, ca niște etichete, pe parcursul vieţii tale, socie- 
tatea, cultura, morala, este tot ceea ce ţi-a adus edu- 
caţia, este tot ceea ce te-au învățat părinţii, tot ceea 
ce ai învățat tu din experienţele tale, că „ești”, „că 
trebuie să fii”, „că trebuie să devii”. Şi, cel mai grav, 
ceea ce ajungi tu să crezi despre tine la sfârșitul 
acestui proces... 

Ego-ul este deci o structură foarte „construită”. 
Ea este în primul rând o structură de adaptare so- 
cială și de „supravieţuire” în societate. Aici intră 
toate conceptele moralei societății respective, aici 
intră dogmele religioase, cei şapte ani de acasă, binele 
și răul etc, Ego-ul este ceea ce tu arăţi celorlalţi, este 
ceea ce tu vrei ca ceilalți să creadă despre tine; atâta 
doar că în final ajungi și tu să crezi aceleași lucruri 

despre tine, cum spuneam mai înainte... Ego-ul este 
în întregime construit și, cu cât structura sa este mai 
complexă, cu atât te vei pierde mai mult în ea, te 
vei îndepărta de centrul tău... (pe care îl vom denumi 
deocamdată „Sine”). 

Ego-ul este plin de emoţii, aici se află bineînțeles 
egoismul, aici se află tendința de dominare, voința 
în general, controlul și multe altele. El este o struc- 
tură caracteristică chakrei plexului solar şi spu- 
neam că iniţial ego-ul reprezintă o evoluţie pe scara 
chakrelor... Aceasta este chakra controlului. Însă 
această chakră trebuie și ea, într-un final, depășită... 

Întrebi de ce este periculos ego-ul... Tocmai pentru 
că, datorită dezvoltării sale extraordinare, datorită 
rigidității și amplorii pe care o ia în general, Sinele 
rămâne undeva pierdut și îngropat în acest ego ȘI 
este complet uitat... Ori tocmai acesta din urma este 
centrul” ființei. 

Meditaţia, contemplaţia, toate sunt orientate spre 
„înăuntru”, spre Sine, spre a regăsi acest Sine uitat, 
spre a regăsi drumul înapoi spre centru. Ego-ul este 
periferia, este împrăștierea, disiparea spre exterior... 


Între ego și minte există o legătură puternică. 
Urmărește-ți mintea și observă cum ea este orientată 
mereu, mereu înspre exterior; ori tocmai din acest 
exterior se construiește ego-ul. Ego-ul nu poate trăi 
fără minte şi mintea nu poate trăi fără ego. 

Ce face meditaţia, ce face contemplaţia? Redirec- 
ționează sensul spre noi înșine, spre interior, astfel 
încât forța minţii şi a ego-ului să scadă încet-încet. 

Ego-ul este periculos pur și simplu pentru că este 
fals și pur și simplu pentru că te minţi pe tine și pe 

ceilalți pretinzând a fi acel ego; și de aici izvorăsc 
toate nenorocirile emoționale, toate conflictele, toate 
relele omenirii, toate pornesc din ego, din ego-ul do- 
minator, controlor, răzbunător ș.a.m.d. 

Atenţie, însă, ego-ul nu înseamnă numai „relele” 
emoționale; ego înseamnă tot ceea ce ţi s-a spus că 
trebuie să fii, să devii, tot ceea ce ţi s-a spus că ești 
sau că nu ești, lucruri pe care tu ţi le-ai însuşit cu 
conștiinciozitate și pe care, de multe ori, le consideri 
foarte valoroase: „sunt cel mai bun”, „sunt copia tată- 
lui meu, ar fi mândru de mine” etc. 


Sinele este „centrul”, lucru frumos abordat de 
către şcolile Vedantine. Vedanta reprezintă esenţa 
Vedelor hinduse, filozofia acestora condensată în 
Upanishade. 

Ramana Maharshi, maestru iluminat şi exponent 
„modern” al școlii Advaita (Advaita însemnă „non- 
dualitate”), întreba mereu: „cine ești tu?” aceasta era 
principala practică spirituală pe care o recomanda 
el discipolilor săi. Când cineva venea cu o problemă, 
cu o întrebare, Ramana Maharshi îi spunea: „gân- 
dește-te mai întâi cine ești tu, cine pune întrebarea, 
cine are problema asta?” Iar răspunsul trebuia să 
fie într-un final: tu ești de fapt Sinele tău! 

Da, Sinele este centrul. Iar „problema” aparține 
întotdeauna minții și ego-ului. 

Și ca să mai vorbim puţin despre cuvinte... 

n viziunea hindusă, există un Sine absolut (Atman, 
Paramatma) și un sine individual (jivatman)... Sinele 
absolut este ceea ce alții numesc Conștiinţă univer- 
sală, Conștiinţă Divină, Spirit, alţii Sfântul Duh, 
alții Brahman, Alah sau Dumnezeu... repet, sunt 

doar cuvinte şi încercări de a explica Ceea ce e de 
Neexplicat... 

Şi, din păcate, toate aceste denumiri și etichete 
nu vor face decât să îngrădească, să limiteze și să 
distorsioneze Neexplicatul, încercând să-l înghesuie 
în mintea omenească, în percepţia ei atât de sim- 
plisţă și de limitată... 

Sinele individual este această Conștiinţă „înve- 
lită”, să spunem în corpul mental-emoţional, în per- 
sonalitate și în ego. 

Între ego și Sine ar mai putea fi descrisă o struc- 
tură (repet, e din nou doar o reprezentare didactică!) 
pe care eu am numit-o copilul din tine sau „tu însuți”. 
Aceasta este ființa pură, ființa inocentă, ființa încă 
nepervertită și necondiționată mental și emoţional, 
acesta ar fi copilul care se bucură de orice, care cântă, 
care dansează, care se minunează. Probabil acesta 
este copilul la care se referea Iisus care spunea că 
„fără a redeveni copii nu veţi putea ajunge în Împă- 
răţia Cerurilor”... 

Nu există o delimitare clară între toate aceste 
„straturi”, ele nici măcar nu sunt „straturi”, dar nu 
am cum să te fac să înţelegi altfel toate astea, Omule. 

De acest „tu însuţi” se ocupă psihoterapia, ea în- 
cearcă cumva. să redescopere acest copil, să-l împace 
și să-i vindece rănile. Psihoterapia se oprește însă 
aici, ea nu ajunge până în profunzimile Sinelui, sufle- 
tului, sau cum vrei tu să-i spui... 

Ar fi deci — Sinele, acel „tu însuţi”, și ego-ul; iar 
calea inversă de urmat în practica ta ar fi de la ego 
spre „tu însuţi” — spre copilul din tine, iar apoi spre 
Sinele tău. Pentru a ajunge la capătul drumului tre- 
buie să te debarasezi complet de ego și de perso- 

nalitate. În final ar trebui să rămână doar o coajă 
extraordinar de transparentă, de subțire, un pseudo- 
ego care să te ajute la relaţionare, la comunicare, 
să facă posibil încă traiul în societate. 

Revenind la cuvinte, pentru mulţi oameni, acest 
Sine ar fi „sufletul”. Pentru alţii — sufletul este de 
fapt energia vitală, ceea ce ţine în viață corpul. Şa- 
manii numesc „suflet” altceva, pentru ei sufletul are 
o componentă emoțională, sufletul se poate „rupe”, 
se poate „recupera, vindeca”. Sufletul este cel care 
se reîncarnează, este cel care umblă de colo colo în 
milioane de vieți, în eoni întregi, purtând în inima 
sa Sinele absolut, Conștiinţa... 

Sinele absolut (Atman, Spiritul, Conștiinţa pri- 
mordială) este fără început și fără sfârșit, fără naş- 
tere sau moarte, infinit și fără formă, El se manifestă 
în toată Creaţia, de fapt El este toată Creaţia și toată 
Creaţia este în el... 

Tradițiile tibetane vorbesc despre Natura ta reală, 
despre Esenţa ta și a tot ceea ce există. Aceasta este 
unica Realitate, este Realitatea absolută. 

Sinele individual este diferenţierea, este visătorul 
care se visează a fi separat de originea sa, de care 
se îndepărtează din ce în ce mai mult... Dar iată 
că mintea mai păstrează totuși intuiţia Sinelui 
absolut din care ea se naște și pe care îl concepe ca 
pe o ființă mai mare, atotputernică, iubitoare, dețină- 
toare a tuturor adevărurilor și pe care îl numește 
Dumnezeu.. 


Dar haide să revenim la ego. Există numeroase 
metode de a exersa debarasarea de ego, de exemplu 
meditaţiile din practicile Vijnana Bhairava. Și am 
să încerc să-ți schițez o meditaţie de acest fel, ea 

conţine mai multe elemente pe care le-am reunit aici, 
nu e o meditaţie copiată ca atare... 


— Ce înseamnă Vijnana Bhairava? 

— Vijnana Bhairava înseamnă „conștiința divină” 
şi aparţine tradiției shivaite din Kashmir. Este o 
„culegere” de meditații („Comoara celor 112 căi de 
unire cu divinul”), scopul lor final fiind integrarea 
sinelui individual în cel Universal, numit „bhairava”, 
Realitatea Supremă. Natura esenţială a lui Bhairava 
este Vijnana, Conștiința. 

Acesta este de fapt scopul tuturor practicilor spiri- 
tuale, identificarea cu Conștiința Universală Nedi- 
ferențiată. 

Iată și meditaţia pe care ţi-o propun: 

Vei vizualiza la început cum desprinzi de pe tine 
o „coajă” care este ego-ul, poți identifica straturile 
acestui ego, emoţiile, identificările, construcţiile men- 
tale de care vrei să te debarasezi, atașamentele; 
această coajă se va detașa și se va dizolva în pământ 
sau în Univers... Poţi să ţi-o imaginezi ca pe o haină 
veche, sau cum vrei tu, importantă este desprinderea 
acestui „înveliș” de pe tine. 

Vei elimina apoi rând pe rând emoţiile, gândurile, 
la fel, ca pe niște „straturi” ale tale, sau ca pe niște 
energii, orice vizualizare este bună atâta timp cât 
își atinge scopul... 

Încearcă apoi să nu te mai identifici cu corpul tău: 


vizualizează-ţi corpul ca fiind lipsit de substanţă, 
gol... 


În final rămâne doar Sinele, ești doar Conștiinţă 
pură... Simte sau vizualizează această Conștiinţă î în 
inima ta (ca o lumină sau ca o energie...). Vei expan- 

siona apoi această conștiință, o vei simţi în cel de 
lângă tine, îţi vei uni conștiința ta cu conștiința celui 
de lângă tine. 

O vei expansiona apoi în întreg universul, vei 
cuprinde în conștiința ta întreg Universul... Apoi 
poţi „respira” întreg Universul: în inspir îl aduci în 
inima ta, în expir îl reexpansionezi, împreună cu 
conștiința ta... 

Inţelege, simte că ești întreg Universul, că ești 
Existenţa... 


Am să-ți dau și câteva din textele originale, sunt 
foarte frumoase: 

„Dacă chiar şi pentru o clipă, yoghinul îşi contem- 
plă trupul (considerat subiectul empiric limitat) ca 
fiind vid, cu atenţia liberă de orice gând, el va atinge 
în cele din urmă starea lui Bhairava, care este din- 
colo de orice gând”; 

„Același Sine caracterizat de conştiinţă este pre- 
zent în toate corpurile; în el nu există nici o diferenţă, 
niciunde. De aceea yoghinul care realizează că în 
esenţă totul nu este decât o singură conştiinţă, se ridică. 
triumfător deasupra existenţei transmigratorii”; 

„După ce a respins atașamentul faţă de trup, prac- 
ticantul, cu mintea statornică şi cu o viziune care nu 
are consideraţie pentru nimic altceva, trebuie să con- 
temple aceasta: Eu sunt peste tot. Atunci el va gusta 
suprema fericire”...* 


— Spuneai că ego-ul este strâns legat de minte; 
explică-mi puţin asta, continuă grăbit Omul, care 


* Vijnana Bhairava: „Conștiinţa divină, Comoara celor 
112 căi de unire cu divinul”, Editura Herald, București. 

începea să înţeleagă câte ceva... Atâta doar că deo- 
camdată erau cam multe noţiuni, trebuia să le pună 
cumva cap la cap, să facă o sumedenie de legături... 
Şi în plus — trebuia să își tot dea exemple din viața 
sa trecută, care acum i se părea din ce în ce mai 
stupidă... Şi a pierdut atâţia ani, crezând că el le știe 
pe toate, că deține adevărurile..., se gândi Omul cu 
ciudă, măcar să mai poată recupera acum câte ceva... 

Spiritul îi citi gândurile și începu să-i vorbească 
despre minte cu blândeţe, încercând să nu-l rănească 
şi mai tare: 

— Ego-ul nu poate funcţiona fără o minte care să 
nu fie mereu îndreptată spre exterior, ego-ul nu 
poate exista fără ceva de care să se agaţe; ori tocmai 
aceste „suporturi” ale sale, situate în afara sa, îi sunt 
furnizate de către minte... Și tocmai de aceea, înlătu- 
rarea suporturilor mentale (a gândurilor, identifică- 
rilor, etc.) prin introspecție și meditaţie, va duce la 
„prăbușirea” ego-ului... 

Mintea este deci instrumentul şi ajutorul ego-ului. 

Așa cum există o Realitate absolută și una rela- 
tivă, tot așa există o minte absolută și una relativă; 
aceasta din urmă este mintea „omenească”, concep- 
tuală, despre care vom vorbi, iar cea absolută repre- 
zintă de fapt, Natura minţii... 

Încearcă să înţelegi ceea ce am să-ți spun mai 
departe, cu inima și nu cu mintea, chiar dacă ceea 
ce spun acum se referă la minte, sau poate tocmai 
de aceea... 

Cu mintea nu ai cum să ajungi la Adevăr... 

Lumea minţii este duală, lumea Adevărului este 
non-duală... asta înseamnă pur şi simplu că nu poți 
folosi un instrument dual într-o lume non-duală, deci 
mintea nu este instrumentul cel bun... 

Numai mintea este cea care construiește concepte 
precum adevărat și fals, numai mintea despică firul 
în patru... Tot adevăratul şi falsul, binele și răul, 
toate acestea sunt construcții mentale, toate etiche- 
tele, judecăţile de valoare, toate acestea aparțin 
minții... 

Atâta doar că Adevărul nu este în ele, Adevărul 
nu e acolo, Adevărul nu e în minte, înţelegi, Omule? 
și atunci în căutarea Adevărului, mintea este o mare 
păcăleală... Iar tu, Omule, crezi că deţii adevărul 
atunci când spui „da” sau „nu”, „bine” sau „rău”, 
atunci când emiţi cu atâta convingere judecăţile tale 
de valoare... 


— Adică nu există adevărat sau fals? strigă Omul 
confuz de-a binelea. 

— Există un adevărat și un fals relativ, doar la 
nivelul lumii tale mentale, conceptuale, samsara sau 
cum vrei tu să-i spui; adevăratul și falsul sunt crea- 
ţia minții tale care este duală, Omule, nu există un 
adevărat şi un fals absolut... 

Spuneam că există o Realitate absolută şi una 
relativă. Cea Absolută este non-duală, este fără for- 
mă și nonconceptuală. Realitatea relativă este cea 
„omenească”; și de fapt există o infinitate de reali- 


tăți relative, pentru că fiecare om are „realitatea” 
minţii sale... 


— Cum, adică nu e adevărat că afară plouă? se 
zbârli Omul, încercând să apere cu o urmă de țâfnă 
ceea ce mai putea din redutele minţii sale, altădată 
atât de semeţe... 

— Vorbeam de conceptele abstracte, spuse Spi- 
ritul zâmbind ştrengăreşte, înțelegând exact ceea ce 


49 


(E Scanned with OKEN Scanner 


se petrecea în mintea Omului... Știa că acestuia 
începuse să-i fugă pământul de sub picioare şi că în 
vitejia sa se aruncă acum în luptă cu toate puterile 
rămase, disperat să mai salveze câte ceva din fostele 
sale adevăruri... 

Dar chiar și asta, „afară plouă”, dacă vrei să 
analizăm... nu-l iertă deloc Spiritul. Ce înseamnă 
„afară”? E o delimitare pe care ai învăţat-o tu, adică 
o separare, o dualitate: exiști „tu” și există ceva „în 
afara ta”... Această constatare însă nu îți aparţine, 
ai fost învăţat de către alţii că există un „afară”... 

La naștere mintea nu este duală; ea devine duală 
în momentul în care copilul învață cuvântul „eu”: 
atunci apare scindarea, „eu și afară”, „eu și ceilalți”... 
Aceasta este rădăcina dualității minţii și de aici se 
naște ego-ul: de la cuvântul „eu”, din învăţarea lui, 
iar apoi din identificarea cu el. Până să învețe cuvân- 
tul „eu” — pentru copil nu există dualitate... 

Unde este greșeala? Fiecare „eu” este de fapt fals, 
pentru că el nu poate exista de sine stătător, fără 
Existenţă... E doar dovada unui nemăsurat orgoliu: 
cum ar putea acest „eu” minuscul să fiinţeze şi să 
rămână separat de Existenţă? Ori asta înseamnă 
tocmai că nu există „afară” și „înăuntru”, că totul 
este de fapt Una... 

Asta este ceva pe care tu o vei lua acum drept o 
informație, probabil vei fi cam sceptic, ea nu va avea 
valoare reală pentru tine decât atunci când va deveni 
a ta, când o vei experimenta... Până atunci din păcate, 
rămâne o informaţie tot mentală... 

Haide mai departe. „Plouă” este o altă denumire, 
pe care tu ai învățat-o legată de un fenomen din 
atmosferă... dar fii atent, este ceva ce tu ai învăţat, 
dacă picură apă din cer înseamnă că plouă... 

Ce vreau eu să spun, este că tu nu ai experimen- 
tat ploaia, tu doar ai învăţat să pui o etichetă unei 
secvenţe de evenimente... Tu nu ai experimentat cu 
adevărat apa, norii, tu nu simți dezvoltarea energiei 
elementelor, tu nu vezi materializarea energiilor în 
atomii de apă și aşa mai departe... tu nu „ai fost” 
niciodată ploaia... 

Iată deci că ceea ce îţi închipui tu că știi că este 
ploaia — poate că nu e așa de „adevărat” pe cât crezi... 
Iată deci că „afară plouă”, chiar și asta, este destul 
de relativ. 


— Eu nu cred toate astea, continuă să se apere 
cu îndârjire mintea Omului, ameninţată din toate 
părțile... 

— „Fiecare om posedă un anumit orizont. Când 
acesta se îngustează și devine infinit de mic, el se 
transformă într-un punct și atunci omul zice: acesta 
este punctul meu de vedere”, îl tachină Spiritul 
citându-l pe David Hilbet. 

Şi acum fără glumă, iată o altă capcană, nu-l slăbi 
de loc Spiritul, hotărât de-acum să asalteze mintea 
Omului până la înfrângere... în momentul în care 
afirmi despre tine „eu cred” sau „eu nu cred” cutare 
lucru, aceasta este cea mai mare păcăleală a minţii 
tale, pentru că acest „eu cred” sau „eu nu cred” te 
limitează extraordinar... 

Hai să vedem de ce... 

Când te-ai născut, mintea ta era ca un CD gol; 
după care au început înregistrările pe el: părerile 
părinţilor, ale societăţii, ale profesorilor, ceea ce ai 
citit, ce-ai mai auzit la televizor, ce a zis cutare sau 
cutare... toate astea sunt inscripționate în mintea 
ta. Mintea ta e plină de șabloane. 

Şi atunci când tu spui „eu cred” — e o mare min- 
ciună, pentru că „tu” nu crezi ceva, pur și simplu 
rulezi un program care ţi-a fost inscripționat acolo 
în minte... 

Nimic din toate astea, sau extrem de puţine, îţi 
aparțin ţie, Omule... 


— Adică eu sunt un player? 

— Da, Omule, din păcate nu numai tu ești un 
player, ci cam toți oamenii sunt niște playere... 

Și atunci singura soluţie este să dai la o parte 
toate aceste inscripționări și să încerci să vezi cu 
inima, cu sufletul și nu cu mintea... 

Mintea nu face decât să tot despice firul în patru; 
dar oricât ar face-o tot nu va ajunge la Esenţă, se 
va învârti mereu între aceleași fişiere care nici măcar 
nu sunt ale tale... 


— Mi-e greu să accept aşa ceva, scânci Omul 
aproape la capătul puterilor... 

— Nimeni nu-ţi cere să accepţi, Omule, așa, pur 
şi simplu pentru că spun eu... 

Acum eu doar plantez o sămânță... Toate aceste 
lucruri pe care le spun — nu trebuie să le crezi pur 
și simplu, atunci ai fi tot un player, care repetă ceea 
ce spun eu, de data aceasta... Toate aceste lucruri 
trebuie să devină ale tale: doar după ce le vei simţi 
și experimenta ele vor deveni ale tale și vor avea 
valoare pentru tine, vorbesc de o valoare reală, pen- 
tru că doar atunci le vei putea practica cu adevărat... 

Pur și simplu eu deschid niște uși şi-ţi spun, uite 
aici e un drum, poţi să mergi pe el dacă vrei, dacă 
nu —nu, nu e nici o problemă, e alegerea ta... Îţi mai 

deschid o ușă, uite, și pe aici e un drum, poți să o 
iei și pe aici dacă vrei... dar doar dacă vrei tu... Omule, 
este experienţa ta, nimeni nu o poate trăi în locul 
tău și nici nu are vreo valoare altfel decât trăită 
de tine... 

Crede-mă, nu vreau să te învăţ nimic cu forța, așa 
ceva oricum nu se poate... „Nu poți să înveţi ceva 
pe cineva; poți doar să-l ajuţi să găsească răspunsul 
în el însuși”, spunea Galileo Galilei... 

Și așa și trebuie, să nu te mulțumești cu niște 
concepte, numai pentru că așa spune unul și altul 
sau pentru că așa scrie în cărţile sfinte... Aceste con- 
cepte trebuie experimentate de către tine, trebuie 
trăite de către tine, Omule, doar atunci ele vor avea 
valoare... Dacă vei face din ele niște sloganuri pe care 
să le repeţi „atotștiutor”— nu vei reuşi decât să te 
autolimitezi din nou, între acești noi pereţi ai închi- 
sorii tale mentale... 


— Bine..., se mai relaxă Omul când văzu că a mai 
câștigat puţin timp: nu trebuia să se schimbe chiar 
acum, mai avea loc de întors, poate că acele lucruri 
nu vor deveni niciodată „ale sale” și atunci se va 
putea întoarce la mintea sa cu adevărurile alea ale 
ei, așa cum or fi ele... 

Dar totuși parcă acolo rămăsese o urmă de neli- 
nişte... și atunci îndrăzni să mai întrebe: spune-mi, 
Spirite, acum, dacă tot mi-ai băgat ghimpele ăsta cu 
mintea-player, pot reseta cumva mintea? Pot înlo- 
cui inscripționările astea? 

— Da, desigur... se grăbi Spiritul să mai planteze 
câteva seminţe, cine știe, poate că ele vor încolţi 
vreodată. 

Ideal ar fi să rămână acolo doar înregistrările 
foarte practice, concrete, informaţiile cu adevărat 
utile, despre munca ta de exemplu etc., iar în rest 
marele balast, rețeaua, păienjenișul de gânduri para- 
zite să dispară... 

Dar până atunci iată un exercițiu și o explicaţie... 
Am să-ți vorbesc puţin despre mime, ca să-ţi faci o 
idee despre cum funcționează mintea și creierul. 

Mimele sunt idei, idei contagioase sau viruși 
mentali. Ele provin din ceea ce am mai spus: din 
cultură, din educaţie, din cei șapte ani de acasă, de 
la școală, din tot ceea ce ai acumulat ca și cunoștințe 
pe parcursul vieţii, din morală, religie etc. Ele îți 
condiționează mintea după cum spuneam și, din pă- 
cate, se transmit de la o persoană la alta şi de la o 
generaţie la alta. Acesta este pericolul lor, faptul că 
ele sunt contagioase. 

După ce capătă o anumită energie, prin repetiție 
sau prin forța dată de cei din jur, de societate de 
exemplu, mimele pot deveni independente și ele pot 
acționa asemenea unei „entități” care îți controlează 
viața, mintea și comportamentul. 

De fapt, mimele creează în creier circuite neuro- 
nale reverberante, exemplul cel mai bun fiind refle- 
xul condiționat; iar întrucât oamenii pot gândi sau 
face numai ceea ce mintea lor ştie deja să facă, ei vor 
repeta aceste mime la nesfârșit. Pentru a-ţi schimba 
comportamentul, respectiv pentru a schimba aceste 
mime care îți guvernează viața, ele trebuie șterse 
din creier și eventual înlocuite cu alte mime mai 
adaptate momentului actual al vieţii tale. Sau pur 

și simplu — șterse și lăsate neînlocuite, așa ar fi ideal. 

Mimele sunt cele care îţi dau iluzia realităţii. Fie- 
care persoană are propriile sale mime, iar acestea 


54 


(E Scanned with OKEN Scanner 


vor acționa ca un filtru între minte și realitate, astfel 
încât fiecare om va percepe propria sa realitate, în 
funcţie de filtrul prin care aceasta este văzută. De 
aceea există miliarde de „realități”, de aceea tot repet 
că „realitatea ta” aparține de fapt minţii tale... 


— Cum putem șterge aceste mime? se interesă 
Omul. 

— Pur și simplu prin vizualizare: imaginează-ţi 
centrul creierului tău, fie te aflii tu acolo, fie îl pri- 
vești din afară. Bineînţeles că toate aceste vizua- 
lizări se vor face într-o stare de relaxare, ajutat de 
anumite poziții, asta deja ştii.. 

Îţi propui deci să ştergi tataie mime din cre- 
ierul tău. Pentru asta trebuie să localizezi la început 
mimele: le poți vizualiza ca pe niște energii patogene, 
sau ca pe niște murdării, ca pe niște obiecte de care 
dorești să scapi, sau ca pe niște circuite „electrice”, 
toate astea undeva în creierul tău; pe acesta îl poți 
vizualiza fie ca pe o piesă anatomică, dacă ești fami- 
liarizat puţin cu anatomia, fie ca pe un spaţiu, o 
cameră, un depozit etc. Bineînţeles că toate acestea 
sunt reprezentări simbolice, nu contează localiza- 
rea anatomică exactă a acestui circuit, chiar dacă 
el există în mod real în creier... 

După ce ai stabilit intenţia și după ce ai vizua- 
lizat mimele, le vei șterge pur și simplu. Cum? De 
asemenea, simbolic. Dacă te afli într-o cameră a cre- 
ierului tău poți folosi o mătură, de exemplu, sau orice 
alt instrument de făcut curățenie. Poţi folosi sim- 
boluri Reiki, sau o sursă de lumină, sau te poţi vizua- 
liza pe tine, lumina ieșind din palmele tale şi cu 
această lumină din palme vei curăța mimele. Poţi 

folosi orice metodă de curățare care ţi se potriveşte 
și care te inspiră. 

Urmează pasul al doilea, înlocuirea mimelor. Din 
nou exprimi intenţia de a înlocui mima ștearsă cu 
o altă mimă. Îi vei da o formă şi o structură acestei 
noi mime pe care vrei să o așezi în mintea ta: un nou 
obiect în spațiul minţii tale, un nou circuit neuronal 
în creier; îi vei acorda atenţia cuvenită noii structuri 
în noul său amplasament, sau vei vedea noul circuit 
neuronal activându-se și începând să lucreze. Revino 
de mai multe ori în mintea ta pentru a verifica dacă 
noua mimă se află acolo și dacă funcționează. Dă-i 
energie și reactiveaz-o pentru ca ea să funcționeze 
la capacitatea maximă. Repetă această procedură 
pentru tot ceea ce trebuie schimbat în mintea ta... 

Atenţie însă, acesta este doar un exerciţiu preli- 
minar de lucru cu mintea ta și eventual de îmbună- 
tățire a comportamentului tău. Nu construi și nu te 
atașa prea mult de noile mime... Scopul final este 
de a avea o minte fără nici un fel de mime... 


— Îmi tot vorbești, Spirite, despre mintea duală... 
Dar și tu foloseşti aceleași cuvine, adevărat — fals, 
bine — rău, cum vine asta? se învioră Omul, crezând 
că a descoperit o breșă în explicaţiile Spiritului... 

Și dacă exista o breșă... atunci poate că acele ade- 
văruri nu sunt chiar atât de infailibile şi, cine știe, 
poate că nu este totul pierdut... 

— Da, ăsta este un bun exemplu despre cum sun- 
tem induși în eroare de cuvinte, continuă nestânjenit 
Spiritul. Din păcate, astea sunt instrumentele pe 
care le avem la dispoziție pentru această comunicare 
a noastră, care este imperfectă: niște posibilități 

limitate şi nişte cuvinte imperfecte. Da, așa este, 
pentru că eu trebuie să vorbesc pe limba ta, Omule, 
şi din păcate nu am alte cuvinte... 

Pentru mine, de fapt, toate aceste lucruri nu 
există; dar pentru că trebuie să ți le explic ție, Omul 
meu drag și speriat, mă raportez cumva la mintea 
ta, pentru că tu înţelegi deocamdată mai ales cu min- 
tea, și atunci folosesc niște cuvinte știute de mintea 
ta, chiar dacă ele nu reprezintă exact ceea ce vreau 
eu să-ți spun. 

Dar haide să revenim la lucrurile mai interesante: 
totul a plecat de la propoziția ta „eu cred”, așa-i? 
Până acum am analizat cuvântul „cred”. 

Dar cuvântul cel mai important din această pro- 
poziţie este „eu”... „Eu”, cuvântul acesta spuneam 
că înseamnă ego... Ego care ar trebui să dispară... 


— De ce? simţi Omul iarăși golul acela din stomac... 

— Tocmai pentru ca să poţi deveni, în fine, una 
cu Totalitatea, una cu Existenţa, pentru ca să nu mai 
existe acel „în afară” și „înăuntru”, „eu şi ceilalți”, 
„eu şi Dumnezeu”... 

Altă cale nu există, Omule... 


— Dar și tu, Spirite, și tu vorbeşti despre tine 
folosind cuvântul „eu”... încercă Omul cu ultimele 
puteri, să se agaţe iarăși de cuvinte, deşi știa deja 
răspunsul... 

— Dar din nou, eu o fac doar pentru a vorbi cu 
tine, încerc să modelez explicaţia în funcţie de ceea 
ce poți tu înțelege, în funcţie de modul tău de a 
gândi... Cumva într-un fel eu te mint, pentru că acolo 
nu mai există nici un „eu”, nici un nume, este doar o 

Conștiinţă care a îmbrăcat un corp și care se folosește 
de o minte asemănătoare cu cea omenească tocmai 
pentru a putea vorbi cu tine, pentru a se face înțe- 
leasă de tine... şi iată, chiar și așa, cât de greu este 
să mă înţelegi... 

A propos: ai fost atent la ce am spus? „Se folosește” 
de o minte omenească... 

Asta ce înseamnă? Că mintea este de fapt un 
instrument pe care ar trebui să-l folosești doar la 
nevoie: când ai de lucru, când faci cumpărături și 
numeri banii, în toate situaţiile concrete — bineîn- 
teles că vei folosi mintea... De exemplu, acum când 
vorbesc cu tine mă folosesc de minte, aleg niște cu- 
vinte, încerc o argumentaţie etc., dar asta este doar 
pentru a mă face înțeles de tine... 

Deci folosește mintea... dar apoi las-o de-o parte... 
Și în nici un caz, nu te lăsa tu controlat, dominat 
de minte... 

Cu asta se ocupă meditaţia și contemplaţia, cu 
liniștirea minții... 

Se pare că n-am explicat prea bine anumite lu- 
cruri: mintea nu e în totalitate ceva prost. Dacă o 
folosești ca pe un instrument, doar atunci când tre- 
buie, nu e nici o problemă... 

Și mai este ceva, extrem de important... este o 
mare diferență între minte și Natura minţii, am mai 
pomenit deja că există și o „minte absolută”, o „Na- 
tură a minții”, acesta este un concept introdus de 
învățătura dzogchen... „Dzogchen” înseamnă „Marea 
perfecțiune” și reprezintă cea mai înaltă treaptă a 
buddhismului Tibetan și Bön. 

În momentul în care ai înţeles Natura minţii, 
atunci se schimbă și modul în care o vei folosi. 

— Care este Natura minţii? întrebă Omul doar 
ca să întrebe, prea obosit ca să mai poată înghiți 
acum vreun alt concept abstract. 

— Învățătura dzogchen foloseşte nişte noțiuni 
mai abstracte: Vidul, Potențialitatea și Conștiinţa... 
de aici pornește totul, din această Potenţialitate izvo- 
răște totul, asta este Esenţa minţii și Esenţa a tot 
ceea ce există... 

„Mintea este goală în esenţă, dar deși goală, totul 
se naște mereu în ea”*, spunea al treilea Karmapa... 
cam despre asta este vorba, cum totul izvorăşte 
din Potenţialitatea și Conștiinţa acelui „Nimic” pri- 
mordial... 

Dar asta poate că este un pic prea complicat 
pentru tine acum, spuse conciliant Spiritul căruia 
i se făcuse deja milă de bietul Om. Deocamdată ţine 
minte doar ideea de Conștiinţă, acea Conștiinţă abso- 
lută, primordială, ca Natură a minţii: din ea provine 
mintea și din ea provine totul... 


Haide să revenim la ego, asta este o chestiune mai 
pământeană și mai practică deocamdată. Natura 
minţii o lăsăm pe mai încolo... 

Am mai spus, mintea este strâns legată de ego. 
Și am să folosesc o altă frază, asemănătoare cu 
afirmaţia „eu cred”, o afirmaţie extrem de comună, 
pe care și tu, Omule, o folosești la tot pasul pentru 
tot felul de justificări și explicaţii: „aşa sunt eu”, se 


puse conștiincios pe dărâmat ego-uri, mai departe 
Spiritul... 


SP ARII dit. 
* Al treilea Gyalwang Karmapa, „Song of Ka 

Dacă afirmaţia „eu cred” reprezintă condiționarea 
minţii, atunci perechea ei, „așa sunt eu”, este fraza 
caracteristică ego-ului... Afirmația „așa sunt eu” este 
cea mai nocivă frază posibilă. 

Ea este o chintesenţă a identificării și a Ego-ului; 
şi în plus prezintă pericolul imobilităţii în această 
stare. În momentul în care afirmi „așa sunt eu”, asta 
presupune că nici nu prea ai chef să ieși de acolo, 
să te schimbi: așa ești tu și cu asta basta, nu e nimic 
de făcut. 

În plus, asta îţi oferă o explicaţie și o justificare 
pentru actele tale, pentru emoțiile, furiile, gândurile 
tale, din moment ce nimic nu se poate schimba: „toată 
viața mea am fost o victimă”, „de când mă știu am 
luptat pentru dreptate”..., mii de identificări şi de 
afirmaţii limitative... 

„Așa sunt eu” și cu asta basta! Este cea mai nocivă 
frază posibilă. Iar cea mai periculoasă valență a sa 
este autolimitarea: închizi toate ușile, toate drumu- 
rile, toate posibilităţile. „Așa sunt eu” reprezintă un 
zid de beton construit în jurul tău, un zid pe care 
nu ai nici un chef să-l depășești şi uneori nici măcar 
nu ești conștient că ai putea să-l depășeşti. Te com- 
placi în ego-ul tău, te simți în siguranță aici în locul 
tău cel călduţ, înconjurat și protejat de zidul „aşa 
sunt eu”! 

Ego-ul este cel mai mare impediment în evoluția 


ta spirituală. Atunci când vei scăpa de ego, atunci 
vei fi liber. 


Și încă ceva: ţi-am mai s 
numai emo 
frustrare, 


Vi pus, ego-ul nu înseamnă 
tii negative, nu înseamnă numai furie, 
răzbunare, critică ete. Ego-ul reprezintă 

tot ceea ce ai acumulat de-a lungul vieţii tale, ego-ul 
reprezintă inclusiv emoţiile pe care le consideri 
„pozitive”, iubirea, generozitatea etc. Aceste emoţii 
pozitive devin și ele extrem de periculoase și vor 
frâna dezvoltarea spirituală. De ce? Pentru că din 
momentul în care le vei considera „pozitive”, le vei 
îngloba cu toată solicitudinea și mândria în ego-ul 
tău (doar astfel vei deveni mai bun, nu-i așa?) și astfel 
îl vei face pe acesta și mai puternic, iar tu vei deveni 
și mai mândru de tine... Și bineînțeles că îţi va fi 
din ce în ce mai greu să te debarasezi de el, după 
ce o viaţă întreagă (de fapt — atât de multe vieți...) 
l-ai tot îmbunătăţit. 

Debarasarea de ego înseamnă debarasarea de 
toate structurile mentale și emoționale pe care le-ai 
acumulat și care consideri tu că te caracterizează. 
(„consideri tu” înseamnă exact asta: „așa sunt eu”!) 


Doctrine întregi, filozofii întregi au încercat să 
scuture acest înveliș fals de pe om și să scoată la 
iveală Sinele tău profund. 

Hindușii au propus o tehnică extrem de simplă 
de debarasare de toate acestea: afirmaţia „neti, neti”: 
„Nici asta, nici asta”, am mai vorbit despre ea deja, 
dar fără să o definim ca tehnică. 

Ce înseamnă „neti, neti”? Înseamnă conștienti- 
zarea faptului că tu nu ești nici corpul „tău” , nici 
emoțiile „tale”, nici gândurile „tale”. Deci, de fiecare 
dată când îţi priveşti corpul, poţi spune în capul tău: 
neti, neti — nu sunt asta, nu sunt asta. Când apare 
un gând, poţi spune: nu sunt asta, nu sunt asta! La 
fel, când apare orice fel de emoție, „pozitivă” sau 
„negativă”: neti, neti, nu sunt asta, hu sunt asta! 

Și astfel repetând la nesfârșit în fiecare clipă a 
vieţii tale, în fiecare situaţie, în fiecare ocazie men- 
tală sau emoţională: „nu sunt asta, nu sunt asta”, 
încet-încet vei începe să înţelegi că de fapt chiar nu 
ești asta. 

La început va fi o înțelegere doar mentală. Apoi 
însă această convingere va „intra” în tine; la început 
te vei simți extrem de contrariat, dar mai apoi — 
extrem de liber... 

Iar tot acest balast va începe încet-încet să se 
desprindă de pe tine... și va rămâne doar Sinele... 
Aceasta ar fi o abordare „din afară” a ego-ului, de a 
decoji straturile sale unul câte unul... Există și o 
abordare „din-lăuntru”, vorbeam mai demult de 
Ramana Maharshi și despre întrebarea sa „cine sunt 
eu”... Cu această întrebare ajungi direct la Sine, sari 
direct în centrul tău, urmând ca eventual de aici să 
începi demontarea ego-ului, dinspre înăuntru în 
afară, de la centru spre periferie, dacă înţelegi ceea 
ce vreau să spun... 


— Da, înţeleg... 

— Iată deci două fațete ale aceleiași metode efi- 
ciente de dez-identificare. 

Frumos la această metodă este că ea se adresează 
tocmai minţii — pe care în final vrea să o schimbe, 
se adresează intelectului, deci e perfectă pentru omul 
occidental intelectual și intelectualizat. Deci începem 
să convingem mintea că nu suntem ego-ul nostru, 
că nu suntem corpul, că nu suntem emoțiile, și în 
final vom convinge mintea că nu suntem nici măcar 
mintea: astfel mintea se va auto-sabota și într-un 
final se va auto-dizolva. Păcăleală! 

Atenţie însă, afirmaţia „nu sunt asta, nu sunt 
asta” nu trebuie doar repetată mecanic... ea trebuie 
conștientizată, „trăită” în fiecare ocazie, în fiecare 
clipă, cu fiecare gest și gând... Ori asta necesită 
puţină tenacitate, e drept... 

Şi încă ceva care îţi poate fi de ajutor: gândește-te 
cum emoțiile tale de acum câţiva ani, gândurile tale 
de atunci, sau de acum câteva zile, sau de ieri, nu 
mai sunt... Cine a avut acele gânduri? Ești oare, tu, 
una cu acele gânduri, care iată cum au dispărut sau 
s-au schimbat? 


Până una alta gândește-te însă la monstruozita- 
tea frazei „așa sunt eu”! De câte ori te vei mai auzi 
spunând: „așa sunt eu: educat, răzbunător, drept, 
moral, cinstit” etc. etc. etc., gândește-te că îţi faci un 
mare deserviciu autolimitându-te.... 


— Să admitem totuși că am reuși să spunem — 
„neti, neti”, fiecare despre el însuși. Dar despre fiin- 
tele pe care le îndrăgim, părinţi, copii, oameni dragi? 
Trebuie să aibă ceva care să le deosebească de cele- 
lalte ființe (ceva real sau doar imaginat de noi, un 
zâmbet, o privire, o mireasmă, un fel de a vorbi...), 
parcă nu pot fi reduse la „neti, neti”. Așa mi se pare 
acum. 

— Fiinţele pe care le îndrăgești, spui tu, au ceva 
ce le deosebește de ceilalți, așa este. Au dragostea 
ta, au atașamentul tău, au simbolurile tale. Dar toate 
acestea — sunt atașate de către tine, lor, de multe 
ori plecând tocmai din nevoile tale, din visele, spe- 
ranțele, proiecţiile, nevrozele și fricile tale (şi astfel, 
acestea au devenit părți din ego-ul lor!). Garcia 

Marquez mărturisește undeva exact lucrul ăsta: „Nu 
te iubesc pentru ceea ce ești, ci pentru ceea ce sunt 
atunci când sunt cu tine”... 

Ceea ce îi face deosebiți pentru tine — este tocmai 
investiția ta sufletească în ei... Și, atenţie din nou, 
de multe ori la baza acestei investiţii stă tocmai un 
potenţial câștig: să câștigi dragostea, să câștigi 
încrederea lor, să îţi recâștigi respectul de sine, sigu- 
ranţa etc. Și atunci tu „investești” în cei apropiaţi 
ţie — de fapt cu scopul unei răsplăți... In rest, un 
zâmbet, o privire, o mireasmă, un fel de a vorbi, sunt 
lucruri minunate, dar sunt doar ornamente pe care 
mintea ta le atribuie lor. Și sunt niște ornamente 
minunate, dar sunt la fel de ireale ca și restul! 

Așa că în final nici ei nu sunt „reali”, şi ei sunt 
doar un Sine, și ei sunt doar o fărâmă de Dumnezeu, 
o fărâmă de Existenţă învelită în multe straturi de 
energie, emoţii, minte, ego şi carne. 


Ţine minte, tu ești doar Sinele sau Esenţa, pe care 
tu și alții aţi lipit numeroase etichete de-a lungul 
numeroaselor voastre vieţi... Acolo ai lipit și gându- 
rile și emoțiile tale, iar ulterior te-ai identificat cu 
ele, ceea ce a făcut ca din straturi multiple supra- 
puse de etichete, să faci un singur strat monolit, un 
zid de beton: care este ego-ul tău. 

Așa ai făcut cu toate achiziţiile intelectuale, şi 
atenție, există pericolul ca să faci așa și cu toate achi- 
zițiile așa-zis spirituale! Orice nouă achiziție pe care 
o vei face, o vei lipi cu conștiinciozitate și pe ea, ca 
pe o nouă etichetă, pe acest ego: „sunt o fiinţă de 
lumină”, „sunt o ființă evoluată spiritual”, „rolul meu 
este de a salva omenirea”, „mi-am găsit calea în viață”. 

De ce sunt toate acestea periculoase? Pentru că 
imediat te vei considera mai bun decât ceilalţi, decât 
cei „care nu și-au găsit calea în viața” de exemplu. 
Și mai departe, pentru că te vei identifica din nou 
cu „cevă”: acum nu mai ești un om oarecare, ai deve- 
nit „o fiinţă de lumină”! O nouă capcană, o nouă eti- 
chetă, o nouă identificare, un nou atașament... 


— Spirite, mai am o altă întrebare, își reveni puţin 
Omul: am auzit acest comentariu din partea unui 
psihoterapeut care predă și aplică filozofie și psiho- 
logie buddhistă: „trebuie să fii cineva înainte de a 
deveni nimeni...”*, oare ce vrea să însemne asta? 
„A deveni nimeni” — am înţeles, asta este dizolvarea 
ego-ului, dar „a deveni cineva” nu înseamnă tocmai 
o întărire a lui ? 

— Am să-ți explic punctul meu de vedere referitor 
la această afirmaţie, care este una foarte frumoasă. 

Da, de foarte multe ori este necesară întâi o 
așa-zisă întărire a ego-ului... De ce? pentru a deveni 
mai puternic. Întărirea ego-ului presupune o forță 
a personalităţii, o energie personală, asemănătoare 
celei a unui luptător, să spunem. Ori tocmai această 
energie o vei folosi în marea schimbare care înseam- 
nă renunțarea la ego! 

A renunţa la ego-ul tău este un act de mare curaj 
și nu poate fi făcut decât de către cei puternici și ne- 
clintiți în decizia lor. Un om slab n-o să renunţe la 
ego-ul său niciodată, pentru că un om slab este un 
om dezechilibrat și complexat; el trebuie mai întâi 


*Jack Engler, „The 1001 Forms of Self-Grasping, or... Do 
You Really Have to be Somebody Before You Can be Nobody?” 

să-și adune forţa și curajul pentru a-și înțelege şi 
depăși complexele, are alte priorități... E greu să 
ajungi în centrul tău atunci când periferia e măci- 
nată de furtuni... lar pentru un astfel de om, priori- 
tatea va fi supraviețuirea lui în această periferie 
furtunoasă... Iar atunci singura lui soluţie este să-și 
întărească ego-ul și să acumuleze forță. Abia după 
aceea se va putea ocupa de spirit... 


— Ai spus la începutul acestui comentariu „de 
multe ori...”, asta însemnă că sunt și excepţii? în- 
trebă Omul. 

— Există excepții, aceștia sunt oamenii care au 
lucrat mult cu ei înșiși în alte vieţi, care mai au acum 
doar unul sau doi pași de făcut... 

Acestea sunt de fapt doar excepții aparente, pen- 
tru că și ei au trecut prin același proces, numai că 
nu au făcut-o acum, ci în alte vieţi... Pentru acești 
oameni toată Calea poate fi diferită: uneori ei au 
nevoie doar de un mic imbold, de un cuvânt sau de 


o experiență ca să se ilumineze. Dar aceștia nu sunt 
foarte numeroși... 


Ar mai fi un înțeles mai frumos al acestei afir- 
maţii, l-am spus deja în prima noastră discuţie, dar 
atunci n-am insistat, nici eu și nici tu, pentru că 
aveam alte lucruri mai urgente de discutat... 

Mai întâi explorează-ţi, Omule, condiţia ta de om, 
abia apoi o vei putea transcende. Explorează-ți emo- 
tiile, gândurile, pătrunde în ele cu tot curajul... iată, 
din nou vorbim despre curaj... da, îți trebuie curaj 
să intri în lumea obscură a emoţiilor și a subcon- 
știentului tău... | 

Şi ar mai exista aici ceva de spus legat de evoluția 
energetică a omului. 

Spuneam mai demult că Omul se „ridică” energetic 
de la condiţia de animal, corespunzătoare primei 
chakre, la cea de ființă iluminată, corespunzătoare 
chakrei din creștetul capului: nu există o evoluție 
spirituală fără o schimbare energetică, acesta este 
suportul său, să-i spunem. Acesta este drumul ener- 
getic pe care fiecare om trebuie să-l parcurgă: toate 
chakrele trebuie pe rând curățate, activate și apoi 
depășite ca nivel de funcţionare. Asta poate dura 
multe, multe vieți... 

Și astfel vei depăși lumea instinctuală a primei 
chakre, iar apoi pe cea a individualităţii, guvernate 
de chakra a doua. Iar obligatoriu evoluţia ta va trece 
prin chakra a treia, care este cea a ego-ului. Abia 
depășind-o pe aceasta vei putea ajunge la iubire, la 
starea de martor și tot așa..., până la iluminare... 
Iată deci că stadiul „ego-ului” este cam obligatoriu... 


— Vorbeşti ca și cum toţi vom ajunge la ilumi- 
nare..., întrebă cam neîncrezător Omul. 

— Da, acesta este scopul, să ajungi şi tu un Iisus 
sau un Buddha. Și nu e imposibil, au arătat-o atâţia 
maeștri din toate timpurile... l 

De fapt nu trebuie să „devii” un Iisus sau un 
Buddha, trebuie doar să descoperi Natura ta reală, 


care este aceeași cu a unui Iisus sau Buddha... si să 
trăieşti în ea... 


— Of, ușor de spus, Spirite... 
Haide să revenim la ego, să vedem dacă am 
înţeles: aceasta este esenţa şi condiția obligatorie a 

evoluţiei spirituale, debarasarea de ego, debarasa- 
rea de personalitate. Şi ce va mai rămâne atunci? 
Va rămâne tocmai Sinele, structura eternă și pură, 
singura „reală”... 

— Așa este. Pasul final, capătul drumului este 
însă lipsa completă a structurilor, acolo unde se 
dizolvă totul, adică Primordialitatea, adică Esenţa 
Existenţei, Vidul, Conștiința și Potenţialitatea, toate 
la un loc... 


Aceasta este de fapt esența noastră, nestructu- 
rată, fără formă. Aceasta este Esenţa minţii, despre 
care vorbeam... Și cine ajunge aici este un lisus sau 
un Buddha. 

Da, capătul de drum este nonstructura, non-min- 
tea, dizolvarea în non-minte și non-formă. 


— Spuneai că suntem conștiință, pentru mine 
„conștiință” însemna până nu de mult, ceva legat 
de moralitate, dar știu că nu la asta te referi tu, 
Spirite. 

— „Conștiinţă” înseamnă Conștiinţa de a fi a Sine- 
lui... poate ar fi mai corect s-o numim „Conștienţă”, 
sau „Prezență pură” dar termenul deja s-a cam împă- 
mântenit, așa că am să folosesc ambele cuvinte... 

Hai din nou să încerc să explic Inexplicabilul... 

Există o Conștiinţă (Conștienţă) absolută, primor- 
dială. Aceasta se răsfrânge asupra ei înșăși, coboară 
în materie, devine amorfă, apoi se trezește..., devine 
conștiență de sine, aceasta este percepţia de sine 
de care vorbeam mai la început, ea se rafinează, se 
examinează, se perfecționează mereu Şi, într-un final, 
devine Conștienţa de a fi a Sinelui... și se dizolvă 
în Conștienţa absolută din care s-a născut... 

Nu știu dacă sesizezi diferențele între aceste 
cuvinte... Oricum, vei înțelege ce înseamnă această 
Conștienţă de a fi a Sinelui — doar după ce vei lucra 
mult cu tine și te vei mai apropia de ea. Cel mai sim- 
plu ar fi să o numim Prezenţă pură, o să mai vorbim 
despre ea în cadrul diverselor tehnici de meditaţie. 

lar înţelegerea” ei finală și completă, trăirea ei, 
înseamnă de fapt iluminarea...(atâta doar că aici 
cuvinte precum „înțelegere”, „final” etc., nu vor mai 
avea nici o semnificaţie...). 

Ceea ce există cu adevărat este doar Sinele, Con- 
știința absolută... Sinele este lumea, este Totul... În 
rest — nu sunt decât aparenţe... Dar El nu poate fi 
„descoperit” atâta timp cât mai există un „eu”... 

Când vei intra în Sine în mod conștient — atunci 
vei fi un iluminat. 


— Atunci când ai ajuns o ființă precum Buddha 
sau Iisus, chiar nu mai există deloc ego? Ei totuși 
mănâncă, trăiesc, vorbesc, reveni Omul pe pământ, 
pe un teren mai sigur, la „a mânca”, „a vorbi”, lucru- 
rile binecunoscute lui... 

— Mai rămâne un fel de pseudo-ego, ceva foarte 
transparent, necesar relaționării atâta timp cât ei 
trăiesc între oameni; și mai ales dacă trebuie să le 
mai și vorbească oamenilor, să transmită Învăţă- 
turi... În plus, uneori ei trebuie să se comporte 
într-un anume fel pentru a-și îndruma discipolii, 
sau pentru a da un exemplu, sau pentru a sparge 
minţi și ego-uri..., deci au nevoie de un instrument 
de relaționare. 

Dar această urmă de ego este în mod clar un in- 
strument, poți renunța la el oricând și te poți retrage 
în Conștiinţă... 

— Voiam să te mai întreb ceva, intuiesc că are 
legătură cu ceea ce spuneai tu acum, despre „Con- 
ştiinţa care se răsfrânge asupra ei însăși”: de ce, și 
cum am apărut? | 

— Vezi, iarăși mintea care vrea să priceapă ceea 
ce e de nepriceput, Miracolul, misterul, pe care dacă 
l-ar pricepe, l-ar ucide... 

Spunea Albert Einstein: „Sunt două feluri de a-ţi 
trăi viața. Unul este să crezi că nimic nu este mira- 
col, celălalt este să crezi că totul este miracol”... 

Unul este modul minţii de a trăi, celălalt este al 
inimii, al extazului, al revelaţiei... Așa este, mintea 
ucide misterele punându-le etichete, analizându-le, 
căutându-le „un rost”, încercând să le înghesuie în 
concepte și răspunsuri „concrete”. De ce face mintea 
asta? Tocmai de frica neînțelegerii, din dorința de 
a sta pe un teren solid, cunoscut, al conceptelor 


clare”, „ferme”, eventual cât mai rigide... de frica 
Incognoscibilului... 


Dar haide să-ți răspund totuși, Omule — care cauţi 
explicații cu mintea şi nu cu inima ta.. 

Da, are legătură cu ce spuneam mai titei am 
apărut pentru că Acela se experimentează pe sine, 
se „visează” pe sine, căci asta se înțelege prin această 
„visare”. 

Constiinta primordială se oglindește în ea însăşi 
şi își descoperă noi forme pe care purcede să le explo- 
reze tot prin Sine... Acela experimentează evoluția 
Conștiinţei sale, care coboară adânc în materie, 
aproape pierzându-se de Ea Însăși, acolo unde este 
înconjurată de uitarea Esenţei.. 

că această Conștiinţă explorează tainele materiei, 
coborând în ele şi rătăcindu-se în ele... 


— Cred că încep să intuiesc un pic ceea ce vrei 
să spui... cred că sunt pregătit să accept ce spui tu, 
Spirite, dar e deocamdată „ceva” atât de nedefinit, 
de impalpabil..., spuse Omul, încercând să prindă 
niște înțelesuri care abia se iveau undeva, în mintea 
sau în inima sa, nici el nu știa prea bine unde... Și 
ăsta să fie oare rostul vieţii? încercă el mai departe 
să prindă acel „ceva” care îi tot scăpa... 

— Iarăşi, doar mintea ta duală și condiționată 
astfel caută „un rost” vieții... 

Pentru că așa a fost „învăţată” mintea ta: că totul 
trebuie făcut cu un rost, că totul are un rost... Asta 
este (oarecum!) valabil doar în lumea „omenească”, 
în samsara, în lumea dualității și a iluziilor, în lumea 
condiționărilor... 

„O pasăre nu cântă pentru că are un răspuns, ci 
pentru că are un cântec”... spune foarte frumos Maya 
Angelou. Păsările cântă fără un „rost” anume, ele 
doar își cântă cântecul, ele sunt cântecul... 

Hindușii vorbeau despre viață ca despre un mare 
joc cosmic, Lila, și despre Existenţă — ca despre vi- 
sul lui Brahman: Brahman Creatorul care visează 
lumea... 

Șamanii spun la fel: că își visează viața... 

Existenţa se visează pe sine; iar tu, cel care ești 
Una cu Existenţa, devii un „tu” în visul tău, tu cel 
care ești Una cu Existenţa, visezi un „tine” care face 
una sau alta, care are conflicte, care merge la ser- 
viciu, care trăiește, care are o viaţă, care moare... 
Eşti de fapt o conștiință care „visează” creațiile Con- 
științei — din care face şi ea parte... 

Aceste „creaţii” sunt însă iluzorii, sunt doar „vise”, 
sunt ca valurile oceanului care apar și dispar înapoi 
în Primordialitate. 

„Trezirea”, iluminarea”, înseamnă realizarea fap- 
tului că totul nu este decât o iluzie... Ceea ce există 
„cu adevărat” este doar Conștiinţa, Sinele absolut, 
cum o numiserăm noi doar ca să-i dăm un nume 
Nenumitului... Sau acea Realitate absolută de care 
vorbeam mai înainte. 

Știu că sună foarte abstract, dar este greu să ex- 
primi în cuvinte ceva inexprimabil: apariția „unor 
vise”, a unei lumi iluzorii — din „nimic”, Potenţialitate 
și Conștiinţă... 

Aceasta este Originea, dar și Sfârşitul, o origine 
fără început și un sfârșit fără de sfârșit... căci totul 
este infinit și atemporal... 

Și atunci cum poți crede tu că „Ceva” atât de 
incredibil poate avea „un rost” asemănător celor 
omenești?! Și cum mai poți crede că vei reuși să 
înţelegi, cu mintea ta cea omenească, limitată şi 
duală, Nelimitatul şi Non-dualul?! Cum crezi că vei 
reuși să înghesui în fărâma de creier omeneasc — 
infinitul?! 

Singura înţelegere „reală”, dragul meu Om, este 
cea non-mentală: înseamnă să ajungi Acolo, în infi- 
nit, Potenţialitate şi Conştiinţă... Şi odată ajuns 
Acolo — întrebările dispar... pentru că mintea cea 
întrebătoare a dispărut și ea... şi nu mai este nimeni 
acolo care să întrebe... 

Acolo poate ajunge numai Conștiinţa, eliberată 
din încorsetarea conceptelor și a gândirii, a minţii 
celei omenești și condiționate... Acolo nu mai rămâne 
decât Conștiinţa care privește şi care se privește pe 

sine reflectându-se în ea însăși... Fără gânduri, doar 
reflexie... 

Nu poţi ajunge Acolo prin minte... ci doar prin 
meditație, introspecţie și prin graţie, a unui Dumne- 
zeu sau a unui guru... 

Asta ești tu, Omule: o conștiință rătăcită în mate- 
rie și uitare... Dar care simte nostalgia rătăcirii şi 
a uitării și nu are liniște până când nu se întoarce 
Acasă... Un Iisus sau un Buddha este Cel Care a 
Ajuns Acasă... 


Asta este ceva extraordinar: dacă totul este un 
joc sau un vis, cum de mai poți să te mai „atașezi” 
de viață, de posesiuni, de toate nimicurile pe care le 
crezi atât de importante, cum de mai poți să te mai 
iei atât de mult în serios, să te consideri atât de im- 
portant și problemele tale atât de extraordinare? 

Și încă ceva, la fel de tulburător: Marele Joc nu 
are nici început și nici sfârșit... Și atunci cum de 
mai poţi considera minuscula ta viață atât de im- 
portantă?! 

Iată, Omule, un subiect de meditaţie și un „exer- 
cițiu” pe care îl poţi face zilnic, ori de câte ori ego-ul 
tău își face de lucru, ori de câte ori inventezi noi pro- 


bleme, noi griji extrem de importante, noi suferințe 
cărora nu le dai de capăt... 


— Deci atunci nu voi putea vedea vreodată Ade- 
vărul cu mintea mea..., concluzionă trist Omul. 

— Cu mintea ta actuală, din păcate, nu. Atâta 
timp cât mintea funcționează ca un filtru, ea va filtra 
tot, nu va lăsa nimic să treacă nefiltrat, va deforma 
totul... acele nenumărate inscripționări despre care 
am tot vorbit sunt filtrul, 

Tot în Vijnana Bhairava se spune: „In Sinele 
neschimbător, cum poate exista cunoaştere sau 
acțiune? Tbate obiectele exterioare sunt dependente 
de cunoaştere; de aceea lumea aceasta e vidă”... 

Şi dacă vrei o variantă mai modernă, iat-o pe cea 
a lui Marcel Proust: „Adevărata călătorie a desco- 
peririi înseamnă nu a descoperi tărâmuri noi, ci a 
vedea cu ochi noi”. 

Doar când acest filtru „al cunoașterii” va dispărea, 
doar atunci vei putea vedea Adevărul: despre asta 
este vorba când vorbim despre decondiționarea min- 
ţii, despre curățarea ei de judecăți, de etichete, de 
mime. 

Iar următorul pas va fi să înţelegi Natura minții... 

Asta înseamnă să faci să „dispară” mintea ta ome- 
nească relativă și să începi să trăiești în mintea 
cea absolută: aceasta este mintea — oglindă, ea doar 
oglindește, fără să deformeze, nu judecă, nu etiche- 
tează... Ea oglindește Totul; și atunci vei putea vedea 
și înțelege Totul... Vei vedea atunci Adevărul aces- 
tei lumi și al altora... 

Deocamdată ţine minte măcar atât, că există două 
lucruri diferite: o minte, aceasta omenească, con- 
ceptuală, despre care tot vorbim, și o Natură a minţii, 
care spuneam că este Conștiinţa absolută... Acolo va 
trebui tu să ajungi în cele din urmă... 

Natura minţii este de fapt — Natura ta esenţială 
și este, de fapt, Natura a tot... 

„Pentru mine nu există nici înlănţuire nici elibe- 
rare, căci acestea sunt simple sperietori pentru cei 
ce sunt înfricoşaţi din pricina necunoaşterii naturii 


lor esenţiale. Acest univers apare ca o reflexie în inte- 


lect (buddhi), ca reflexia soarelui în apă”, spun înţe- 
lepţii, acei rishi di 


n vechime, în Vijnana Bhairava... 

— Deci, până la urmă, se pare că nu prea e nimic 
„real”, de fapt, din ceea ce trăiesc eu acum cu mintea 
mea..., se întristă de-a binelea Omul, gata aproape 
să plângă. Câteodată mi se pare înfricoșător când 
realizez câte păcăleli mai zac încă acolo... Și încep 
să mă întreb din ce în ce mai neliniștit: oare ce iubesc 
„de fapt”? Îmi place ceva „cu adevărat”? Mai este ceva 
„adevărat” sau „real”? 

— Nu, nu este nimic real, de fapt, Omul meu 
drag..., nici gândurile, nici suferințele, nici măcar 
iubirile tale... Știu că sună îngrozitor şi este cel 
puțin deconcertant ca cineva să vină să-ți spună 
asta acum, după ce ani și ani ai trăit în iluziile și 
scenariile minţii tale... spuse Spiritul, trist şi el și 
plin de compasiune. 

Totul este o proiecţie a minţii tale. Absolut totul! 
Totul este un „vis”, în care tu te pierzi, crezând că 
e adevărat... 

„Tot ceea ce vedem sau părem a fi nu este decât 
un vis în alt vis”, spune Edgar Allan Poe, iată că nu 
o spun doar șamanii sau maeștrii iluminați... 

E într-adevăr „înfricoşător”, cum bine spui, acest 
gând; dar doar la început, doar până când îl înţelegi 
și îl accepţi... 

Adică până când realizezi că „visezi”. Tu ești visă- 
torul, în visul tău ești tu, în visul tău este lumea... 
Fiecare dintre noi creează lumea visând-o... 

După ce ai înţeles cu adevărat asta, totul devine 
însă minunat, pentru că această, înțelegere îți acordă 
o libertate extraordinară... Totul e în mintea ta, deci 
tu poţi „decide” totul: modul în care „vezi” ceva, în 


care percepi un om, o situație, modul în care reac- 
ționezi etc. 

Tu poți „visa” lumea într-un anumit mod pe care 
îl poţi alege... 

„ Această conştientizare şi libertate nu vin însă sin- 
gure, ele te încarcă şi cu o responsabilitate extra- 
ordinar de frumoasă... Eşti responsabil de fiecare 
gând, de fiecare gest, faptă, cuvânt... Eşti respon- 
sabil de mintea ta, de modul în care ea „creează” 
visul... 

Pentru că „visând” lumea într-un anumit mod, o 
poți modela, o poţi schimba... 

Și atunci iată și soluția problemei tale: înțele- 
gându-ţi mintea — vei înțelege Totul..., încheie Spi- 
ritul nostalgic, știind ce simplu sună, dar ce drum 
lung și presărat cu greutăţi şi capcane de tot felul îl 
aşteaptă pe Om de acum încolo... 

„despre relaţii, iubire, 
dor şi uitare 


— Spirite, am o problemă, spuse Omul pus pe 
treabă. Vezi tu, în atâţia ani am avut atâtea relaţii 
și multe dintre ele au fost niște eșecuri... Mereu am 
crezut (am vrut să cred?) că întotdeauna „celălalt? 
a fost de vină, dar după discuţiile noastre despre 
minte și ego — încep să bănuiesc altceva, cred că eu 
sunt de fapt problema... Mă ajuţi să înţeleg unde 
tot greşesc ? 

— E bine că ai deschis această discuţie, Omule, 
problema relațiilor este atât de vastă și nu cred că 
există vreun om pe pământ care să nu se fi lovit de 
ea, în vreun fel sau altul... 

Dar altceva este mult mai important: și anume 

faptul că te poți folosi de fiecare relaţie ca să înveți 
ceva din ea, ca să te perfecționezi, ca să evoluezi... 
Fiecare relaţie poate deveni un prilej de introspectie 
și meditaţie... 

De fapt fiecare act din viața ta, fiecare emoție şi 
fiecare gând ar trebui să devină o meditaţie, un prilej 
de creștere... 

Dar haide să începem cu ceva simplu: orice relație 
este exact ca un meci de ping-pong, este exact ca min- 
gea care țopăie între cei doi parteneri. Atunci o 

„relaţie dificilă” va fi un ţopăit dizarmonic al acestei 
mingii între cei doi parteneri. 

Cum poţi ieși din „relaţia dificilă”? Simplu: înce- 
tând jocul! 


— Ce înseamnă asta? întrebă Omul. 

— Asta înseamnă să înţelegi mai multe lucruri: 
de exemplu, că orice partener de relaţie poate 
funcționa pentru tine ca o oglindă, în care tu îţi vezi 
defectele, nemulțumirile, frustrările. Ține minte, tot 
ceea ce te deranjează la altcineva, de fapt, te deran- 
jează la tine... Gândeşte-te la asta, nu sări ca ars 
să mă contrazici..., îl simţi Spiritul pe Om gata să 
se angajeze în tot felul de justificări și explicații. 

Un alt lucru pe care trebuie să îl înţelegi este 
că o „relaţie dificilă” apare pentru că tu emiţi în 
această relaţie anumite frecvențe și vei primi în mod 

„constant un răspuns pe măsura lor: emiți conștient, 
adică spui anumite lucruri, faci anumite gesturi, dar 
de foarte multe ori le emiţi subconștient (ştii prea 
bin€ cum partenerul de relaţie simte starea în care 
te aflii într-un anumit moment fără ca tu să spui 
nimic: de cum ai intrat pe ușă va știi dacă ești furios, 
morocănos, agresiv, dacă te-ai îndrăgostit de altci- 
neva ș.a.m.d.). 

Un aspect ar fi deci conștientizarea „emisiei” tale 
energetice; în general, într-o „relaţie dificilă”, tu fie 
emiți agresiune, fie frică și pasivitate, fie ambele, 
în același timp sau alternativ. În primul caz vei stârni 
ca răspuns o altă reacţie agresivă; iar în al doilea 
caz, prin starea ta de frică pasivă — 
eşti dispus să o primeşti, 
veritabil sac de box pent 

Secretul de a ieși din această relaţie este în primul 
rând de a conștientiza ce fel de tip de „relaţie dificilă” 
dezvolți: pur şi simplu să încerci să fii cât mai obiec- 
tiv în această relaţie, chiar dacă descoperirile tale 
nu vor fi cele mai plăcute. 

Următorul pas ar fi, după conştientizarea tipului 
de relație, să îl înţelegi pe partenerul tău, adică să-i 
acorzi și lui, nu numai ţie, „circumstanţe atenuante”, 
să înţelegi tot trecutul său, să înţelegi tot bagajul 
emoțional pe care îl are în spate şi de care de cele 
mai multe ori nu este nici el conștient. Astfel îţi vei 
oferi o nouă explicaţie, chiar dacă la început doar 
mentală, despre comportamentul partenerului. 

După ce îl înţelegi, următorul pas ar fi acceptarea 
faptului că și partenerul tău este un om care are cel 
puțin la fel de multe și grave probleme ca și tine, 
acceptarea faptului că el este (complet) diferit de tine, 
și acceptarea faptului că tu nu îl vei putea influenţa 
în mod direct și nici nu ai dreptul să îl influenţezi 
în mod direct niciodată (aceasta ar însemna ma- 
nipulare, ori și el are dreptul, ca și tine, la libera sa 
expresie). 

După ce vei înțelege toate acestea, vei putea trece 
la următorul pas: iertarea. Să-l ierţi pe el şi să te 
ierți pe tine pentru că participi la acest ping-pong 
relațional. Să îţi ierți tot trecutul şi să-i ierţi şi lui 
tot trecutul și toate cauzele dizarmoniei sale. După 
ce reușești să ierţi, vei deveni mai îngăduitor şi mai 
iubitor. 

Abia din acest moment ai dreptul să încerci să faci 
ceva în această relaţie. „Să faci ceva” înseamnă să 
încerci o anumită strategie: fie o discuţie, fie o eschi- 
vare, fie o încercare de stingere a conflictului etc. 


79 


(E Scanned with OKEN Scanner 


De ce o eschivare? Pentru că, de multe ori, partene- 
rul tău funcționează exact ca un zid de beton. Iar 
atunci tu ai (în această etapă de înţelegere și rela- 
ţionare) trei opțiuni: să spargi zidul de beton, să îţi 
spargi tu capul sau să lași zidul de beton în pace și 
să te retragi. Această din urmă alegere este, în foarte 
multe situații, cea mai inteligentă manevră, deoarece 
pur și simplu îți permite să îți conservi energia. 


— Spuneai că trebuie să ieșim în final din meciul 
de ping-pong. Cum faci asta? întrebă Omul, stră- 
duindu-se să urmeze firul logic al explicaţiei... Da, 
mintea sa avea încă nevoie de logică, doar așa 
putea fi ea convinsă... Și exact asta încerca să spe- 
culeze Spiritul, oferindu-i o argumentaţie cât mai 
structurată. 

— Prin eliberarea de ataşamente, iată că din nou 
ne-am întors la atașamente... 

Acesta este un lucru extrem de important. Să te 
eliberezi de atașamentul vis-ă-vis de persoana și de 
relația respectivă. Abia în această situație vei putea 
acționa „de la distanță”, mai neimplicat emoțional, 
cu mai puțină suferință și „pasiune”. 

Abia atunci când vei scăpa de atașamente nu te 
vei mai lupta cu zidul de beton, ci îl vei putea privi 
cu drag, cu înţelegere, și vei găsi, eventual, o soluție 
mai blândă, fie de retragere, fie de abordare (să 
arunci o scară peste zid, să faci o mică fisură etc.). 

Pentru a te elibera de ataşamente, acestea tre- 
buie în primul rând conștientizate cu toată since- 
ritatea, cu tot curajul. Iar apoi vei încerca să le 
înlături, am mai vorbit despre asta, ţi-am dat chiar 
ȘI un exercițiu, cel cu baloanele... Atașamentele ţin 

de prima chakră, relaționarea și sexualitatea ţin de 
cea de-a doua, manipularea și controlul ţin de cea 
de-a treia chakră, iubirea ţine de chakra a patra. Mai 
sunt și alte exerciții energetice, poţi folosi curățarea 
și echilibrarea chakrelor: prin Reiki, prin exerciţii 
de pranayama etc. Probabil că vom mai vorbi despre 
asta. 

Abia după ce ai îndepărtat aceste ataşamente, vei 
putea deveni mai obiectiv, vei putea găsi soluția cea 
mai bună de lucru și vei putea începe să ajuţi per- 
soana în cauză. 


— De ce abia acum? comentă Omul încercând să 
mai însăileze ceva pe firul logicii sale... 

-Pentru că atâta timp cât tu emiţi nevroză, per- 
soana respectivă va emite și ea nevroză. Dacă tu vei 
emite înțelegere și dragoste, atunci persoana respec- 
tivă va percepe altceva şi va începe și ea să emită 
altceva (chiar dacă la început nu va ști exact ce se 
întâmplă, va fi puţin nedumerită şi nu va înțelege 
ce s-a schimbat în relaţia voastră). 


— Haide să vedem dacă am înţeles bine, încercă 
Omul să își sistematizeze puţin lucrurile... 

Poţi lucra cu o relaţie, poți avea o relație „bună” 
numai după ce tu însuţi ești „bine”, eşti vindecat 
mental și emoțional: numai după ce ai înțeles, ai ier- 
tat, ai acceptat, ai renunţat la judecăţile de valoare, 
la acuzaţii, la etichete, la atașamente etc. Numai 
după ce tu ești bine cu tine însuţi, doar atunci poţi 
începe cu adevărat; să lucrezi benefic asupra relației 
și asupra celeilalte persoane. 

— Da, confirmă Spiritul. Și abia acum, după ce 
ai făcut curăţenie în emoțiile tale, după ce ai aruncat 

balastul și gunoaiele, poate începe „filozofia” unei 
relaţii, partea frumoasă a lucrului cu o relaţie... 


„Partea a doua” a acestei abordării este ghidată 
de compasiune, continuă Spiritul, încercând să fie 
cât mai didactic. 

Compasiune înseamnă mai mult decât milă şi mai 
mult decât iubire. Compasiune înseamnă iubire ne- 
condiționată trăită într-o permanentă stare de medi- 
tație, compasiunea și meditaţia devenind modul tău 
de viață obișnuit... Înseamnă deschiderea inimii, 
înseamnă înțelegere și iertare completă, înseamnă 
că tu ești sincer dispus să faci totul pentru cei din 
jur și din ce în ce mai puţin pentru tine. Tu vei trece 
pe planul al doilea, ceilalți trec pe primul plan. Şi 
abia din perspectiva compasiunii vei putea cu ade- 
vărat aduce beneficii unor persoane și unor relaţii. 

Bineînţeles că asta nu înseamnă că până atunci 
îi vei abandona complet sau că te vei ocupa strict 
numai de tine, asta ar însemna din nou un joc al 
ego-ului tău. Dar până când nu vei ajunge la com- 
pasiune, nu vei putea vindeca eficient relaţia, nu vei 
putea ajuta eficient partenerul de relaţie; până 
atunci însă te vei putea strădui, prin metodele „0ome- 
nești” cunoscute, să îmbunătăţești ceea ce se poate 
îmbunătăți (acest efort va fi și el în sine benefic, de- 


oarece el însuși contribuie la dezvoltarea compasiunii 
și la deschiderea inimii). 


Pentru buddhiștii căii Mahayana compasiunea 
este temelia învățăturilor: și anume, să cultivi și să 
trăieşti prin mintea plină de compasiune numită 
bodhicitta. Pe compasiune este structurată întreaga 

filozofie și întregul comportament al practicanților 
lor, și pentru dezvoltarea acestei compasiuni, ei lu- 
crează ani întregi, prin meditaţie, vizualizare și prin 
tehnici comportamentale. 

Deci, indiferent de ce cale vei folosi, o cale rațio- 
nală, o cale energetică sau una filozofică, punctul de 
convergenţă este deschiderea inimii şi compasiunea. 

Și, abia din acest moment, lucrurile se vor desfă- 
şura așa cum trebuie. Chiar dacă relația aparent va 
avea un curs ciudat sau va avea o formă mai dificil 
de acceptat social sau moral, ea va fi pe calea ei cea 
bună (întrucât de multe ori aspectele subtile și ceea 
ce este cu adevărat benefic pentru cei doi parteneri 
într-un anumit moment — îți scapă la o judecată 
superficială; de multe ori timpul va dovedi că aceasta 
a fost cea mai bună formă de evoluţie a relaţiei 
respective). 


— Eu nu sunt nu știu ce practicant nemaipome- 
nit... Poţi totuși să-mi dai tu, Spirite, un exerciţiu, 
o meditaţie care să mă ajute la deschiderea inimii? 
se ambală Omul. 

— Cum să nu, iată o meditaţie simplă și fru- 
moasă..., profită imediat Spiritul. 

Gândește-te că fără a avea inima deschisă tu nu 
poți iubi „cu adevărat”, nu poţi ierta „cu adevărat”, 
Omul meu drag... Asta înseamnă să simţi căldură 
și bucurie în inimă, nu doar să te ascunzi în spatele 
unor cuvinte precum: „te iubesc, te iert”, spuse for- 


mal, doar pentru a scăpa de o obligaţie, de o vinovă- 
ție, de o datorie sau de o ruşine. 


„Meditaţia o poţi face la început legată de o anu- 
mită persoană, pe care „știi” că ar trebui să o iubești 

sau să o ierți, dar nu reușești... Ulterior poți extinde 
meditaţia și vizualizarea la mai multe persoane, iar 
în final, la toţi locuitorii pământului... 

Începe prin a-ţi imagina in inima ta o sferă de lu- 
mină sau o lumină difuză, albă, aurie sau albăstruie. 
Sfera sau lumina devine din ce în ce mai mare și mai 
strălucitoare. Lasă această lumină să-ți inunde inima, 
bucură-te de ea: este sufletul tău plin de căldură și 
iubire. | 

Vizualizează apoi în fața ta persoana cu care 
dorești să meditezi. Invit-o în inima ta, în mijlocul 
iubirii și bucuriei din aceasta. Poţi vorbi cu persoana 
respectivă, îi poți cere iertare, o poţi ierta, îi poți 
explica atâtea lucruri care au stat între voi... Învă- 
luind-o cu lumină și căldură, îţi vei da seama că deja 
o iubești... 

Te poţi ajuta de respiraţie: în inspir „aspiri” per- 
soana respectivă în inima ta, iar în expir o păstrezi 
acolo. Poţi însă expira de asemenea blocajul care 
te-a împiedicat să o ierți sau să o iubești: poți vizua- 
liza acest blocaj ca pe o lumină ștearsă, ca pe un fum, 
o ceaţă, aflată în inima ta. Le vei elimina prin expi- 
raţie, inima ta va rămâne strălucitoare și curată. 

. Treptat, când compasiunea ta va spori și va dori 
şi mai mult să se exprime, vei putea să ajuţi per- 
soana respectivă. Astfel, vei inspira persoana, dar 
şi necazurile, problemele, durerile ei. Iar când vei 
expira, vei elimina toată suferința ei: practic vei filtra 
suferința cuiva prin lumina și dragostea din inima 
ta. Trecând prin iubire, suferinţa se va transforma 
şi ea în iubire, pace, bucurie. 

Apoi vei putea aduce în inima ta o mulțime de 
oameni suferinzi, bolnavi, fără adăpost, chinuiți în 

războaie, în cutremure, vei putea aduce în inima 
ta toţi locuitorii planetei... Iar prin puterea dragos- 
tei din inima ta, vei putea sublima toată suferința 
lor, vei acţiona ca un „transformator” al durerii în 
iubire... 

Aceasta înseamnă compasiune... și aceasta este 
minunea de a-i ajuta pe alții... 

Dar haide să revenim: care ar fi concluziile de 
până acum? Numai în momentul în care tu ești 
vindecat, ești complet și centrat în tine însuţi, numai 
în acest moment poţi avea o relaţie frumoasă, bene- 
fică. Ceea ce emiţi, aceea primești: atâta timp cât 
trăieşti în dualitate și nevroză, vei primi răspunsuri 
duale și nevrotice. Doar în compasiune se poate forma 
o relație benefică și doar prin compasiune poate fi 
ajutat partenerul de relație. 


— Da, Spirite, e frumos ce spui tu, dar nu e chiar 
așa de ușor pe cât lași tu să se înțeleagă, comentă 
Omul, prins încă în capcana durerilor și atașamen- 
telor sale. Mie mi se pare că, oricât de multă teorie 
și exerciţii ai face, tot rămâne acolo o mică suferință, 
tot rămâne o greutate în detașarea de relaţie sau 
de persoană, tot rămâne acolo ceva, un mic ghimpe, 
o frustrare, o reprimare. Cred că mai e pe undeva 
un secret, nu? 

— Secretul îl știi deja: constă în filozofia desco- 
peririi Sinelui. 

Și atunci haide să revenim la întrebarea: „cine 
sunt eu”? Am mai vorbit despre asta, acesta este 
secretul și cheia a nenumărate probleme, de fapt 
poate fi secretul rezolvării tuturor problemelor tale: 
răspunsul la întrebarea „cine sunt eu”? 

Când vei înțelege că tu nu ești corpul tău, că tu 
nu ești mintea ta, că nu ești una cu emoţiile tale, 
că nu ești trecutul tău, că tu nu ești una cu relaţiile 
tale, că tu nu ești ceea ce cred ceilalți despre tine, 
atunci totul devine extraordinar de simplu. Este ceea 
ce am mai spus deja: nu te mai identifica cu toate 
cele enumerate și cu multe altele... 

Deci, prin această practică minunată și simplă, 
poți scurtcircuita tot ceea ce am descris mai sus, 
scurtezi toată vindecarea relației, vei sări toate trep- 
tele pe care le-am amintit și care pot lua un timp 
destul de lung. Sari drept în centrul problemei: „cine 
sunt eu”? 

Atâta timp cât tu nu ești toate cele enumerate mai 
sus, atâta timp cât tu nu te mai identifici cu ele, atunci 
cum ar putea ceva să te mai țină atașat? Cum ar mai 
putea ceva să te doară? Cum ar mai pulea ceva să te 
rănească? Și pe cine să rănească de fapt? 

„Eu nu sunt trupul, eu nu sunt mintea, eu nu sunt 
emoțiile, eu nu sunt fricile, eu nu sunt atașamentele, 
sunt Sinele, sunt Conștiinţa, Atman nemuritor, sunt 
o fărâmă de Dumnezeu”... 

La început va fi o înțelegere și o repetare mentală. 
În momentul în care însă vei ajunge să simți pro- 

fund, vei trăi cu inima ta, acest extraordinar de sim- 
plu adevăr, atunci ai ieșit din înlănțuirea cauzei și 
a efectului, ai ieșit din înlănțuirea karmei, ai ieșit 
din înlănțuirea dualităţii..., și bineînţeles, ai ieșit 
din înlănţuirea oricărei „relaţii dificile”. Cum ar 
putea avea cineva o „relaţie dificilă”, atâta timp cât 
acel cineva este Conștiinţă pură, este o fărâmă de 
Dumnezeu. Cum ar putea exista o „relaţie dificilă” 
între două fărâme de Dumnezeire? 

Cine creează relația dificilă? Bineînţeles că min- 
tea, ego-ul, emoţiile: ori tu nu ești toate acestea... 
Și atunci totul devine o falsă problemă! 

Și iată atunci concluzia supremă: o „relaţie difi- 
cilă” este o falsă problemă. Ca toate celelalte pro- 
bleme, ea este falsă pentru că aparține minţii, 
emoțiilor și ego-ului. Ori tu nu ești mintea, nu ești 
emoțiile, nu ești ego-ul. Atunci, cine să aibă o pro- 
blemă? Cine să aibă o „relaţie dificilă”? Cine „să 
lupte”, cine să sufere? Cum poate avea o Conștiinţă, 
o fărâmă de Dumnezeire, o „problemă”? 

Aceasta este o metodă extraordinar de simplă 
pentru cei curajoși: sărind în centrul problemei, vei 
rezolva problema, sărind în Sinele tău, în centrul 
tău, vei rezolva așa-zisele „relații dificile”..., şi de 
fapt, toate celelalte așa-zise „probleme”: fricile, iden- 
tificările, emoțiile, dorințele, ambițiile, eșecurile, etc. 

Sărind în centru, nu mai există vârtejul periferiei 
pline de „probleme”. Așa că fă-ţi curaj şi sari! 


7 


pot merge chiar atât de repede și atât de departe ca 
tine... mă fugărești rău, tu, Spirite..., lasă-mă mai 
întâi să mă dezmeticesc..., se impacientă Omul. 

Și mai lasă-mă deocamdată să te mai întreb câte 
ceva, așa prostește cum o fac, despre relaţiile astea 
ale mele „omenești” — cum le spui tu, nu te supăra 
pe mine, ai răbdare până mai prind putere și curaj 
„Să sar”, cum mă tot îndemni tu... Te rog, spune-mi, 
ce ar trebui să fac când cineva mă atac 
fel, să întorc și celălalt obraz ? 


— Bine, bine, dar eu totuşi încă sunt un om, nu 


ă în vreun 


— Da, de multe ori ar treb 


ui să întorci și celălalt 
obraz. 


87 


(E Scanned with OKEN Scanner 


O să vorbim puţin despre ce înseamnă „întorsul 
celuilalt obraz”, pentru că ăsta este un lucru destul 
de puţin sau prost înţeles, se bucură Spiritul de 
această idee care deschidea noi perspective discu- 
tiei, deja întrezărea pretextul pentru alte câteva 
observaţii. 

A întoarce și celălalt obraz nu înseamnă deloc a 
te umili. Nu înseamnă deloc a te înjosi în fața celui- 
lalt, cu atât mai mult cu cât el este un agresor. 

Înseamnă, pur și simplu, a-i explica prin atitu- 
dinea ta, că tu nu răspunzi la violenţa lui — tot cu 
o violență. Este de fapt o lecţie pentru agresorul tău: 
în momentul în care el va vedea răspunsul pe care 
i-l oferi — și acest răspuns va fi unul cu totul neag- 
teptat, ceva se va schimba în el. Va fi prima oară 
când va fi surprins: el atacă și nu i se răspunde tot 
cu o agresiune... ce-o mai fi și asta?! 

Astfel, întorsul celuilalt obraz înseamnă a-i oferi 
o a doua șansă agresorului. Este o altă șansă pentru 
el de a-și revizui fapta, de a fi surprins prin atitu- 
dinea ta și de a încerca ceva nou ... 

Există povestiri Zen foarte frumoase despre asta, 
am să-ți spun una, „întorsul celuilalt obraz” nu apar- 

ține numai creștinismului... 

Maestrul Zen stă în coliba lui extrem de sără- 
căcioasă unde are doar o rogojină, o pătură și un bol 
de cerșit. Într-o noapte, apare în coliba lui un hoț 
care nu știe că acolo locuiește un maestru Zen de la 
care nu prea are ce fura, și hoțul îl trezește din somn 
pe maestru... Ce face maestrul? Îi dă hoţului tot ce 
are (pătura, rogojina, bolul de cerșit...) şi își cere ier- 
tare că nu are bogății mai mari pe care să i le ofere... 

Asta face un om desăvârșit: un om desăvârșit dă 
mereu de la el, el nu așteaptă nimic de la ceilalți și 


88 


(E Scanned with OKEN Scanner 


cu atât mai mult nu cere nimic de la ceilalţi. El nu 
cere nici măcar îndurarea minimă de a nu-i fi furată 
pătura, rogojina și bolul de cerșit.. 

lar această atitudine îl va schimba de fapt pe hoț: 
el va vedea un om complet diferit de ceilalți, și asta 
îl va pune pe gânduri. Nu va înţelege la început ni- 
mic, maestrul i se va părea cam prost, cam „fraier”, 
cum ai spune tu, Omule... Dar această „contrarie- 
tate” poate îl va face să înceapă să întrezărească că 
există și alte feluri de oameni, și alte modalităţi de 
relaționare... și astfel poate că hoţul va avea o reve- 
laţie, poate va dori să se schimbe, să devină și altceva 
decât ceea ce știa el până acum că poate fi... 


— Spui că „un om desăvârşit dă mereu de la el, 
nu așteaptă nimic de la ceilalți și cu atât mai mult 
nu cere nimic de la ceilalți”. Și totuşi maestrul din 
povestire are „un bol de cerșit”... 

— Asta ţine de tradiţiile din vechime din Orient, 
când era o onoare pentru o comunitate să își între- 
țină călugărul sau maestrul... Nu era un cerșit în 
sensul pe care îl ştii tu astăzi: oamenii erau onorați 
să aibă un învățător printre ei, iar ceea ce îi ofereau 
„de pomană” reprezenta de fapt un omagiu adus 
acestuia și Învăţăturii sale... Ei nu cerşeau, ei erau 
răsplătiți de către comunitate pentru înțelepciunea, 
pentru sfaturile lor, pentru Învăţături. .. În plus, un 
adevărat maestru nu „așteaptă” să i se dea de po- 
mană: dacă primește — bine, dacă nu — iarăși bine... 


. Haide să ne întoarcem la „a da”, la esența învă- 
tăturii.. 


Vezi tu, ți s-a tot spus că „ești făcut după chipul şi 
asemănarea lui Dumnezeu”... Dar omul interpretează 

asta cam cum îi convine lui, cel mai adesea ca pe 
un motiv de mândrie, și nicidecum ca pe un prilej de 
a se ridica spre un ideal, sau ca pe „pretext” pentru 
o schimbare... 

Bun, dacă e așa — atunci poartă-te ca un Dum- 
nezeu! Nu doar să ceri și să aștepți să ți se dea, 
pentru că Dumnezeu de fapt nu cere niciodată, 
Dumnezeu doar dă, într-una... Începe să dai și tu 
într-una, nu mai tot cere și nu mai tot aștepta de la 
ceilalți respect, iubire, supunere, înțelegere etc. Nu 
mai tot cere de la ceilalți ca ei să îți satisfacă „nevoile”, 
sau mai bine zis, ceea ce îți închipui tu, îngrădit de 
mintea și ego-ul tău, că „ai avea nevoie”... 

Acesta este de fapt mecanismul relaţiilor eșuate: 
faptul că atât tu cât și partenerul tău de relaţie aveţi 
mereu câte o pretenţie, câte ceva de cerut pentru 
îndeplinirea „nevoilor”, care întotdeauna sunt „strin- 
gente”, „copleșitoare” și extrem de importante... 

„Renunţă să ceri de la alţii ceea ce tu însuţi nu 
ai cucerit pentru tine”, zicea Aristotel... dar asta ar 
fi doar începutul. Eu îţi propun însă să mergi mai 
departe și să încerci și altă variantă, aceea de a da 
mereu. Începe să dai dragoste, iertare, să dai încre- 
dere, să dai cu două mâini și să nu iei cu nici una. 

Aceasta înseamnă de fapt a întoarce şi celălalt 
obraz... 


Ar mai fi aici ceva frumos de spus, și anume faptul 
că totul se schimbă: vom mai vorbi noi despre perpe- 
tua schimbare — care este o lege a Existenţei... 

Omul de astăzi nu va mai fi la fel mâine... Relaţia 
ta de astăzi nu mai este la fel cu relaţia ta de ieri 
ȘI nu va fi la fel cu cea de mâine. Și atunci cum poți 

stabili dacă o relaţie este dificilă sau imperfectă, 
atâta timp cât ea este într-o continuă schimbare?... 
Poate mâine ea va deveni relaţia perfectă... De ce 
să nu-i acorzi o șansă? 

Există o poveste buddhistă despre asta, care are 
ceva și din acordarea unei noi șanse, adică din pilda 
„celuilalt obraz”. 

Un om vine la Buddha Sakyamuni, care își rostea 
Învățăturile în fața discipolilor săi și începe să-l ocă- 
rască şi să-l scuipe. 

Buddha nu spune nimic, doar zâmbește înţele- 
gător, omul este foarte contrariat şi pleacă. Discipolii 
sar însă în sus: cum Maestre, omul ăla te-a scuipat, 
te-a insultat, și tu n-ai reacționat, n-ai zis și n-ai 
făcut nimic, n-ai văzut insolenţa lui etc.? Buddha le 
zâmbește și lor cu aceeași înțelegere — și le spune 
să aștepte ziua de mâine. 

A doua zi, agresorul se întoarce la Buddha Sakya- 
muni, îi cade la picioare și-i cere acestuia să-l 
accepte ca discipol al său; Buddha bineînţeles că îl 
acceptă. Discipolii sunt din nou contrariaţi: cum, ce 
s-a întâmplat peste noapte cu omul acela? Şi cum 
rămâne cu insultele de ieri? Îl accepţi ca discipol 
chiar și așa? L-ai iertat, sau cum? 

Buddha le explică: acest om peste noapte s-a 
schimbat. Atunci la ce bun să-i port ranchiună, la 
ce bun să-i spun ceva, la ce bun să mă cert cu el și 

să-i explic una și alta referitor la insultele sale de 
ieri?! Relaţia mea cu acest om s-a schimbat și ea, a 
devenit cu totul alta în câteva ore. Nu e nimic „de 
uitat” sau „de iertat” în legătură cu agresiunea sa. 
Pur și simplu acel eveniment nici nu a avut loc. 
„leri” nu mai există. 

Asa este. Fiecare moment este unul nou. Nu mai 
căra cu tine trecutul. Încearcă să simți și să trăieşti 
fiecare moment ca pe unul proaspăt, curat, nean- 
corat în vechiturile memoriei tale emoționale. 

Atunci vei putea trăi relaţii perfecte, relaţii care 
se re-creează în fiecare clipă. Asta înseamnă că tu 
` poți re-crea în fiecare moment realitatea ta, tu poți 
re-crea relaţiile tale, după noul tău chip. 

Şi întrucât ceea ce semeni — aceea vei culege, după 
cum zice legea Karmei, dacă semeni dragoste necon- 
diționată, vei culege dragoste necondiționată. 

Tu creezi realitatea ta. Tu o poţi re-crea mereu... 

Tu ești dușmanul tău și în același timp tu ești 
dumnezeul tău. Atâta doar că pe dușmanul din tine 
îl proiectezi mereu asupra altora, iar pe dumnezeul 
din tine îl uiţi aproape mereu... Nu există demoni, 
nu există draci, nu există „energii malefice”. Toate 
sunt creaţii ale oamenilor, gânduri și emoţii pe care 
aceștia le proiectează în exterior și cu care poluează 
viața lor și viața altora. 

Asta spunea foarte frumos minunatul poet Omar 
Khayyam: „Dincolo de pământ și infinit, căutam să 
aflu cerul unde vine. Şi-un glas solemn atunci s-a 
auzit: «Și cerul și infernul sunt în tine»”. Poeţii sunt 
niște ființe privilegiate, ce minunat este ca emoțiile 
tale să devină poezie și aceasta să crească în tine, 
să te umple într-atât încât vorbele tale să devină și 
ele poezie... 

A propos, iată o altă cale de sublimare a emoțiilor: 
exprimarea lor în arta de orice fel, energia emoţiilor 
devine energia creației, emoţiile devin creaţii, de fapt 
toate marile creaţii pleacă din emoţii... Poţi încerca 


și tu asta, Omule, cântă-ți emoţiile, pictează-le, dan- 
sează-le... 

Dar revenind... dacă tot ai de ales între demonii 
şi dumnezeul din tine, încearcă atunci să fii Dum- 
nezeul, Dumnezeul acela care iartă şi care dă mereu, 
fără să aștepte nimic, care răspândește iubire pur 
și simplu, fără nici o condiţie și fără nici o aşteptare, 
care zâmbește plin de dragoste și de încredere în 
oameni și în capacitatea lor de schimbare... 

Chiar dacă vei fi luat drept „fraier”, asta nu con- 
tează prea mult, este doar o nouă etichetă pe care 
ceilalți din jur, cei care nu prea înțeleg mare lucru, 
o vor lipi imaginii tale. 

Dacă într-adevăr vrei să fii „după chipul şi ase- 
mănarea Sa”, atunci creează-ţi realitatea fără a 
face nici cel mai mic rău celor din jur, nici cu gândul, 
nici cu fapta, nici cu vorba. Abia atunci realitatea 
făcută de tine va fi frumoasă, va fi dumnezeiască. 
Şi, cu siguranţă, cei care vor fi incluși în această 
raaiitate; vor fi purificați prin ea, vor fi vindecați și 
vor fi salvați. 

Ține minte: tu creezi realitatea ta! Tu creezi con- 
flictele, dramele, fricile, tu creezi bucuriile, iubirile, 
extazul... Alege ceea ce vrei să creezi. Şi nu te mai 
tot plânge, e momentul să treci la treabă... 


— Tu spui, Spirite: „cum ar mai putea ceva să 
mă rănească și pe cine să rănească de fapt?”, „eu 
nu sunt trupul...”, da, am înțeles ideea, dar vezi 
tu, Spirite, eu sunt un om care încă trăiește la nivel 
somatic, ca să-i spun așa... Şi cel puțin la acest 
nivel, această detaşare nu pare a fi chiar „o metodă 
extraordinar de simplă pentru cei curajoşi”. Pot fi 
oricât de curajos și totuși sunt rănit şi experimentez 
durerea... 

— Da, cumva ai dreptate... metodele sunt dife- 
rite în funcție de nivelul la care se află practicantul... 
şi bine spui, dacă te afli la un nivel „somatic” — atunci 
durerea e încă acolo... O metodă precum „neti, neti” 
(„nici asta, nici asta”) va fi folosită în acest caz doar 
ca un „antrenament” mental de dez-identificare, asta 
cere timp și e adevărat, ceva tenacitate... 

Dar exact despre asta este vorba: de a părăsi 
„nivelul somatic”... Încotro? întrebi tu, Omule, deja 
în mintea ta, anticipă Spiritul... 

Şi deja știi răspunsul, spre „interior” — dacă vrei 
un sens „al deplasării”... E un „interior” simbolic; dar 
nu numai, asta are legătură cu chakrele, cu spaţiul 
inimii, acestea sunt niște lucruri concrete din punct 
de vedere energetic, am mai vorbit despre asta. 

Vezi tu, Omule, în viața de toate zilele, în toate 
experienţele tale — atenţia îți este mereu îndreptată 
înspre exterior: spre obiecte, spre experiențe, spre 
„ceilalți”, chiar și spre corpul tău (care faţă de Sine 
este tot ceva exterior!). Emoţiile, gândurile, ego-ul — 
toate acestea sunt și ele „exterioare” față de Sine... 

Afirmația și conștientizarea „neti, neti” —,nu sunt 
corpul, nu sunt emoţiile, nu sunt aceste gânduri” — 
încearcă să înlăture aceste straturi: dezidentifi- 
cându-te de ele, încet-încet nu va mai rămâne decât 
Sinele... 

Bine, poate am exagerat spunând că este o metodă 
extraordinar de simplă; rectific atunci: este o metodă 
funcțională, verificată și recomandată de secole de 
practică și desăvârşire... 

Și încă ceva; fiecăruia i se potrivesc anumite me- 
tode: așa că aceeaşi metodă pentru unii va părea 
simplă, iar pentru alţii va fi extrem de complicată, 

dacă nu chiar imposibilă... Tocmai de aceea există 
atâtea metode: pentru că fiecare are capacitatea sa 
de înțelegere, de evoluţie, o anumită forță, tenacitate, 
răbdare și motivaţie. 


— Ai vorbit atâta despre minte şi ego, continuă 
Omul oarecum mulţumit de mica sa victorie... încât 
apare o întrebare, Spirite: cine iubește? Cine se în- 
drăgostește? Tot ego-ul din mine, sau Sinele, sau 
Dumnezeul din mine, sau cine? Dragostea „ome- 
nească” este ceva mai puțin decât cea dumnezeiască? 
Dacă toți avem o fărâmă de Dumnezeu în noi... n-ar 
trebui! Sau poate că e doar o etapă (necesară şi, vai, 
atât de frumoasă) în distrugerea ego-ului...? 

— Iubirea „omenească”, cea de toate zilele, de fapt 
nu este întotdeauna „iubire”: ea este cam altceva... 
încercă Spiritul să îndulcească cumva pilula pe care 
trebuia să i-o administreze din nou Omului... De 
multe ori este de fapt o relație de dependenţă... 


— Ce înseamnă asta, Spirite? se avântă Omul, 
nedându-și seama de capcana care îl aştepta iar... 

— O relaţie de dependenţă apare întotdeauna 
pentru că tu ești incomplet, îţi lipseşte ceva: de exem- 
plu încrederea în tine, iubirea sau aprecierea din 
partea părinților sau a celorlalți, ești complexat că 
nu ești frumos, că nu ești suficient de deştept, de 
bun etc. Și atunci vei „găsi” un partener care să com- 
pleteze tocmai această lipsă a ta: un partener care 
te va considera frumos, bun, puternic etc. Bine- 
înțeles că și tu poţi funcționa în același fel pentru 
partenerul tău, suplinindu-i nevoi inconștiente de 
valorizare, de încredere etc. Partenerul te va susţine 


95 


(E: Scanned with OKEN Scanner 


deci cumva emoţional și energetic, tocmai comple- 
tând acest gol din tine. Și tu îl vei susține pe el. 

Sau se poate ca partenerul tău să îți „îndepli- 
nească” un vis: tu ai fi dorit de fapt să fii un artist 
sau un explorator și atunci te-ai îndrăgostit nu de 
partenerul tău (care este un artist sau un explorator), 
ci de meseria sa, de tot ceea ce reprezintă el ca mod 
de viață în contextul viselor tale, te-ai îndrăgostit 
de fapt de visul tău... și.vei dori cumva să-ți împli- 
nești visul prin partenerul tău, trăind viaţa lui... 

Sau vei dori să rescrii trecutul: vei încerca să 
trăieşti cu partenerul tău ceea ce nu ai trăi cu părin- 
ţii tăi (iubire, comunicare etc.), sau să vindeci acel 
trecut retrăindu-l altfel, sau să-i schimbi pe ei încer- 
când să-ţi schimbi partenerul... . 

Există numeroase variante, dar toate aparţin ace- 
leiași scheme: partenerul suplinește o lipsă... 

Așa s-a născut relația de dependenţă. Ce.se în- 
tâmplă mai departe? Cum se întreține ea? Faptul 
că acum tu te simți complet va genera o senzaţie 
de „bine”, de „împlinire”, iar mintea ta va percepe 
acest lucru ca pe ceva valoros, care trebuie păstrat: 
și astfel apare atașamentul față de relaţia și față de 
persoana respectivă, pur și simplu pentru că tu vrei 
să întreţii acea senzaţie de bine... În plus, tu vei 
începe să te identifici cu noua ta stare şi te vei amăgi 
de acum încolo, uitând, sau dorind să uiţi, sau prefă- 
cându-te că uiţi, punctul de pornire: faptul că tu de 
fapt ești o ființă incompletă... Tu îţi dorești atât de 
mult să fii complet încât vei începe să te identifici 
cu tine cel completat de partenerul tău, chiar dacă 
aceasta este o falsă soluţie a problemei tale... Și 
bineînţeles, vei continua să te atașezi de noua ta 

„identitate”, sperând ca totul să fie real și să dureze 
la infinit... Identificarea și atașamentul merg mână 
în mână. 

În momentul în care apare pericolul pierderii 
partenerului, aceasta va fi percepută ca o frică cum- 
plită de „amputare”..., iar pierderea partenerului, 
despărțirea, va fi simțită ca o ruptură, ceea ce ea și 
este de fapt emoțional și energetic. Frica, panica de 
a deveni din nou incomplet va întări atașamentul 
de relaţie și de partener și, posibil, vei începe tot felul 
de manevre de control, de șantaj, doar pentru a-l mai 
ţine lângă tine. 


— Şi cum putem ieși dintr-o astfel de relație? 

— În primul rând înțelegând mecanismul ei; apoi 
încercând să identifici ce „beneficii” ai din acea rela- 
ţie, ce gol al tău umple acea relaţie, ce nevoi îţi supli- 
neşte... Însăși această conștientizare este de mare 
ajutor. În plus, te poţi folosi de toate acele exerciţii 
de eliberare a atașamentelor, de transformare a emo- 
ţiilor etc. Poţi transforma astfel dependența, o poţi 
elibera... 


— După cum spui tu, Spirite, înseamnă că nu 
există „suflete pereche”? Eu așa credeam că suntem, 
eu și iubita mea, și tocmai de aceea credeam că mă 
doare atât de mult despărțirea, mărturisi Omul, din 
nou confuz... 

— Dacă tu ai nevoie de „o jumătate”... închipuie-ţi 
cam cât de incomplet ești... 

Aceasta este doar o iluzie a minţii: „el e sufletul 
meu pereche”, „l-am găsit pe Făt-Frumos...”, o iluzie 
indusă și susținută prin povești, filme, folclorul social 

care nu vrea să recunoască, să accepte „realitatea”. 
că, de fapt, oamenii sunt foarte singuri... Și atunci 
mintea preferă să creadă povestea Făt-Frumosului 
sau filmul cu veșnic happy-end. 

Există o dragoste perfectă, dacă vrei să-i spui așa: 
dar aceasta poate apărea numai între două fiinţe 
complete, atunci ea nu va mai fi nici nevroză, nici 
nevoie de completare, nici atașament. Va fi doar iu- 
bire, ceea ce e extraordinar... 


— Și cum pot ști dacă nu cumva aceasta este și 
iubirea mea? se mai agăță Omul de un pai... 

— Atâta timp cât doare — aceea nu este iubire..., 
îi desființă imediat Spiritul și acea ultimă iluzie. 
Iubirea nu doare, ea doar bucură, doar împărtășește, 
ea aduce bucurie chiar dacă partenerul tău pleacă, 
acesta este drumul lui, acestea sunt căutările sale, 
bucură-te pentru el... 


De multe ori „iubirea” este doar o expresie a fricii 
de singurătate, continuă Spiritul nestingherit enu- 
merarea falselor iubiri, combinate cu un atașament 
față de acea persoană, care speri tu să te „salveze”... 
(de singurătate, de moarte... căci toate „fricile” au 
la origine această Mare Frică, de a nu mai exista.. i} 
La fel, atunci când tu crezi „Că exiști pentru cineva”, 
ai cumva iluzia salvării tale de non-existenţă: viața 
ta începe „să însemne ceva”, „capătă un sens”... 

Alteori, foarte des, „iubirea” este de fapt o nevoie 
mascată de control: „eu te iubesc” deci „tu trebuie 
să-mi răspunzi la iubire”, „eu fac atâtea pentru tine 
și tu uite cum te porți...” — și de aici o întreagă scla- 
vie... Asta este clar vocea ego-ului, iar această falsă 

iubire devine de fapt o luptă pentru putere... Nevoia 
de control este, de fapt, o nevoie de siguranță mas- 
cată: ai nevoie să controlezi doar atunci când ești 
nesigur... de tine, de viața ta etc. 

Alteori „iubirea” e doar o mască (mascaradă) pen- 
tru sex, nevoie de dominare, de posesiune, deci 
pentru lucruri destul de primitive și care ar trebui 
și ele oarecum „înfrumusețate”... 


Osho vorbește foarte frumos despre singurătate: 
el spune că „singurătatea este absenţa celuilalt, pe 
când solitudinea este prezența Sinelui”: în solitudine 
ești tu cel împlinit, tu cel complet, care pentru a fi 
împlinit nu mai are nevoie de un „celălalt”... Solitu- 
dinea devine astfel o prezență și nu o absenţă. 

Și are foarte mare dreptate: iubirea „omenească” 
este, de cele mai multe ori, doar o nevroză a singură- 
tății și a fricii de singurătate, „coafată” cât mai rafinat 
cu putinţă... 

Omul „complet” nu mai are nevoie de altcineva... 
tocmai pentru că el este complet. Asta nu înseamnă 
că el nu va mai iubi sau că nu va mai avea relaţii. 
Dar tocmai pentru că el este complet, relaţiile sale 
vor fi perfecte: pentru că el va ieşi din nevroza contro- 
lului, a fricilor, a șantajului sentimental etc. 

Și, de fapt, abia atunci „iubirea” va începe să 
însemne Iubire... Adică vei dărui pur și simplu 
iubire, fără să ceri nimic în schimb, lăsându-l pe 
celălalt „liber”, ne-atașându-te și ne-pretinzând 
nimic... Și exact această extraordinară dăruire va 
fi răsplata ta... 

Și încet-încet nu vei mai dărui iubire doar „celui 
ales”, ci vei începe să-ţi răspândești iubirea în întreg 

Universul, către întreg Universul... Iubirea ta va 
deveni atunci un cântec, o ofrandă de devoțiune, o 
celebrare a Existenţei... Va fi modul tău de a mul- 
țumi Existenţei și de a o slăvi... 

Si iată că atunci vei iubi ca un Buddha, ca un 
lisus... Sau atunci va începe să iubească cu ade- 
vărat — Buddha sau Lisus-ul din tine... 

Da, până atunci poți transforma iubirea ta ome- 
nească, te poți „antrena” puțin cu ea... Și cum bine 
spui, ea va fi un instrument de fărâmițare a ego-ului 
tău. Pentru că, prin această iubire, încet-încet „tu” 
vei putea dispărea... și va rămâne doar Iubirea... 


— Ce este dorul? întrebă Omul sfâșiat încă de 
dragostea sa omenească neîmplinită, căreia tot în- 
cerca să-i caute explicaţii, justificări și soluţii... Toate 
aceste teorii despre „iubirea dumnezeiască” erau încă 
atât de departe de el, deși înțelegea, simţea extraor- 
dinar de acut că acolo este adevărul, că acolo va 
trebui să ajungă şi el cândva... 

Iar Spiritul se lansă într-o nouă dizertaţie, era un 
subiect care îl umplea de nostalgie, cunoscuse dorul 
ca om dar și ca Spirit, era și el sfâșiat de dorurile 
sale, de a se întoarce Acasă, în Conștiința și în Eter- 
nitatea pe care le părăsise de dragul oamenilor... 

Dorul vine de undeva din fundul pământului, 
începu el, este vibrația Fiinţei care încearcă să-și 
caute calea și să iasă la lumină... Dorul urcă prin 
toate ființele, cutremurându-le... Dorul vine din mă- 
runtaiele pământului și se îndreaptă spre cer... 

Dorul este durerea Fiinţei, strigătul ei de singu- 
rătate, de rătăcire, de uitare a ceea ce este şi de unde 
vine... Dorul este Chemarea Nedefinitului, este rea- 

mintirea Începutului, acolo undeva pierdut în eoni 
de uitare, este visul Marii Întoarceri... 

Vezi tu, Omule, Creaţia înseamnă expansiune, 
explorare, îndepărtare, cucerire a Necunoscutului de 
către Fiinţa pornită pe drumul Marii ei Aventuri... 

Creatorul se explorează pe sine prin miliarde de 
conștiințe care se aventurează în marele mister al 
Existenţei... și se îndepărtează tot mai mult în 
marea lor explorare... Creaţia este forța diviziunii, 
a îndepărtării, a explorării... 

Dorul înseamnă nostalgia Întoarcerii, nostalgia 
pierderii identității în Marea Identitate Transcen- 
dentală, înseamnă visul Fiinţei de a deveni, din nou, 
Nefiinţă... Dorul înseamnă nostalgia Marii Întoar- 
ceri Acasă... 

Iar durerea dorila înseamnă durerea uitării 
căii — înspre Înapoi, înspre Acasă, înspre Început, 
înseamnă durerea rătăcirii în uitare și neînțelegere... 

Din dor se naște iubirea... Căutând reîntoarcerea 
la Ceea ce nu poate fi Cunoscut, omul se oprește din 
marele său drum — la ceea ce poate el cunoaște, la 
un alt om, și astfel din imensul dor al Contopirii, al 
pierderii identităţii — se naște dorul omului către un 
alt om, iubirea... 

Dar acesta este doar un popas, marea durere a 
dorului îl va împinge pe călător mai departe în aven- 
tura sa, în căutarea a Ceea ce e de Necăutat... 

Acesta este extraordinarul curaj al călătorului, de 
a lăsa mereu în urmă iubirea — pentru a căuta Calea 
spre care îl mână dorul din străfundurile sale, din 
străfundurile pământului... 

Dorul este Marea Chemare, este ceea ce îl mână 
pe călător în aventura să fără de sfârşit... 

— Spirite, se trezi Omul întrebând, dacă noi 
suntem lisus, Buddha, cum spuneai tu, cum de am 
uitat asta? Nu înţeleg. Cum de ajungem să trăim 
toate chinurile pământului, să ne torturăm cu tris- 
teţile noastre... să ne sinucidem încet sau dintr-o 
dată? 

— Păi tocmai din cauza minţii și a ego-ului, iată 
că facem ce facem şi ne întoarcem la ele, răspunse 
Spiritul trist... Ştia cât de mult suferă Omul pierdut 
în labirintul minţii sale, în uitarea Naturii sale ade- 
vărate, în sfâșietoarele sale dureri neînțelese... Ştia 
cât de greu este să orbecăi în hățișul minţii și al 
emoțiilor, care te încolăcesc, aidoma plantelor agă- 
țătoare într-o junglă care te face cu obstinaţie prizo- 
nierul ei... luptându-te cu ele ca să-ți creezi un drum, 
şi care abia făcut se pierde imediat în acele hățișuri 
acaparatoare... 

Am să încerc să-ți explic, Omule, începu din nou 
Spiritul să vorbească cu toată dragostea și compa- 
siunea sa în fața acestei suferințe pe care, vai, Omul 
său cel luptător o trăia atât de acut și de nepu- 
tincios... 

Există o Conștiinţă primordială, am mai vorbit 
despre asta... Ea coboară în materie însufleţind 
materia și devenind viață, suflet, minte și conștiință 
(conștiență) a materiei. 

Această conștiență a materiei va trebui să facă 
drumul invers, „să crească”, să înveţe, să se autoex- 
ploreze, să călătorească, să se extindă și, în final, să 
se întoarcă la originea ei... Şi astfel conștiința se va 
ghemui în pietre, va crește în plante, în animale și, 
în final, în oameni, unde va deveni conștiință de 
sine. Și aceasta își continuă drumul prin chakre, 

de la individualitate la ego, apoi la compasiune, la 
starea de observator, apoi la cea de martor, când 
devine „percepţia de A fi a ei înseși” și aşa mai de- 
parte, transformându-se mereu în drumul ei spre 
Esenţă... 

Ego-ul este deci la un moment dat necesar în 
această explorare a ei înseși... 

Ajungând la capătul drumului său energetic prin 
chakre, în sahasrara din creștetul capului, conștiența 
de sine va redeveni Conștiință primordială, încheind 
ciclul evoluţiei sale, dizolvându-se în ea însăși... 

Totul pornește din Conștiinţă și se va dizolva în 
Conștiință. Mintea este și ea tot o „dezvoltare” a Con- 
științei... Conștiinţa este non-mintea, după cum o 
numea Bodhidarma... Conștiinţa transcende totul, 
corpul și mintea, timpul și forma, limitarea... 

Aceasta este Natura ta reală, aceeași cu cea a unui 
Iisus sau Buddha... Iar atunci când ajungi să știi 
asta, când devii și trăieşti prin această Conștiinţă, 
ești și tu un Iisus sau un Buddha. 

Când apare uitarea? Atunci când Conștiința se 
scufundă în materie, în niveluri din ce în ce mai 
dense... Și uitării i se adaugă sentimentul sepa- 
rării — atunci când apare individualitatea și ego-ul, 
ca o îndepărtare și mai mare a sa de Întreg... Dar 
ţine minte, acestea sunt necesare în evoluţia con- 
știenței de sine, sunt trepte în dezvoltarea ei, la fel 
ca toate achizițiile sale... conștiința este un câmp 
de explorare nelimitat... Atâta doar că, din cauza 
amplorii pe care o iau mintea şi ego-ul, ele ajung 
să acapareze totul: memorie, percepții, preocupări, 
acţiuni, iar tu te pierzi în acest ego și în această 
minte acaparatoare... 

Ai uitat — doar pentru că tu trăiești încă în minte 
și în ego... Dar și această treaptă trebuie depășită 
în drumul conștiinței de sine... Și atunci va apărea 
reamintirea Naturii tale esențiale. După ce ai depă- 
şit stadiul ego-ului și al minţii — îți vei reaminti. 

Iată deci că „uitarea” nu e de fapt definitivă, ea 
aparține doar acestui stadiu de evoluţie a conștiin- 
ţei tale, iar munca ta tocmai în asta constă, în a 
transcende ego-ul și mintea și în a permite astfel 
reamintirea... 


Și atunci va crește în tine dorul de care ţi-am 
vorbit și nu vei mai avea liniște până când nu vei 
ajunge Acasă..., încheie Spiritul mai mult pentru 
sine, cu privirea pierdută undeva în Necunoscut, 
acolo unde doar el putea să vadă... 

... a trăi Vipassana 


— Tu, Spirite, încerci să dărâmi totul, ego, minte, 
condiționări, ataşamente, constată Omul oarecum 
resemnat... Dar haide să zicem că le dărâmăm; după 
aia ce construim în loc? avu ego-ul din el o zvâcnire, 
doar nu se putea lăsa înfrânt el așa, cu una, cu două... 

— Omule, cam așa este, totul trebuie dărâmat în 
vreun fel sau altul, spuse Spiritul chicotind, știind 
că ceea ce urma avea să-l contrarieze din nou pe 
Om... Și adesea o făcea exagerând puţin cu bună 
știință, tocmai pentru a-i demola acestuia certitu- 
dinile și ego-ul; dar întotdeauna acolo era și tandrețe 
și mult drag. Însăși această tachinare își avea şi ea 
rostul său în strategia Spiritului. 


Cât despre reconstruit... începu acesta... 

La început vei avea într-adevăr tendinţa să re- 
construieşti: o nouă viaţă, noi concepte, noi norme 
şi teorii...pentru că așa este mintea, ea vrea mereu 
să se agațe de ceva, să aibă o structură cât de cât 
solidă care să îi confere ceva siguranţă... 

Acesta va fi un prim pas, destul de valoros de fapt, 
să-ți schimbi modul de gândire şi de viaţă. Și nimeni 
nu te obligă să mergi mai departe, poţi rămâne aici 

în această viaţă și în multe altele, deja e un progres 
remarcabil... 

Vei face noi ataşamente, de noii tăi prieteni, de 
maestrul tău, de noile concepte. 

Dar dacă vrei cu adevărat să evoluezi, toate aces- 
tea vor trebui și ele înlăturate, dizolvate... Astfel ca, 
în final, să nu mai rămână nici o dorință, nici un 
atașament... 

Abia când ai scăpat de toate dorințele și atașa- 
mentele, abia atunci Existenţa va putea curge prin 
tine nestingherită, vei putea fi ca un bambus gol prin 
care cântă Existenţa, după cum spunea maestrul 
tibetan Tilopa... 


Și iată un exemplu în acest sens, de fapt o altă 
capcană a minții, ca să vezi cât de vicleană poate fi 
mintea... 

Referitor la evoluţia lor spirituală, oamenii au in- 
ventat cuvântul „căutători” și chiar se simt mândri 
când se autodefinesc, sau când cineva îi numește 
„căutători”. Atâta doar că ei nu realizează că aceasta 
este o mare prostie: nu poţi căuta Adevărul, Adevă- 
rul nu poate fi „căutat”. 

Atâta timp cât cauţi ceva, asta înseamnă că încă 
există o dorinţă. Deci poţi să cauţi la nesfârşit Ade- 
vărul, mânat de dorința de a-l găsi și bineînţeles că 
n-ai să-l găsești niciodată. 

Atâta timp cât cauţi Adevărul și te autointitulezi 
un „căutător”, nu ai făcut decât să-ți redefinești 
dorințele, nu mai cauţi o slujbă, nu mai cauţi un par- 
tener, de acum îl cauţi pe Dumnezeu. Bineînţeles că 
asta îţi va crește Ego-ul, doar eşti o ființă spirituală 
de acum, o ființă care-l căută pe Dumnezeu și nu 
doar un simplu muritor. 

Adevărul nu poate fi căutat. Atâta timp cât îl 
cauţi, o vei face tot cu o minte omenească, la fel cum 
ai căutat atâtea și atâtea în viaţa ta... Efortul cău- 
tării se naște întotdeauna dintr-o minte duală: cauţi 
ceva pentru că nu ai acel ceva. 

De fapt Adevărul îl ai dintotdeauna. Adevărul 
există, el este acolo, este Natura ta, este esența ta. 
Mintea ta este problema, mintea ta este cea duală, 
care caută mereu câte ceva... 

Atunci când vei renunţa la minte, atunci vei 
descoperi Adevărul. A renunţa la minte sau a trăi 
în non-minte înseamnă a trăi în Conștiință. 

Conştiinţa este non-duală. Ea este asemenea unei 
oglinzi, care nu pune etichete, care nu alege, care doar 
oglindește. Mintea distorsionează întotdeauna 
realitatea datorită dualității ei. 

Adevărul nu apare decât atunci când mintea 
dispare. Acesta este scopul întregii practici spiri- 
tuale. Acesta este scopul meditaţiei, al contempla- 
tiei; și chiar și aici mai există o ultimă capcană, 
acea a „scopului”, care trebuie și el, în cele din urmă, 
înlăturat. 

Maestrul zen Sosan spunea foarte simplu: „Nu 


mai vorbi și nu mai gândi, în acest fel vei putea 
cunoaște totul”. 


— Alţii caută răspunsuri la întrebări; alţii caută 
„sinele suprem”..., începu Omul să înțeleagă. 

— Așa“, alte aiureli... Ia gândește-te, Omule, oare 
unde le caută ei? 

Bineînţeles că le caută în afară, la cursuri, la 
maeștri, în cât mai multe iniţieri, în cărți, în discuţii, 
la un pahar de bere, la un ceai. 

Exact așa cum toată viața lor a fost orientată 
înspre afară, la fel și căutarea va fi orientată tot 
înspre afară: de aceea ea nu va avea nici un succes. 

Singurul lucru care este de făcut e să întorci sen- 
sul căutării înspre Sine, să îţi retragi atenţia și 
preocupările dinspre exterior, în interior. Dacă chiar 
vrei să cauţi ceva, atunci caută „în tine”. Adevăruri, 
răspunsuri la întrebări, „sinele suprem”, toate aces- 
tea sunt în tine. 


— Şi atunci de ce nu le vedem ? 

— 'Ţi-am mai tot spus: din cauza minţii, din cauza 
agitației minţii care în mod permanent este pre- 
ocupată și orientată spre exterior. Mintea agitată, 
„mintea maimuţă” cum o numesc orientalii, care sare 
de colo colo fără astâmpăr, ea este cea care ne împie- 
dică să ne întoarcem înspre noi. 


— Şi ce e de făcut atunci? 

— Încet-încet să încerci să liniștești mintea prin 
meditaţie, prin contemplaţie. Încet-încet să înveți să 
te relaxezi, să îţi relaxezi la început corpul, apoi min- 
tea, voința, atenţia orientată în afară să înceapă apoi 
să se reorienteze spre interiorul tău. 

Relaxează-te în voie. Găsește-ţi centrul. Acolo vei 
găsi răspunsurile, acolo este Sinele suprem şi Ade- 
vărul și toate căutările tale... Tot ce ai de făcut este 
să oprești vorbăria minţii şi să te relaxezi în tăcere, 
în tăcerea minţii, în Tăcerea Existenţei, în Tăcerea 
Sinelui, a centrului tău. Doar în această stare vin 
răspunsurile la întrebări, în această stare se rezolvă 
toate problemele. 

Tot ce ai de făcut este să te relaxezi în Sinele tău, 
în centrul tău. Totul este așa cum trebuie să fie. Totul 
este perfect. 

Fii centrat în această perfecţiune și perfecțiunea 
va curge prin tine, înspre și dinspre Existenţă. Tu 
ești centrul perfecțiunii: întrebările dispar, grijile 
dispar, „mintea maimuţă” dispare, chiar şi căutarea 
dispare în cele din urmă... 

Rămâne doar perfecțiunea stării de A fi, acea Pre- 
zenţă Pură, Conștienţa... Sunt din nou — o grămadă 
de denumiri, poţi să-ți alegi tu singur cuvintele 
preferate... 

Aceasta este contemplaţia. Prin ea vei ieși din 
căutare și vei intra în Existenţă sau, mai bine zis, 
vei deveni una cu Existenţa, Existenţa va ființa 
prin tine și tu vei fi centrul Existenţei. Și atunci 
se întâmplă miracolele, miracolul de A fi. 

Totul este extraordinar de simplu, doar relaxea- 
ză-te şi fii. 


— Spui tu că e simplu, Spirite, o fi pentru tine, 
dar pentru mine nu-i chiar așa... Îmi dai totuşi un 
exercițiu, ceva, o tehnică cu care să mă ajut? se neli- 
niști de-a dreptul Omul, simțind că nu va putea să 
facă niciodată de unul singur ceea ce-i spunea Spi- 
ritul... și asta părea a fi singura cale de a scăpa de 
suferințele sale... 

— Am să-ți vorbesc atunci despre Vipassana, se 
hotărî Spiritul. 

Este tehnica perfectă pentru a-ţi linişti mintea, 
pentru a ajunge în starea fără gânduri şi pentru a 
fi prezent... Este o cale extraordinar de simplă și efi- 
cientă de a deveni centrat. 

— Ce înseamnă, de fapt, să fii centrat? încercă 
Omul să o ia din nou sistematic. 

— Înseamnă să fii prezent, aici și acum, în „cen- 
trul” tău, care este Sinele și conștiința de sine... 

Spuneam că atenţia ta este mereu îndreptată spre 
exterior, aceasta este periferia. lată, atunci centrarea 
înseamnă redirecționarea atenţiei spre interior, spre 
centrul tău. Înseamnă ca tot ceea ce faci, gândești 
sau spui, să o faci de aici... 

Atenţie, însă, a fi centrat nu înseamnă a fi preo- 
cupat de tine, asta este egoism! Încearcă deci să fii 
în centrul tău fără să fii preocupat nici de acest cen- 
tru și nici de periferie... Doar Să fii. 

Vipassana te învață de fapt diferenţa între „a face” 
și „a fi”. 

„A face” reprezintă veșnica orientare a minţii şi 
a acțiunilor spre exterior. Este ceea ce faci tu mereu: 
„îți umpli timpul” mereu cu câte ceva, „îţi faci de 
lucru” doar ca să îţi ţii mintea ocupată: faci cumpă- 
rături inutile, vezi filme proaste, faci conversaţie 
cu oameni cu care nu ai nimic de-a face, alergi de 
colo-colo în tot felul de călătorii fără rost... De câte 
ori nu te-a apucat angoasa în weekendurile sau în 
vacanţele în care erai singur și nu aveai program, 
doar pentru că „nu aveai ce face”... Mintea nu poate 
sta liniștită, ea trebuie mereu „să facă” ceva... 

„A fi” înseamnă întoarcerea spre Sine, spre cen- 
tru, acolo unde nu mai există agitația, neliniștea 
minţii... Mintea mereu „face” câte ceva... şi uită „să 
fie”... 
| „Dacă vrei „un loc” al conștiinței tale, acela este 
inima, „inima spirituală”, nu inima fizică, acesta este 
centrul tău. Acesta este locul centrării. Știi, asta 

spune de fapt și Rugăciunea inimii: a-ți coborî min- 
tea în inimă, exact asta înseamnă „centrarea”. 

Dar să revin: prin simplitatea ei, prin lipsa ei de 
ornamente, Vipassana este o esenţă a meditaţiilor, 
reprezintă chintesenţa artei de a fi prezent, a artei 
de „A fi”. 

Şi asta se realizează printr-o auto-observație 
susținută: a gesturilor, a respirației, a gândurilor. 
Această auto-observaţie se poate „practica” fie pe 
aceste elemente separate, fie împreună, ceea ce ar 
fi ideal. 

Și încă ceva important: meditaţia, orice meditație, 
nu numai Vipassana, nu are „un scop”. Scopul este 
însăși meditaţia, ea este în același timp — calea și 
destinaţia... Nu „faci” o meditaţie, ci „ești în” medi- 
tație sau, mai bine zis, „ești” meditaţia... „A face” 
este iarăși ceva exterior ţie, ai fi tu și meditaţia, de 
data asta, din nou ceva dual și scindat... 

În final întreaga ta viaţă ar trebui să devină 
Vipassana, ar trebui să ajungi să trăieşti Vipassana... 


Ceea ce îți prezint eu aici nu este chiar metoda 
originală, este, să-i spunem, o tehnică mai „extinsă”, 
pentru că am inclus sub această cupolă generoasă 
mai multe noțiuni şi tehnici... 


La început, găsește o postură confortabilă, în care 
să poți rămâne mai multe minute: 5-10-20-60... (așe- 
zat, în poziția lotus, semilotus etc.); spatele și capul 
trebuie să fie drepte. 

Pe măsură ce te deprinzi cu exerciţiul, îl vei putea 
efectua culcat, în mers, în decursul oricărei alte 
activităţi, și exact acesta este scopul său: ca fiecare 

activitate să devină conștientă, nu doar cele 10 mi- 
nute de meditaţie... 

Respirația este normală, nu respira forțat, nu 
număra respiraţiile, doar rămâi atent. Vipassana nu 
este o tehnică de antrenare a respirației și nici de 
concentrare. 

Secretul Vipassanei este că ea folosește respirația 
ca vehicul al atenţiei, permițându-i astfel o interio- 
rizare din ce în ce mai profundă, până când vei ajunge, 
folosind respiraţia, în interiorul tău, în acel centru, 
apoi la acel Sine.. 

Iluminarea lui Buddha Sakyamuni s-a bazat pe 
această tehnică, de aceea ea astăzi aparține mai 
mult școlilor buddhiste. 

Devino deci conștient de respiraţie: 

La început fii atent la mișcarea abdomenului, 
la ridicarea și coborârea sa odată cu respiraţia. 
Respiră din ce în ce mai mult cu abdomenul și nu 
cu plămânii; aceasta este respirația „naturală”, a ani- 
malelor, a bebelușilor, respiraţia din stările de rela- 
xare și din somn.. 

Apoi simte cum seral intră prin nările tale, simte 
senzația de prospețime de la nivelul nărilor. Urmă- 
rește aerul cum destinde plămânii şi abdomenul, 
mergi împreună cu aerul în tine.. Apoi abdomenul 
și plămânii „revin” şi aerul î începe să iasă prin nările 
tale. 

Urmărește din nou suflul 
în plămâni, destinde abdomenul,... suflu care apoi 
iese... suflul care intră.. « care iese... Călătorește în 
corpul tău împreună cu aerul, rămâi împreună cu 


respiraţia, nu o lua nici înaintea ei Şi nici nu rămâne 
în urma ei., 


care intră prin nări, 

Respirația devine un vehicul pentru mintea ta, 
pentru atenţia ta. Acesta este un secret al multor teh- 
nici meditative... 

Mintea devine din ce în ce mai tăcută, apoi și 
inima devine tăcută... 


Următorul pas este de a conștientiza pauzele de 
câteva secunde dintre inspir și expir (respirând în 
continuare normal, fără a „forța” respiraţia). 

Când aerul pătrunde în tine, observă-l: respirația 
se oprește o fracțiune de secundă înainte de a începe 
expirația. Apoi din nou, după expir, pentru o frac- 
țiune de secundă, respirația se oprește... Devino 
conștient de această pauză de la sfârşitul expirului. 

În mod normal acest interval este atât de scurt 
încât trece neobservat... Dar el este extrem de 
valoros: acestea sunt momentele extraordinare de 
„repaus”, fără gânduri, fără „acţiune”, în care chiar 
ești... 

Rămâi conștient — în și de aceste intervale de frac- 
țiuni de secunde când expiraţia s-a oprit și încă nu 
a început inspiraţia... 

Timpul se mișcă odată cu respirația... Timpul 
dispare în acest interval infinitezimal, și atunci tu 
poți percepe, pentru câteva secunde, Eternitatea... 

Și, important, nu gândi, doar Fii, doar există în 
acele intervale... Nu-ţi spune (sau poate că la început 
n-o să poţi să nu-ţi spui de vreo câteva ori...): „acum 
sunt în pauza dintre respiraţii”, doar stai în acea 
pauză, aici și acum... Nu-ţi propune să faci asta, 
fă-o pur și simplu, aici şi acum... 

Și ca să te „distrezi ” un pic, iată comentariul, de 
fapt cam amărui, al lui John Lennon despre a fi 


113 


(E Scanned with OKEN Scanner 


prezent : „viața este ceea ce se întâmplă în timp ce 
noi ne planificăm viitorul”; nu-ţi planifica deci să fii 
atent, doar Fii, doar fă-o. 

La început, pe parcursul meditaţiei, vei fi poate 
distras de gânduri răzlețe, de emoţii, de problemele 
cotidiene care-ţi zumzăie prin cap: nu te lupta cu ele, 
nu le reprima, doar redevino atent la respirație, 
reîntoarce-te la tine, la centrul tău și la pauza de 
la sfârșitul expirului... 

Și pe măsură ce vei avansa cu practica ta, vei 
„simţi” acest interval fără efort, vei putea ajunge aici 
din ce în ce mai ușor și te vei putea „refugia” aici ori 
de câte ori dorești... 


Apoi încearcă să trăieşti în Vipassana: 

Devino conștient de toate acțiunile tale, de corpul 
tău, de mintea și inima ta, devino propriul tău obser- 
vator. Fii doar atent! 

Dacă mergi, mergi în mod conștient, dacă mă- 
nânci, fă-o în mod conștient. 

Fii atent la fiecare pas pe care îl faci, la fiecare 
mișcare a mâinii care duce mâncarea la gură. 

Poţi exersa mersul, fiind conștient de fiecare pas, 
de modul în care talpa atinge solul, apoi se arcuiește, 
apoi se ridică... 

De exemplu, surprinde-te atunci când te plimbi 
într-un parc: corpul tău merge, dar mintea ta e com- 
plet deconectată, este în altă parte... Adu-o înapoi, 
fă-o să fie acolo, prezentă, cu corpul tău, cu tine... 
devino „mersul”... 

Devino atent la fiecare gest, la fiecare mișcare... 
Orice acțiune poate deveni astfel un prilej de medi- 
taţie: de exemplu, dacă fumezi, fă-o în mod conștient, 
urmărind fiecare mișcare, fiecare respirație etc. 

Fii conștient de fiecare cuvânt pe care îl spui... 
şi apoi de pauza dintre cuvinte... 

Devino conștient de experienţele tale senzoriale: 
când priveşti o floare, când o miroși, fii acolo, fii mi- 
rosul, nu doar gândi „ce frumos miroase floarea 
asta”... Simte experiența florii — cu tot corpul, la fel 
când asculți muzică, când mănânci, când priveşti 
munții... Nu pune doar etichete, Omule, așa ai făcut 
o viață întreagă și de aceea viața ta e plină de eti- 
chete fără suflet, și nu de bucuria experimentării, 
de aceea viața ta este atât de searbădă... Simte fru- 
musețea și bogăţia Existenţei, fii una cu ea... 


Același lucru trebuie făcut apoi cu mintea: fii atent 
la fiecare gând, la fiecare emoție care îţi traversează 
mintea sau inima. 

Și dacă nu reușești pur și simplu, te poți ajuta 
de un artificiu: proiectează-ţi gândurile și emoţiile 
pe un ecran imaginar care este mintea ta. Astfel îţi 
vei da seama că ele nu sunt una cu tine, nu te vei 
mai identifica cu ele, nu le vei mai judeca ca fiind 
bune sau rele, doar privește-le cum vin și pleacă pe 
ecranul minţii tale... 

Sau gândește-te la aceste gânduri ca la norii care 
traversează un cer senin... Nu te lupta cu ele pentru 
a le îndepărta, pentru că împotrivindu-te lor nu vei 
face decât să le dai putere... 

Doar privește-le detașat: tu ești observatorul, 
spectatorul din sală, gândurile, emoţiile tale sunt 
filmul de pe ecran... Ține minte, important este pro- 
cesul de a privi și nu ceea ce privești... 

În momentul în care îţi vei privi furia sau teama 
sau dorinţa, fără ca acestea-să mai fie fixate de „un 

obiect”, vei vedea că ele dispar, că se dizolvă în acea 
Conștienţă, care este Esența minţii tale... dacă mai 
ţii minte, am mai vorbit despre asta... 


Și dacă vrei să mai rafinezi încă tehnica, se poate 
şi mai mult: încearcă să-ți îndrepţi atenţia de acum 
mereu în două direcții: spre obiectul observaţiei („lu- 
mea exterioară”, gândurile, emoţiile, acţiunile tale) 
și respectiv, spre cel care observă, înspre tine. 


Încearcă apoi să conștientizezi pauzele dintre 
gânduri: acestea sunt din nou momente extrem de 
prețioase în care ajungi la Esenţă, la Natura minţii 
tale. Vei ajunge, în pauzele dintre gânduri, să „vezi” 
această Esenţă a minţii ca pe un spațiu nemărginit, 
să „simți” Natura minţii ca pe o experiență de nemă- 
surată deschidere... 

La început vei percepe doar un soi de deschidere, 
de fantă, apoi aceasta se va lărgi și va deveni un întreg 
spațiu... Acest „spaţiu”, acest Vid, este Originea, el 
conţine Potenţialitatea creaţiei... Din el răsar gân- 
durile, în el se topesc gândurile, la fel cum din Vidul 
originar se naște Existenţa și cum tot acolo se topește 
Existenţa... Vei înțelege că Natura minţii tale este 
aceeași cu Natura Existenţei: Vid, Potenţialitate şi 
Conștiinţă... 

Rămâi în aceste momente cât mai mult, din ce în 
ce mai mult... Și, din nou, nu gândi, nu gândi că nu 
gândești: doar Fii, doar fiinţează... În aceste mo- 
mente ești în centrul tău, ești în non-minte, eşti doar 
Conștienţă, ești Esenţa Universului... 

Iar dacă vei putea rămâne şi tu centrat în această 
Natură a minții tale, vei vedea că încet-încet te vei 

dizolva și tu, observatorul... Aceasta este starea de 
martor, în care tu și obiectul observaţiei tale sun- 
teți una, dizolvaţi în Esenţă. Și atunci vei vedea 
lucrurile așa cum sunt ele în realitate. 


Pe măsură ce perseverezi, vei putea „extinde” 
aceste tehnici în viața ta cotidiană: vei putea conști- 
entiza pauzele dintre inspir și expir, sau pauzele 
dintre gânduri, sau pauzele dintre cuvinte, din ce 
în ce mai des, chiar în mijlocul activităţilor obișnuite. 
Mintea ta va înceta să mai hoinărească aiurea. Vei 
deveni din ce în ce mai lucid, mai conștient și mai 
„centrat”. 


— Ai spus, Spirite, că „atunci vei vedea lucrurile 
așa cum sunt ele în realitate”. Asta ce mai vrea să 
însemne? se neliniști din nou Omul, abia pricepuse 
şi el ceva, abia primise o tehnică, ceva concret de 
făcut, şi iată că Spiritul iarăși începea cu abstracțiu- 
nile lui... 

— Haide să-ți mai explic câte ceva, știu că e cam 
mult, dar e important, cine ştie, poate vreodată vei 
înțelege, Omule, toate acestea și vei reuşi să le pui 
cap la cap... 

Vorbeam mai devreme de starea de observator, 
adică tu să devii un observator al tău, al respirației 
tale, al gesturilor, al gândurilor, emoţiilor tale... 
Dar asta nu este decât o primă etapă în practica ta 
meditativă, este doar un artificiu pentru dezidenti- 
ficarea ta. Fii atent, atâta timp cât există un obser- 
vator și un obiect al observaţiei, există dualitate, 
ori ce spuneam noi, că în final trebuie să transcenzi 
dualitatea... 

Si atunci, „finalul” este altul. Este starea de mar- 
tor, când „observatorul și observatul devin una”, 
după cum repeta, ca un leitmotiv al genialului său 
discurs, Jiddu Krishnamurti. 

Deci la început există identificarea cu obiectul 
observației, căci de la asta plecăm, de la starea „ome- 
nească” obişnuită, când tu te crezi una cu corpul, cu 
mintea, cu acțiunile tale. 

Urmează apoi procesul de dezidentificare, starea 
de observator, o etapă, să-i spunem, intermediară, 
când mai există dualitate, dar tu devii conștient 
de ea. 

În final însă Totul devine Una, tu devii Una cu 
Existenţa pe care mai înainte o observai... „tu” dis- 
pari și ceea ce rămâne va fi doar Conştiinţă... 


— Ce mi se pare... interesant”, ca să zic așa, avu 
Omul o mică revelaţie, este că tot ceea ce trebuie să 
facem ca să putem ieși de sub dominaţia minții 
trebuie să facem tot cu ea, cu mintea! Cu ea trebuie 
să ne imaginăm, cu ea trebuie să ne amintim, cu ea 
trebuie să conștientizăm, trebuie să „coborâm min- 
tea în inimă” ca să ne centrăm, și tot așa... E ca 
atunci când aștepți un colet: vine cineva Și ţi-l aduce 
până la poartă, îl iei, te bucuri și apoi spui: asta e 
tot, nu mai am nevoie de tine, cărăuşule, poţi să pleci! 

— Exact așa e, am mai spus și eu asta, te foloseşti 
de minte ca să păcălești ego-ul și mintea, până în 
momentul în care poţi scăpa de ele... 

Asta este însă numai varianta pentru intelec- 
tuali, cei care o viață întreagă s-au folosit, au culti- 
vat, au trăit (şi s-au mândrit!) cu și prin mintea 
lor... Pentru ei trebuie inventate tot felul de păcăleli 
ale minţii. 

Pentru cei mai puţin „intelectuali” există metode 
mult mai simple și mai naturale: devoţiunea față de 
o zeitate sau față de Dumnezeu, devoțiunea faţă 
de un maestru spiritual, încrederea necondiționată, 
abandonul în fața Existenţei, în faţa lui Dumnezeu, 
în fața maestrului, iubirea, extazul... pentru ei, 
lucrurile sunt mult mai simple și mai frumoase... 

Intelectualul este cel care trebuie „să se lupte” cu 
mintea și cu ego-ul lui, pe care le-a creat și cărora 
le-a dat putere tot cu mintea și cu ego-ul lui... Deci 
mintea vine cu tine până aproape „de sfârșit”..., până 
când vei putea „să faci saltul” în non-minte... 

Până atunci învaţă să te floses de minte tocmai 
ca să o păcălești. 


— Şi atunci chiar că nu mai înțeleg, întrebă Omul 
din ce în ce mai neliniștit, la un moment dat lucrurile 
păreau că se așază, dar iată că acum din nou deve- 
neau confuze... cu ce medităm? Cu mintea sau cu 
inima? 

— Meditaţia nu se face cu mintea, decât la în- 
ceput... și de fapt aia nu prea e meditaţie, e un fel 
de exerciţiu preliminar. Şi mai spuneam că meditaţia 
nu „se face”: dacă „faci” o meditaţie atunci sigur o 
„vei face” cu mintea. Mintea e cea care tot „face” ceva, 
ţi-am mai spus. 

Dar pentru că tu acum te identifici cu acţiunile 
minții tale, la începutul practicii va trebui să îi oferi 
minţii tale ceva de care să se agaţe, pentru că ea doar 
așa știe să funcţioneze... Dacă ţi-aș spune dintr-o 
dată „fii una cu Nimicul din tine” sau „și acum ex- 
pansionează-ţi conștiința...” — cred că nu prea ai ști 
ce să faci pentru că asta nu are nici un sens pentru 

mintea ta. Şi atunci trebuie să te fac să ajungi cumva 
la acel Nimic din tine și trebuie să te fac cumva 
„să-ţi simţi” sau „să-ți vezi” conștiința sau emoțiile 
etc., iar atunci am să inventez „obiecte” pe care min- 
tea să se fixeze: o lumină, un lotus, o zeitate etc. Și 
astfel mintea ta va fi mulțumită pentru că are la ce 
să se gândească, are ceva „de făcut”. 

Deci trebuie să începi de undeva, așa că probabil 
vei începe din minte; după aceea — „vei medita” cu 
inima: asta după ce ai reușit să te centrezi în inimă... 
Dar nici asta nu e de fapt meditaţie, este tot o acţiune, 
doar că nu mai este atât de mentală... 

Apoi vine un moment în care mintea începe să se 
liniștească și tu vei avea licăriri ale Conștiinţei... 
acestea devin apoi din ce în ce mai frecvente, pentru 
ca, într-un final, mintea să se dizolve în Natura ei... 
Și atunci nu va mai rămâne nici mintea, nici inima, 
doar Conștiința, doar starea de „A fi”, doar Prezenţa 
pură, fără „concepte”, fără vizualizări... (asta ca să 
îi dăm un nume — pentru că tu încă ai nevoie de 
etichete și de explicaţii, tu încă vrei să înţelegi totul 
cu mintea...). 

Din acest moment meditaţia nu „se mai face” cu 
ceva, ea doar „este”: tu devii meditaţia, ea este una 
cu tine... 

Va rămâne doar „meditația” prin ea însăşi... „me- 
ditația” care meditează, dar încă este o acţiune... 
care apoi dispare și ea... și dispari şi „tu” cu totul... 
în Prezenţa pură, în Conștiinţă și Potenţialitate, 
acesta este „capătul drumului”, iluminarea... acolo 
unde nu se mai poate spune nimic... 

„despre karmă, valuri, legi 
și armonie 


— Ai pomenit mai demult câte ceva despre karmă, 
explică-mi, te rog, Spirite, ce este karma și ce e des- 
tinul..., întrebă în continuare Omul, hotărât acum 
să afle cât mai multe, dacă tot a luat-o pe calea asta... 

— „Karmă” înseamnă acțiune, iar legea karmei 
înseamnă legea cauzei și a efectului, aceasta este 
explicaţia „clasică”... am să încerc să te fac să înțe- 
legi cum stau lucrurile, răspunse Spiritul plin de 
solicitudine. 

Orice acțiune sau reacțiune mentală, emoțională 
sau fizică, care are asociată chiar și cea mai mică 
dorinţă, atașament sau identificare, creează, lasă o 
„urmă” karmică — energetică (hindușii şi buddhișştii 
le numesc „semințe karmice”). Acumulate, acestea 
vor condiționa experiențele tale viitoare și vor deter- 
mina 0 nouă reacţie, care la rândul ei va produce noi 
semințe karmice, și tot așa mai departe. Aceasta este 
roata samsarei, a cărei mișcare este întreţinută la 
nesfârșit de către karmă. Astfel încât fiecare aspect 
al existenţei este, până la urmă, controlat de karmă. 

„Semințele karmice” se află în mintea ta, psiho- 
logii le-ar numi tendinţe ale subconştientului, ele 

sunt tot felul de dorinţe, emoţii, modele de compor- 
tament intern sau extern, concepte care îţi dictează 
reacțiile emoţionale în anumite situaţii, tot felul de 
şabloane și rigidități intelectuale. Acestea îți condi- 
ţionează deci răspunsul comportamental sau emo- 
ţional într-o anumită situație. Comparaţia lor cu 
seminţele nu este întâmplătoare: pentru a se mani- 
festa, ele necesită, ca și semințele, niște cauze exte- 
rioare favorabile; acestea se numesc cauze secundare, 
şi acestea vor facilita dezvoltarea, manifestarea răs- 
punsului karmic. 

De exemplu, un copil crescut într-o familie plină 
de certuri și violenţe — va dezvolta o aversiune pen- 
tru violență: aceasta este urma, sămânța karmică. 
Peste ani de zile omul acum matur, trece pe lângă 
o scenă de violență asemănătoare cu cele din copi- 
lăria sa, un ton al vocii, ceva anume rezonează cu 
acele scene: aceasta este condiția secundară și ea va 
favoriza dezvoltarea karmică următoare: omul se va 
posomorî sau va deveni neliniștit fără să știe de ce, 
sau va deveni și el violent și va crea o situație ten- 
sionată în familia sa, să zicem că va începe să se 
certe cu nevasta aparent fără motiv; aceasta este 
deja „reacțiunea” sa și ea va deveni la rândul său o 
nouă sămânță karmică, atât pentru el cât şi pentru 
familie... și într-o altă situaţie propice (o altă cauză 
secundară) se vor declanșa de aici alte înlănțuiri 
karmice... Psihologii înțeleg bine aceste lucruri. 

Haide să-ţi explic pornind de acolo de unde am 
rămas când vorbeam despre minte.. .„ așa că am să 
reiau puţin. Tot ceea ce te nemulțumește este în 
mintea ta... dar tu dai mereu vina pe „ceilalți”, pe 

mediu, pe societate, pe o situaţie etc. și crezi că, 
dacă le vei schimba, vei fi fericit. Ei bine, iată că nu 
este așa, pentru că în noua situaţie, țară, mediu, 
colectiv etc., te vei duce tot tu cu mintea ta și cu pro- 
blemele ei. Acestea sunt doar cauzele secundare ale 
suferinţei tale și, în același timp, cauzele secundare 
ale karmei tale. Cauza primară este însă ignoranța, 
adică faptul că tu nu îţi recunoști, nu îţi reamintești 
Natura ta reală și trăieşti prin mintea și prin ego-ul 
tău... Iar atunci vei începe să dorești tot felul de 
alte lucruri, experiențe, oameni, locuri etc., crezând 
că acestea vor compensa cumva „lipsa” ta, sperând 
că ele te vor împlini... 

Iată deci că și karma este tot un produs al minţii 
tale... Și în consecință — ieșirea din karmă înseamnă 
de fapt — ieșirea din minte, asta ca să anticipez... 

Karmă înseamnă deci legea cauzei şi a efectului, 
şi, foarte simplu spus, orice acțiune internă sau ex- 
ternă este urmată de consecințe. 

Fiecare sămânță karmică va fi originea unei noi 
acțiuni determinate de karmă. Poţi folosi această 
înțelegere pentru a nu mai crea karmă „negativă” 
în viața ta și pentru a încerca să o redirecționezi 
într-un mod pozitiv. 


— Cum anume produc eu o karmă negativă? 

— Reacționând la o situaţie dată cu o emoție 
negativă: aceasta va produce o urmă karmică tot 
„negativă”, care întâlnind o altă condiţie secundară, 
o altă situaţie „prielnică” — va determina tot un 
răspuns emoțional negativ. Asta înseamnă o întărire 
a karmei, iar consecinţa va fi un fel de stereotipie 
de reacţii emoţionale: probabil știi și tu oameni care 

mereu se ceartă, care răspund cu aceeași încăpă- 
ţânare sau violenţă la cele mai mici provocări: acest 
mod de reacţie va deveni o componentă a ego-ului 
tău (urmată de identificare și atașament, deja știi), 
cu atât mai greu de înlăturat cu cât tot acest meca- 
nism rămâne inconștient... De exemplu, cineva este 
supărat pe tine; tu vei răspunde cu mânie, și aceasta 
va lăsa o urmă karmică în mintea ta, care te va face 
să răspunzi tot cu mânie la o nouă viitoare provo- 
care; și mai mult, tu vei atrage în viitor situații secun- 
dare care „să valorifice” această mânie, care să o facă 
să se tot manifeste... Oamenii mânioși întotdeauna 
întâlnesc situaţii care par să le justifice sau să le 
amplifice mânia, nu ai observat? Așa se întăreşte 
karma și devine o „trăsătură de personalitate”... 


— Dar dacă ne reprimăm emoţiile, ce se întâmplă? 
încercă Omul o speculație... 

— Din păcate aceasta nu este o soluţie; urma 
karmică va rămâne și în cazul emoțiilor reprimate, 
iar într-o condiţie secundară propice ea se va mani- 
festa poate cu mult mai multă violență, tocmai pen- 
tru că a fost reprimată... Ţine minte că orice emoție 
reprimată își va găsi la un moment dat o cale de exte- 
riorizare, fie sub forma ei inițială, fie se va trans- 
forma în altceva. 

Care ar fi soluţia? Am mai vorbit despre asta: dacă 
cineva te atacă, tu îi poți răspunde cu compasiune: 


în acest mod vei crea alte semințe karmice, cele ale 


compasiunii. Într-o nouă situaţie de atac — compa- 


siunea ta se va exprima mai ușor, și iată că așa ai 
reușit să transformi răspunsul karmic „negativ” 
într-unul „pozitiv”... 

— Dar ia spune, Omule, după câte am tot discutat 
până acum, nu-ţi sună nimic puţin anapoda din ce 
am spus eu? zâmbi Spiritul... 

— Ba parcă da, chestia cu negativ și pozitiv, parcă 
trebuia să ieșim din dualitate, să transcendem „ne- 
gativul” și „pozitivul”... 

— Exact, așa este. A transforma karma negativă 
într-una pozitivă este doar un prim pas pe calea ta 
spirituală. 

Într-un final va trebui să ajungi să nu mai produci 
de loc karmă, asta înseamnă iluminarea... 


— Și cum pot să fac asta sau, de fapt, să nu mai 
fac asta? se interesă Omul... 

— Integrând totul în starea ta primordială, în 
acea Natură a minţii, cum am numit-o noi... elibe- 
rând toate emoțiile, atât emoţiile negative cât şi pe 
cele pozitive, în natura minţii tale... Să „ieși” din 
mintea ta conceptuală, „omenească” și să începi să 
trăiești în Natura minţii... În acest fel nu vor mai 
exista seminţe karmice, nu vei mai produce karmă. 

Acest lucru este însă greu de făcut până când 
practica ta nu devine stabilă şi, de aceea, este nevoie 

- de toate celelalte etape pe care le-am enumerat și 
de altele despre care vom vorbi chiar acum. Și bine- 
înțeles, de multă practică... 


Deci ţine minte până una alta, că orice acţiune 
mentală, emoţională sau fizică, făcută cu cea mai 
mică urmă de dorinţă, atașament sau identificare, 
va crea o urmă karmică în mintea ta. Aceste urme 
se vor întări, vor determina alte reacţii emoţionale 
și comportamentale, care la rândul lor vor deveni 

și ele seminţe karmice. Și în final toate acestea vor 
condiționa mintea; iată omule, cum se leagă toate 
aceste lucruri... Acesta este ciclul samsarei, al acţiu- 
nii și reacţiunii... În samsara, în lumea duală, totul 
este supus karmei... Totul. 


— Şi atunci viitorul este ceva fix sau îl putem 
schimba? se interesă Omul... 

— Din fericire viitorul nu este fix, dacă ar fi așa — 
totul ar fi previzibil şi nu ar mai exista nici o evoluție 
şi nici o speranţă de schimbare. Cauzele primare ale 
viitorului — astea deja există, sunt semințele kar- 
mice din trecutul şi din prezentul tău. Dar cauzele 
secundare care declanșează dezvoltarea karmică — 
sunt circumstanţiale, ele nu sunt „fixe”, cum spui 
tu. De aceea au efect practicile, pentru că ele pot 
schimba aceste cauze secundare... altfel nu ar mai 
avea nici un rost să practici ceva. 


— Dar destinul ce este? nu-și uită Omul ideea de 
la începutul discuţiei... 

Și Spiritul explică cu răbdare mai departe: 

— „Destinu/” este planul vieţii tale viitoare. 

De cele mai multe ori, energia karmei produse 
într-o viaţă te va „arunca” într-o nouă reîncarnare 
și îți va stabili destinul viitor, exact după mecanis- 
mul cauzei și efectului, pe care deja ţi l-am expli- 
cat... Și de multe ori nu ai scăpare, pur și simplu 
pentru că tu nu conștientizezi aceste mecanisme; și 
asta se va tot repeta, mii și mii de vieți. În această 
situație, karma ta este cea care ţi-a stabilit destinul. 

Sufletele mai evoluate însă își pot gândi și „pla- 
nifica” destinul în spaţiul dintre vieţi. Destinul se 

materializează energetic sub forma unor „linii de 
destin” — să le spunem așa, care cuprind acest plan, 
traiectoria eventual propusă pentru viaţa viitoare: 
familia în care vei descinde, astrograma în care te 
vei încadra și care te va ajuta în viaţa următoare 
să-ți îndeplinești destinul prevăzut etc. 


— Spirite, stai puţin, de fapt de ce ne tot reîn- 
carnăm? 

— Pentru a PENRE E totul. 

Pentru că un rău făcut într-o viață, de exemplu, 
unei alte persoane, de fapt ţi-l faci ție. Pentru că tot 
ceea ce faci tu rău (altuia), îl faci de fapt Existenţei 
și ţi-l faci de fapt ţie, pentru că tu şi acea persoană 
și Existența sunteţi Una. Iar prin reîncarnare — re- 
înveţi și reînveți și reînveţi acest lucru. 

Fiecare act al tău are o consecință, fiecare acțiune 
a ta are o reacțiune. Fiecare gest făcut înspre exte- 
riorul tău de fapt se va întoarce î înspre tine: pentru 
că totul este Una, iar prin reîncarnare vei putea duce 
această înțelegere la extrem. Vei explora fiecare colţ, 
te vei aventura în cele mai obscure cotloane ale ma- 
teriei și ale vieţii materiale. Pentru a experimenta 
și pentru a înțelege și a reînțelege că pe oriunde ai 
trece, totul este Una, totul pleacă din tine şi totul 
se reîntoarce la tine trecând prin toți ceilalți, trecând 
prin toată Existenţa. 


Din păcate, însă, ceea ce îţi propui ca destin înainte 
de naștere, nu se împlinește de cele mai multe ori, 
pentru că intrând în corp, vei funcționa cu o minte 
care „a uitat” planul sufletului tău. Și astfel vei 

orbecăi pe alte linii temporale și vei construi o altă 
viaţă decât cea pe care ţi-ai propus-o. 

Îţi rămâne însă posibilitatea de a selecta în viața 
ta „actuală” dintre multiplele linii temporale posi- 
bile, dintre multiplele probabilități de viitor, un 
destin potenţial. Toate aceste linii temporale au loc 
simultan și ele sunt de fapt linii de opțiuni. Pe aces- 
tea le poţi alege conștient, dar din păcate, de cele 
mai multe ori le alegi tot inconștient, prin prisma 
ego-ului, a personalității sau a subconștientului tău 
(seminţele karmice, despre care tocmai am vorbit). 


— Şi cum anume le „aleg” subconștient? se simți 
nevoit să întrebe din nou, Omul. 

— Dorinţele tale conștiente sau subconștiente 
sunt cuante de energie cu o anumită frecvenţă; tri- 
mise de către tine în Univers, ele vor selecta un 
anumit „drum” energetic cu o frecvență asemănă- 
toare lor, și pe acest drum se vor înșira personaje și 
evenimente de aceeași factură, atrase prin rezo- 
nanţă... Şi închipuie-ţi că nu există doar drumul 
tău, toate aceste personaje au drumurile lor ener- 
getice care se intersectează cu al tău, pentru că și 
ele și-au emis dorinţele... 

Și astfel se creează o „rețea” energetică din care 
nu mai poți ieși..., iar la un moment dat te vei trezi 
undeva foarte departe de ceea ce ţi-ai dorit tu de fapt, 
prins în tot felul de evenimente, gânduri și emoții, 
dintre care unele nici măcar nu îţi aparţin... 

Spuneam noi că ego-ul înseamnă mintea, înseamnă 
condiționările, înseamnă ceea ce te-au „setat”, ceea 
ce „ti-au pus în program” societatea, cultura, fami- 
lia etc. Subconștientul înseamnă toate reprimările, 

emoţiile neexprimate, înseamnă idealurile, planu- 
rile ascunse, dorințele nespuse şi nemanifestate, în- 
seamnă mecanisme de apărare și așa mai departe. 

Ai văzut deja că toate acestea sunt „seminţe 
karmice” și că toate acestea te vor face să alegi la 
fiecare intersecţie” a reţelei energetice a vieţii tale 
o anumită cale, care va corespunde cel mai bine în 
momentul respectiv, ego-ului sau subconștientului 
tău. Și astfel te vei duce de colo colo, aruncat ca o 
minge de flipper, împins de diferite palete mentale 
sau emoţionale, ale tale dar și ale altora, de cele mai 
multe ori inconștiente; și astfel vei crea o linie a des- 
tinului tău complet zigzagată și inconștientă. 

Si în plus, tot ceea ce vei crea pe parcursul acestei 
linii, vor constitui noi seminţe karmice. Fiecare din- 
tre aceste răscruci depășite, dintre aceste alegeri, 
dintre aceste gânduri și acţiuni, va avea la rândul 
ei o consecinţă: totalitatea acestor consecinţe este 
karma cea nou produsă. Ea apare ca o mare spirală 
energetică pe care o tragi după tine și care te pro- 
pulsează spre alte și alte alegeri. Este ca un vârtej 
din care odată intrat, cu greu mai poţi scăpa. 


— Și înțeleg că, din păcate, karma noastră inte- 
racționează cu karma celorlalți..., continuă Omul să 
întrebe tulburat și oarecum nervos: nu-i ajungeau 
necazurile și greșelile sale, iată că acum era antre- 
nat și în prostiile altora... 

— Cred că la întrebarea asta deja îţi poţi răs- 
punde singur, comentă Spiritul. 

Da, așa este și atunci vortex-urile acestea ajung 
să te controleze fără ca tu să-ți dai măcar seama de 
cele mai multe ori de ceea ce ţi se întâmplă. Vortexul 

unei alte persoane te poate atrage doar pentru că 
el corespunde „necesităţilor tale energetice” (mentale 
şi/sau emoţionale) la un anumit moment și atunci 
vei devia de la linia destinului tău, vei crea o nouă 
karmă și o nouă reţea de karmă. Astfel participi și 
tu la karma unei alte persoane, poți contribui la ea, 
poţi fi manipulat sau atras și trimis de colo-colo, și, 
la rândul tău, vei manipula și vei atrage și tu pe un 
altul în karma ta. Și astfel se formează karma unui 
grup de persoane sau a unei națiuni sau a unei pla- 
nete sau a unei omeniri... 

Iată cum, din păcate, ceea ce ţi-ai propus tu înainte 
de naștere, nu se realizează întotdeauna. Și atunci, 
eventual, vei putea repeta încercarea, reîncarnân- 
du-te... Dar de data aceasta vei avea de ispășit și 
noua karmă pe care tocmai ai produs-o... 


Viitoarea încarnare este codată în numele nostru, 
este codată în astrogramă, în data nașterii, în locul 
nașterii ș.a.m.d. Este un fel de program genetic pe 
care îl luăm cu noi în viața de pe pământ, în viața 
materială. Este un program genetic pe care sufletul 
îl va aduce în acest corp și care va fi înscris inclusiv 
în informaţia ADN-ului său. 

Programul acesta îţi va crea un anumit fel de 
personalitate, îţi va da anumite talente, îți va aduce 
anumite beneficii, va crea o anumită conjunctură a 
nașterii, un anumit loc, familie, cultură, societate, 
timp etc. 'Toate acestea creează condiţiile propice 
pentru ca tu să-ţi urmezi destinul pe care eventual 
ți l-ai propus. Acesta este codul genetic cu care te-ai 
născut și aceasta este linia vieţii pe care ar trebui 

s-o urmezi. Din păcate n-o prea ţii minte și n-o prea 
urmezi... 


— Cum ne putem totuși apropia de linia desti- 
nului? întrebă Omul pe un ton defensiv, abia acum 
își dădea el seama că poate întreaga sa viaţă o luase 
de mult pe un drum greșit și simțea nevoia să-și ceară 
oarecum scuze pentru că nu știuse toate acestea... 

— În primul rând prin conștientizarea karmei și 
a întregului traseu pe care l-ai parcurs până la 
această dată. Pentru a înțelege că toate devierile, 
toate hiatusurile, că toate salturile, întoarcerile din 
viaţa ta, au avut o anumită cauză mentală sau emo- 
ţională. O cauză care îţi aparține ţie, Omule, toate 
evenimentele din jur, toţi „ceilalți” etc., nu au fost 
decât cauze secundare... 

Astfel, prin conștientizare, vei înțelege că îţi poţi 
selecta destinul, că poţi selecta o anumită linie tem- 
porală, o anumită probabilitate de evoluţie în viitor. 
Acesta ar trebui să fie liberul arbitru. Acesta este 
de fapt liberul arbitru în sensul său „cel bun”. 


— Mai este și un sens „rău”? 

— Da, din păcate... Liberul arbitru în sensul său 
„vulgarizat” este că oricine poate face ceea ce dorește, 
că va atrage ceea ce dorește și, astfel, toate dorinţele 
îi vor fi împlinite. Asta, din păcate, este doar nevroză, 
și este, din nou, doar o capcană a acestei încrengă- 
turi karmice. O să revenim un pic mai încolo ca să-ţi 
explic mai pe îndelete. 


Dar haide să îţi răspund mai departe la întrebare. 
Iată deci că îţi poţi alege o linie temporală. Cum îţi 

vei alege linia temporală potrivit destinului tău? 
Dezvoltându-ţi intuiţia, dezvoltându-ţi vocea inte- 
rioară şi învățând să-ţi asculți această voce inte- 
rioară... 

Pentru asta este necesară evoluția energetică, din 
nou ne referim la chakre, vocea intuiției începe să 
se audă atunci când chakra inimii se deschide. Și 
această nouă percepţie a primit denumiri diferite în 
funcţie de nivelul energetic atins: voce interioară — 
în chakra a cincea, guru interior în chakra a șasea 
şi vocea Existenţei în chakra a șaptea. 

Dându-le ascultare, te vei putea reîncadra pe linia 
destinului propus înainte de naștere. 


— Spuneai ceva despre capcanele liberului arbi- 
tru, despre dorinţele pe care vrem să le împlinim... 
întrebă Omul curios, mai auzise el despre acest liber 
arbitru, întotdeauna părea a fi ceva „măreţ”, în sen- 
sul că tu ești cel care alege, că ai această libertatea 
nemaipomenită de decizie... 

— Da, din păcate e o capcană chiar destul de mare 
aici... 

Lasă-mă să-ţi explic: atâta timp cât ești supus 
karmei, tot ceea ce va „alege” liberul tău arbitru con- 
form dorințelor tale — va avea consecinţe, va crea o 
nouă karmă, urmările fiind uneori dificil de antici- 
pat. Și nu numai atât, dar din dorință în dorință nu 
vei mai scăpa niciodată de samsara și de ciclul reîn- 
carnărilor... Capcanele sunt din nou ale minţii și ale 
ego-ului... 

Și aici intră așa-numita „lege a atracției”, la modă 
acum, care spune că tu atragi ceea ce dorești sau 
ceea ce gândești: da, așa este; dar completarea ar fi 

că tu atragi potrivit nivelului tău de evoluție spiri- 
tuală, și atunci, dacă ești abia la nivelul primelor 
trei chakre, vei atrage doar lucruri materiale — poți 
atrage bogăţie, bineînţeles, poţi atrage sex, putere, 
control; atragi ceea ce îți dorești dacă funcționezi prin 
aceste chakre. 

Dar vei atrage și reversul acestora, pentru că mai 
există o lege, aceea a dualității, pe care nu o pome- 
nește nimeni: într-un fel va trebui „să plătești” pen- 
tru ceea ce primești și toate aceste lucruri se vor 
răsfrânge, mai devreme sau mai târziu asupra ta, 
ca o reacțiune la gândul sau la dorinţa ta inițială. 


— Asta este un fel de pedeapsă divină? întrebă 
Omul, încercând să simplifice puţin aceste lucruri 
atât de străine minţii sale... 

— Dumnezeu nu este un călău care stă să te pân- 
dească la tot pasul și să te pedepsească, răspunse 
destul de autoritar Spiritul. Tu îl consideri pe Dum- 
nezeu după modelele tale omenești! Dacă tu stai la 
pândă și ești imediat dispus să-i admonestezi pe 
ceilalți, nu înseamnă că și Dumnezeu face la fel. 

Toate relele care ți se întâmplă, toate așa-zisele 
„pedepse” pe care le primeşti — de fapt sunt create 
de tine. Nu există un Dumnezeu care să ți le redirec- 
ționeze. Ele se întorc singure aidoma unui boome- 
rang prin forța karmei, prin forţa gândului, intenției 
și faptei tale, care sunt energii şi care creează în 
mediu o anumită dizarmonie. Aceasta se va întoarce 
împotriva ta, pentru că tu ai creat-o, e foarte simplu. 
Dumnezeu are răbdare și te așteaptă până pricepi 
acest mecanism și până ești dispus să ieși din el. 

Aceasta este marea înțelepciune a karmei: tot 
ceea ce vrei, ceea ce gândești sau ceea ce faci altora, 
se va întoarce asupra ta. Aceasta este marea lege a 
karmei. De ce este aşa? Pentru că tu ești una cu totul 
şi ceea ce gândești sau le faci celorlalți, pur și simplu 
le vei suporta și tu, pentru că tu ești una cu ei... 

Și până când nu vei înțelege acest lucru, nu vei 
ieși din karmă, nu vei ieși din reîncarnare și vei 
repeta la nesfârșit și la nesfârșit această lege. 


— Atunci mai spune-mi o dată, cum putem ieși 
din karmă? zâmbi timid Omul, conștient că probabil 
mai auzise deja de câteva ori lucrul ăsta până acum, 
dar parcă tot mai trebuia să-l audă o dată, ca să-l 
fixeze mai bine acolo undeva în mintea sa. 

— Prin conştientizare în primul rând. Poţi începe 
cu analiza vieţii tale de până acum și cu recunoaș- 
terea faptului că toate deciziile, toate eșecurile și 
toate succesele tale, toate schimbările, au avut un 
motiv „nevrotic” — ar spune psihologii, cauzat de ego 
sau de emoții — spun eu. 

Următorul pas ar fi să trăieşti din ce în ce mai 
conştient, să trăieşti în prezent, să trăieşti prezent. 
Să fii. 

De asta se ocupă meditaţia, se ocupă Vipassana, 
Yoga, zen. Toate te îndeamnă să fii prezent, să tră- 
iești în prezent, să trăieşti aici şi acum: tocmai pen- 
tru a nu te mai lăsa aruncat de colo-colo de „vânturile 
karmice”, de ego-ul și de emoțiile tale. 

Următorul pas ar fi să conștientizezi legile Uni- 
versului, să începi să le înţelegi, să le accepți și apoi 
să te supui lor cu iubire și cu devoțiune. Asta înseam- 
nă a trăi în armonie cu Universul, asta înseamnă a 

nu mai face de capul tău, după propriul tău așa-zis 
„liber arbitru”; care ai văzut că nu este de loc „liber”, 
ci supus minţii, emoțiilor și subconștientului tău. 
Și nu e deloc nici „arbitru”, căci ce ar fi de arbitrat? 
Tu chiar crezi, om naiv, că poți arbitra ceva? Atunci 
când înţelegi voia Existenţei, ar fi cam caraghios 
să-ți închipui că arbitrezi tu ceva, micuţule... Tu ai, 
într-adevăr, aparent, o mare libertate de decizie. Dar 
doar aparent, doar pentru mintea ta cam naivă... 
încercă Spiritul să fie delicat. 

Și atunci ar trebui să înţelegi să te supui unei 
Înţelepciuni superioare care întotdeauna îţi va vrea 
binele și care întotdeauna te va călăuzi spre ceea ce 
ai tu nevoie, chiar dacă uneori nu vei înțelege mersul 
lucrurilor sau acestea nu îţi vor fi pe plac. 

Asta se face prin dezvoltarea intuiției tale și prin 
ascultarea vocii tale interioare. Şi de fiecare dată 
când vei fi ascultat legile Universului, când te vei 
fi supus vocii tale interioare, vei primi anumite 
„semne” de confirmare din partea Existenţei, ca niște 
jaloane presărate de-a lungul drumului tău, care să 
îți spună: „da, e bine până acum”... Și de fiecare dată 
te vei simţi împlinit, vei face un pas spre dezvoltarea 
conștiinței tale și pur și simplu „vei şti” că aceasta 
este Calea. Acesta va fi feedback-ul tău, confirmarea. 
Iar apoi vei învăța să cauţi tu singur „semnele”, vei 
învăța să citeşti semnele şi-ţi vei dezvolta şi mai mult 
intuiţia, și vei avea din ce în ce mai multă încredere 
în ea... „Lecţiile vin întotdeauna atunci când ești 
pregătit, iar dacă vei fi atent la semne, vei afla me- 
reu ce-ţi trebuie pentru pasul următor”, spune Paulo 
Coelho. 

— Înţeleg şi nu prea, mă sperie ideea de a fi o 
frunză-n vânt, fără nici o putere de decizie... comentă 
Omul, tremurând deja puţintel ca o frunză... 


—Bine, am să încerc să-ți explic altfel, spuse răb- 
dător Spiritul... 

Ceea ce ţi-am spus eu acum — ar fi, să zicem, o 
formă mai „evoluată” de a trăi, ceva spre care trebuie 
să tinzi... 

Există mai multe moduri de a trăi — în funcție de 
nivelul de evoluţie al fiecărei persoane în parte..., e 
adevărat, poate m-am grăbit un pic prea tare cu 
tine... 

Atunci haide să o luăm mai ușor: există deci mo- 
duri multiple de a vedea lucrurile. La început, un 
om — să-i spunem mai simpluț sau mai primitiv — 
va trăi, într-adevăr, cam ca o frunză în vânt, va fi 
dus încoace și-ncolo de vânturile și furtunile vieţii, 
de fapt de karmă: fără a înţelege prea mare lucru 
din ce i se întâmplă, eventual dând mereu vina pe 
ceilalți sau pe soartă sau pe viață sau pe nenoroc... 
Asta este, repet, un mod destul de primitiv de a trăi. 
Primitiv înseamnă fără conștientizare. 

Pe măsură ce conștiința omului evoluează, apar 
alegerile: este ceea ce voi numiţi „liber arbitru”. Da, 
există aici un grad de libertate, chiar foarte mare... k 
dar din păcate această libertate este de multe ori 
falsă, ţi-am mai spus asta. De ce? Pentru că aceste 
decizii le vei lua tocmai în funcție de gradul tău de 
evoluţie spirituală și tocmai aici este capcana: să 


spunem că nu întotdeauna deciziile tale vor fi „cele 
bune”... 

— Ce numești tu, Spirite, „decizii bune”? 

— Mă refer la deciziile care sunt în concordanță 
cu „voinţa” sau cu legile Existenţei, cum vrei tu să 
le spui... Nu era vorba despre binele sau răul în 
accepțiunea cunoscută omenească, care după cum 
deja știi, sunt doar etichete mentale... 

Existenţa curge după propriile ei legi. Dacă te 
opui legilor Existenţei, vei crea niște „vârtejuri ener- 
getice” — nu am altă comparație mai bună — și aces- 
tea îţi vor îngreuna drumul, dacă nu chiar îl vor face 
imposibil... 


Vorbeam mai înainte despre karmă: luând anu- 
mite decizii, vei produce mereu karmă și vei intra 
sub jurisdicţia acesteia, ceea ce te va pune în anu- 
mite situații date — care îţi vor îngrădi deciziile. Iată 
un cerc vicios și iată de ce spuneam că această liber- 
tate de decizie este, de fapt, doar aparentă, și este, 
din nou, doar o păcăleală a minții. 

Pentru a lua „decizii bune”, încet-încet, trebuie 
să înţelegi aceste legi, trebuie să simţi mersul Exis- 
tenței. Și asta ar fi următoarea „treaptă”: aceea de 
a începe să descifrezi semnele Existenţei, pas cu pas 
și de a te ghida după ele în deciziile tale... 

Iar cu timpul vei simţi exact încotro te duce Exis- 
tenţa și te vei putea abandona acesteia cu tot sufletul 
și cu toată bucuria... Vei deveni, de data aceasta, o 
frunză conștientă... 

Iar această frunză ar trebui să devină în final şi 
responsabilă: să-și asume întreaga responsabilitate 
a deciziilor și actelor sale, fie că acestea îi sunt dic- 
tate de liberul arbitru, fie că îi sunt „dictate” de 
Existenţă... Responsabilă față de celelalte ființe... 

Deci renunţă la a mai fi „tu” cel care face, care 
„arbitrează” și care ia decizii, mai lasă Existenţa, mai 
lasă-l și pe Dumnezeu să facă asta prin tine... 


— Da, încep să înţeleg ce vrei tu să spui, Spirite. 

Şi care sunt aceste legi ale universului? 
zeta Legea dualității, legea schimbării, legea kar- 
mei... 

Despre legea karmei am vorbit. Vom vorbi și despre 
celelalte două. 

Tine minte, însă, în final toate aceste legi trebuie 
transcense, moment în care vei deveni una cu Exis- 
tența. Aceasta este iluminarea și acolo nu mai există 
karmă sau dualitate sau legi. 

Iar de acolo vei putea coborî ori de cate ori vei dori, 
în dualitate, în schimbare, în karmă — pentru a fi 
din nou om și pentru a-i ajuta pe ceilalți... 

Legea karmei este extraordinar de frumoasă pri- 
vită din acest punct de vedere. De fapt aceasta este 
filozofia legii karmei: tot ceea ce gândeşti, tot ceea 
ce trimiţi, tot ceea ce faci în exterior, se va întoarce 
spre tine, pentru că totul este Una, pentru că tot ceea 
ce trimiţi în exterior se va întoarce la tine ca la o 
altă particulă holografică din această Existenţă. Şi 
atunci, practic, întreaga Existenţă arată ca un câmp 
imens de unde de interferență trimise de fiecare 
ființă către exterior, către ceilalți şi primite către 
sine. Este un imens câmp de interferenţă în care 
fiecare este în același timp emițător și receptor. Este 
o imagine extraordinară a Existenţei ca o hologramă. 

Astfel privită, legea karmei nu are nimic rău în 
ea. Karma nu înseamnă ceva rău: karma înseamnă 
Pur şi simplu, că tu eşti Una cu Totul. 

— Îmi poţi spune acum câte ceva despre legea 
schimbării? 

— Toate legile astea sunt extraordinare, se entu- 
ziasmă din nou Spiritul, mereu fascinat și îndră- 
gostit de minunăţiile Existenţei... Căci dacă Spiritul 
era îndrăgostit de ceva, aceea era viața, sub toate 
formele ei, prilej veşnic de încântare... 

Nu există nimic neschimbător, chicoti acesta, înce- 
pând o nouă lecţie. „Nimic nu este veșnic, cu excepția 
schimbării. Singura care rămâne neschimbată este 
schimbarea însăși”, spun maeștrii din vechime... 


— Cred că știu ce spui, avu Omul o tresărire de 
înţelegere... Dar mai e ceva aici care mie îmi scapă, 
dar care simt că are legătură cu schimbarea: uite, 
vin peste mine tot felul de evenimente... și ele se 
succed ca valurile, vin câte două trei deodată, după 
care urmează o perioadă mai bună, după care iar 
vine câte un val de necazuri... ca și cum ar fi creasta 
unui val, după care vine golul dintre valuri, după 
care se formează un nou val și tot așa. 


— Chiar așa și este. Viaţa este formată din valuri, 
iar observaţia ta este foarte sugestivă pentru „forma 
de undă” a vieții și a tuturor energiilor noastre. Vor- 
bim aici despre viața în samsara, viaţa în realitatea 
cunoscută, cea de toate zilele, realitatea relativă, 
cum am numit-o noi mai demult, care este duală. 
Deci nu e vorba aici doar de legea schimbării, ci şi 
de cea a dualității. 

Toată energia vieţii, toate evenimentele, tot ceea 
ce se întâmplă, totul apare sub forma unui val, cu 
suișuri și coborâşuri. De ce? Pentru că aceasta este 

forma energiei, alternanța, dualitatea, o alternanță 
între energii complementare: pozitive-negative, yin- 
yang, bucurii—necazuri, reușite-—insuccese etc., etc. 

Aceasta este viața în samsara. Și ceea ce este mi- 
nunat e tocmai transformarea acestor energii una 
în cealaltă. Fiecare energie conține în ea potenţia- 
litatea celeilalte energii. Atunci când se formează un 
val „pozitiv”, deja există în el potenţialitatea ener- 
giei complementare „negative”. 

Niciodată nu vor exista doar vârfuri de undă, 
totdeauna vor exista și spaţiile complementare. De 
fapt, nu poate exista o energie pozitivă, un vârf de 
undă, dacă nu există și un complementar al ei. Cum 
ar putea să apară un vârf de undă dacă nu există 
ceva care să o evidențţieze, înainte şi după ea? 


— Şi ce e de învăţat din toată această poveste? 

— În primul rând frumuseţea acestui fenomen: 
viața ca o continuă succesiune, viața ca o continuă 
schimbare. Învață și tu, Omule, să te bucuri de viață 
și așa, pur și simplu, să observi aceste legi minunate 
și să te bucuri de ele. Nu le mai tot analiza cu mintea 
ta..., încercă Spiritul să-l scoată pe om din ale sale. 
Dar renunță destul de repede... 

Of, haide din nou pe tărâmul conceptelor, acolo 
unde te simți tu bine, continuă puţin trist, realizând 
că e dificil de realizat ce-i cerea el omului: să se entu- 


ziasmeze că totul este dual și să se schimbe, așa, 
dintr-odată... 


Privită filozofic, această schimbare perpetuă în- 


seamnă impermanenţă. Impermanenţa este un cuvânt 
buddhist 


; şi impermanenţa este una dintre temele 
de meditaţie clasice buddhiste: nimic nu va dura, nici 

lucrurile „bune”, nici lucrurile „rele”. Toate se trans- 
formă, toate sunt impermanente. 

Și atunci la ce bun să te atașezi? Atunci cum ai 
putea să te atașezi de o experiență plăcută, de un 
lucru pe care îl consideri minunat, atâta timp cât 
știi cu siguranţă că el este impermanent... 

Pe de altă parte, de ce să te întristezi? Pentru că 
întotdeauna o experienţă pe care tu o privești ca fiind 
„negativă”, dureroasă, se va transforma în ceva bun 
și frumos (tot raportat la criteriile tale). Am spus „pe 
care tu o privești ca...” pentru că, repet, realitatea 
ta este relativă și ține de percepțiile tale, iar ceea 
ce tu privești ca fiind dureros — pentru altcineva 
este, să spunem, indiferent; asta pe de o parte, iar 
pe de altă parte, ţi-am mai spus că în realitatea abso- 
lută — nu există „dureros” şi „nedureros”... 


O altă frumuseţe a acestei observaţii este putinţa 
de a vedea mereu, peste tot, schimbarea, faptul că 
totul se schimbă mereu. Şi asta este ceva minunat, 
este ceva fascinant. Totul este în schimbare, de la 
cea mai mică celulă până la cele mai extraordinare 
galaxii. Tu te schimbi mereu, percepțiile tale se 
schimbă mereu, viaţa se schimbă mereu, iar asta 
este un lucru minunat și este, de fapt, singura ta 
șansă de a evolua! Cum ai putea evolua dacă nu te 
schimbi? Și gândește-te, în acest mod totul are o 
șansă de a evolua: prieteniile, relaţiile, credințele, 
mintea, totul poate evolua... 

Atunci ar trebui să te bucuri de faptul că totul 
este în permanentă schimbare. 

Hindușii au văzut viaţa, au explicat Creaţia ca 
pe un dans cosmic, ca pe dansul lui Shiva Nataraj, 


141 


(E Scanned with OKEN Scanner 


viaţa ca un dans veșnic, ca 0 veșnică mișcare, ca o 
succesiune de mișcări ondulatorii, o evoluţie perpe- 
tuă, o transformare. Iar secretul este de a accepta 
această transformare, de a te bucura de ea, iar apoi 
de a dansa împreună cu viața dansul vieţii, conștient 
în fiecare clipă de schimbările din tine, de schim- 


barea vieții. 


Un alt lucru minunat legat de legea dualității este 
faptul că cele două aspecte ale undei de val de fapt 
au originea comună. 

Aceasta este energia primordială, aceasta este 
sursa vieţii, acel „Nimic” plin de Potenţialitate din 
care toate răsar. Unda de val reprezintă dualitatea, 
iar Originea reprezintă Esenţa sa primordială. Așa 
cum undele de val alternează, fiecare născându-se 
şi apoi dispărând, la fel tot ceea ce este viață se naște 
şi apoi se dizolvă în primordialitatea sa. 

Iată cum doar această simplă observaţie, că eve- 
nimentele vieții se succed ca un val, te poate aduce 
la Origine. Iată cum o observație aparent banală și 
care de fapt aparține oricăruia dintre noi, poate 
deveni o temă de meditaţie profundă. 

 Observă dualitatea, observă schimbarea, observă 
transformarea, acceptă-le și bucură-te de ele. 

Încearcă apoi să pătrunzi în sursa lor comună, în 
Potenţialitatea lor, în locul în care acestea se dizolvă. 
Acolo este Creatorul, acolo este primordialitatea, 
acolo este Esenţa. Din Esenţă se naște dualitatea 
și dualitatea se stinge apoi în aceeași Esenţă. Care 
este Natura ta reală... 

„Așa cum valurile se ivesc din apă, flăcările din 
foc, razele din soare, tot așa valurile nenumăratelor 

aspecte ale universului au apărut în felurite forme 
din Bhairava (Conştiinţa divină, Realitatea supremă)”, 
spune Vijnana Bhairava... 

Așa se întâmplă în fiecare clipă, așa s-a întâmplat 
mereu și așa se va întâmpla mereu. Cel iluminat tră- 
iește în această energie primordială. El se retrage 
din dualitatea vieţii zilnice „în adâncurile oceanului”, 
acolo unde există doar energia Unităţii şi a Creaţiei. 

Ori de câte ori are nevoie să participe, să se în- 
toarcă la „viața normală”, o va face precum valurile 
care se ridică din liniștea și profunzimea oceanului, 
după care se vor retrage ele din nou în energia lor 
primordială. Aceasta este viața în afara dualității; 
și iată că cele două pot fi integrate. 


Pentru a trăi în afara karmei și a dualității nu 
este nevoie de retragere în peșterile din Himalaya 
sau în mănăstiri, a trăi în afara karmei și a dualității 
înseamnă pur și simplu a te retrage în energia pri- 
mordială din tine însuţi, în Natura ta reală. 

De acolo, ori de câte ori ai nevoie, vei ieși „în afara 
ta”, comportându-te și exprimându-te dual. După 
care te poți retrage din nou în profunzimile oceanu- 
lui tău interior. 

Tot scopul practicilor spirituale este de a descoperi 
această energie primordială din tine însuţi, de a 
învăța să te reîntorci acolo ori de câte ori ai putinţa, 
și de a învăţa să revii în „dualitate”, în samsara, 
atunci când trebuie să faci aceasta, precum valurile 
care se nasc din profunzimea oceanului pentru a se 
întoarce mereu acolo. 

Închide ochii, fii profunzimea și tăcerea oceanului. 
Când pornești într-o acţiune, când se naște un gând, 

imaginează-ţi cum te transformi în valuri pentru ca 
apoi aceste valuri să se stingă, să se dizolve din nou 
în imensitatea oceanului care este Esenţa a tot. 

Aceasta este o meditaţie pe care o poți face ori- 
când: fii oceanul și fii valurile sale... 


— Bănuiesc că, dacă ai înțeles impermanența 
tuturor fenomenelor, îţi va fi mai ușor să te elibe- 
rezi de ataşamente, prinse Omul curaj... 

— Da, ai înţeles bine, vezi cum lucrurile se leagă? 
Ne-am întors din nou la atașamentele cu care am 
început discuția noastră... 

Pe calea Mahayana, a sutrelor buddhiste, sunt 
menţionate patru lucruri asupra cărora trebuie să 
medităm sau patru forme de „înţelepciune”. 

Prima este prețiozitatea vieții omenești şi anume 
faptul că în această viață tu poți atinge eliberarea, 
te poţi elibera de suferinţe și ataşamente și poţi să-ţi 
redobândești natura ta reală, cea a unui Buddha. 

A doua este impermanenţța, a treia este inevita- 
bilitatea karmei și a patra este natura samsarei, 
despre acestea tocmai am vorbit câte ceva. 

Cât despre impermanenţă, într-adevăr, medi- 
tând asupra ei, te poţi elibera de ataşamente: obser- 
vându-te pe tine și tot ceea ce este în jurul tău, devii 
conștient, încet-încet, că toate acestea sunt trecă- 
toare. Toate sunt formate din agregate ale celor 5 
elemente și toate acestea sunt impermanente, înce- 
pând de la corpul omenesc şi până la galaxii. Și 
atunci ce rost are să te ataşezi de ceva? 

Mergând mai departe cu meditaţia ta, vei încerca 
să reduci importanța pe care o acorzi lucrurilor, rela- 
ţiilor, sentimentelor, evenimentelor din viața ta etc. 

De ce? Pentru că toată viaţa este ca un vis. Îţi vei 
da seama că oricât vei acumula în această viață, 
nimic nu va mai conta în momentul morţii. Iată de 
ce nu trebuie să dăm atâta importanță posesiunilor, 
relațiilor etc. Iată de ce nu trebuie să ne luăm atât 
de mult în serios. 

Aceasta este o a doua cale sau o meditaţie un pic 
mai profundă asupra impermanenței, care te va ajuta 
să te desprinzi din atașamentele tale. 


Am văzut că atașamentele și dorințele sunt cele 
care provoacă suferința, ele sunt o capcană a sim- 
ţurilor, a emoțiilor și a minții. Îți place ceva și aceasta 
stârnește în tine dorinţa de a poseda acel lucru. Te 
simți în siguranţă cu cineva, te simţi ocrotit sau iubit 
sau valorizat de cineva, vei dori să „ai” acea persoană 
și să controlezi acea relație. Iar în momentul în care 
pierzi obiectul respectiv sau persoana respectivă se 
îndepărtează, vei suferi. 

Din păcate, așa funcționezi în toate circumstan- 
tele, cu toate obiectele, cu toate relaţiile, cu tot ceea 
ce construieşti în viața ta. Te atașezi de ele, iar în 
momentul în care construcția ta se cutremură puţin, 
începi să suferi. 

De ce se cutremură? Tocmai pentru că nimic nu 
este permanent. Pentru că fiecare obiect sau per- 
soană are o evoluţie a sa individuală pe care tu nu 
o poţi controla. lată de ce trebuie să te desprinzi de 
ataşamente: conştientizarea acestor mecanisme este 
primul pas pentru a te elibera de suferinţe. Și este 
primul pas pe o cale spirituală și spre atingerea 
înțelepciunii. 

Să revenim la exerciţii, am să îți mai sugerez 
unul. , 

Am văzut că o cale este meditaţia asupra imper- 
manenței tuturor lucrurilor. Alte căi sunt cele ener- 
getice, prin diferite exerciţii și vizualizări. 

Începe cu conștientizarea ataşamentelor tale de 
anumite persoane, obiecte, relaţii, situaţii, posesiuni, 
idealuri, speranţe etc. Apoi vei vizualiza atașamen- 
tele respective în anumite zone ale corpului, în legă- 
tură cu anumite chakre. 

Atașamentele se pot forma în legătură cu toate 
chakrele, dar cele mai frecvente, cele mai puternice 
și cele mai stabile sunt legate de primele trei chakre. 
De exemplu prima chakră este un centru al supra- 
viețuirii, iar multe ataşamente ţin de fricile tale, de 
disoluție, de pierdere, de non-existență. Pentru a 
suplini aceste frici, vei acumula averi, crezând că 
dacă ai din ce în ce mai mult vei deveni mai consis- 
tent și cumva-cumva nu vei mai dispărea... Atașa- 
mentele se formează ca niște legături din această 
chakră, spre anumite bunuri, posesii, spre stabili- 
tatea materială, spre anumite persoane etc. 

Alte atașamente, de exemplu cele cu tentă sexuală 
sau relațiile de dependență emoţională se formează 
mai ales din chakra a doua. În chakra inimii sunt 
cele care corespund nevoii de a fi iubit şi fricii de a 
pierde iubirea altora, în chakra a treia sunt cele legate 
de ego, atașamentele față de imaginea de sine etc. 

După ce vei identifica aceste ataşamente, le poți 
vizualiza fie ca pe nişte corzi, fie ca pe nişte legături 
care pleacă din chakrele respective spre anumite 
persoane sau situații sau bunuri e 
simplu, vei desprinde aceste corzi el 
sau situațiile respective. 


tc. Apoi, pur şi 
iberând oamenii 

Sau mai simplu este să cureți mental aceste chakre 
cu o lumină albă și să vizualizezi cum din ele pleacă 
aceste ataşamente, ca o murdărie, ca un fum etc. Vei 
curăța chakrele până când le vei simţi pline cu lu- 
mină albă. 

Toate aceste vizualizări depind de capacitatea ta 
de a lucra cu tine. Dacă nu ştii exact în ce anume 
chakre sunt situate aceste atașamente, încearcă pur 
și simplu să le „simți” localizarea. Cea mai impor- 
tantă este însă intenţia ta, iar la baza acestei intenţii 
trebuie să stea convingerea că atașamentele sunt 
nocive, că atașamentele sunt cele care îți provoacă 
suferința și îți îngrădesc evoluţia spirituală. 


— Mi-a venit acum ceva în minte: oare de aceea 
îmi plac munții, pentru că par atât de puternici, de 
neclintiţi, de neschimbători, pentru că îmi dau ilu- 
zia stabilităţii, a neschimbării? spuse Omul cam ca 
nuca-n perete, căci mintea sa avea viaţa ei proprie... 

— Da și nu, Spiritul profită de orice întrebare... 
Munţii simbolizează pentru om, într-adevăr, Neclin- 
tirea, sunt iluzia omenească a neschimbării, a sta- 
bilităţii... „neclintit ca un munte”... 

Dar de fapt nu e o „neclintire” ceea ce percepi tu 
ca fiind extraordinar la un munte... Este din nou, 
puterea stâncilor de A fi... Deci în spatele acestei 
„neclintiri”, pe care o cauţi tu, iarăși se ascunde pre- 
zentul, A fi. Și atunci asta este poate ceea ce cauţi 
tu în munți: starea de A fi, pe care o simţi acolo... 
Prezenţa pură... 

Aici clipa înseamnă eternitate, percepția timpului 
„norma!” dispare... Nu mai există timp, există doar 
prezentul, care înseamnă de fapt eternitate... A fi 

eternitatea... Văzând-o în munte, încerci și tu Să fii, 
să fii eternitatea... 

Stâncile cele aparent neclintite au însă un suflet 
al lor, un suflet încătușat în piatră, un suflet aproape 
imobil, care doarme somnul pietrelor și care se tre- 
zește încet spre viaţa organică... Pietrele au sufletul 
lor mineral, adormit. 

Căldările munţilor ascund spiritele stâncilor, 
pădurile ascund spiritele pădurii, fiinţe nevăzute ce 
umplu munţii cu freamătul lor... Munţii sunt vii, 
eternitatea lor înseamnă eternitatea vieţii, este o 
Neclintire care trăiește şi care se schimbă neîn- 
cetat... Neclintirea lor este de fapt plină de viață... 

Munţii sunt atât de singuri şi de puternici... Ei 
nu au nevoie de nimic, ei doar Sunt... Și tu, minus- 
cul om, încerci să furi ceva din Puterea lor, închi- 
puindu-ţi „că-i cucerești”... Cine ești tu, micuţule, 
care îți închipui că vei cuceri vreodată munții? Un 
orgoliu la fel de mare ca și cel al liberului arbitru, 
când îţi închipui că tu chiar „decizi” ceva esenţial... 

A fi una cu muntele, cu neclintirea, cu înălțarea 


sa, cu viața sa, este experiența supremă pe care 
ţi-o îngăduie muntele... 


— Mie îmi place uneori să îmbrățișez un copac 
și să mă încarc cu energia lui..., încercă Omul să mai 
reducă din dramatismul discursului Spiritului și să 
pară și el oarecum interesant, 

Dar Spiritul nu-l ierţă: : 

—Nu ţi se pare cam egoist gestul de a lua din 
energia copacului? De ce nu-i dai tu mai bine, din 
energia ta? Sau altceva: ia-l în braţe și încearcă să 
devii una cu copacul, învață de la el acelasi lucru, 
doar Să fii... 

Am să-ți mai vorbesc puţin despre dualitate și 
despre ieșirea din dualitate dintr-o altă perspectivă, 
se întoarse Spiritul conciliant, la dizertaţia sa, con- 
știent, pentru a nu știu câta oară, că bietul om face 
şi el ce poate și că misiunea sa, a Spiritului, este toc- 
mai de a explica iar și iar, cu răbdare și dragoste, 
adevărurile sale... 

Asta poate fi o altă cale, metodă, cum vrei tu să-i 
spui, sau poate constitui o altă fațetă a practicilor 
spirituale: o s-o numesc „a integrării”; ea se regăsește 
în buddhismul zen și în dzogchen, am mai pomenit 
deja despre dzogchen... 


— Altă cale, Spirite ?! ai vorbit deja despre atâtea 
metode și căi, hinduse, buddhiste și nu mai ştiu de 
care, sari mereu de la una la alta de m-ai zăpăcit, 
comentă Omul. Atâtea cuvinte și abordări, vorbeai 
despre cuvinte, dar și tu folosești o mulţime de cu- 
vinte, Spirite, e derutant, mai ales pentru cineva aşa 
ca mine, aflat la început... - 

— Am să-ți explic toate astea, Omul meu drag și 
confuz. 

Da, ai dreptate, sar de la una la alta şi „amestec” 
învățăturile tocmai pentru ca tu să înţelegi de la 
început că toate căile duc în același loc, că Adevărul 
este unul singur și că toate aceste școli sau religii 
sau filozofii nu fac decât să îl privească din anumite 
unghiuri sau să îl denumească în diferite feluri. Iar 
folosirea a numeroase cuvinte poate avea și un avan- 
taj, acela de a-ţi arăta că același Adevăr poate fi 
caracterizat și descris în atât de multe feluri, asta 
găsesc că este ceva foarte frumos... Asta pe de o parte; 
pe de altă parte, folosirea a numeroase cuvinte și 

concepte îţi va împiedica mintea să se lege din nou 
de anumite scheme și să fabrice noi șabloane cu care 
să se autoîngrădească, de data aceasta pe un alt plan, 
acela al „chestiunilor spirituale”... 

Cât despre aceste diferite învățături, poate că 
vreodată le vom lua pe rând și le vom detalia mai 
mult. Până atunci însă ţine minte că toate aceste 
căi, metode, cum vrei tu să le spui, abordează aceeași 
„problemă”, a „evoluţiei spirituale” (nu-mi place ter- 
menul, dar deocamdată nu avem un altul, îmi doresc 
să găsesc la un moment dat unul mai frumos...) din 
diverse „părți, unghiuri, fațete”; sunt însă doar 
metode de abordare, la fel ca atunci când vrei să urci 
un munte și îţi alegi traseul... Tu mi-ai sugerat com- 
paraţia cu munții, vorbind despre ei mai înainte... 

Dar pe măsură ce urci, traseul poate deveni ceva 
mai întortocheat în jurul muntelui. Poţi încerca noi 
potecuţțe, mai sari câte un pârleaz, te mai mușcă un 
câine, mai cazi într-o băltoacă neprevăzută, mai 
culegi câte o ciupercuţă și te rătăcești etc. 

În final însă traseele ajung în vârful muntelui și 
abia de acolo vei putea vedea multitudinea de căi 
și faptul că ele nu sunt contradictorii... Atâta doar 
că unele sunt mai abrupte, altele mai domoale, unele 
mai aride, altele mai pitorești... 

Și încă ceva important: nu uita că toate aceste 
învățături au corespuns unei anumite epoci, unui 
anumit nivel de dezvoltare a conștiinței oamenilor 
și unor anumite nevoi ale acestora. De aceea ele au 
abordări diferite. Maeștrii iluminaţi au acţionat și 
au vorbit întotdeauna în funcţie de necesităţile și de 
capacitatea de înțelegere a oamenilor la un moment 
dat, potrivit culturii și timpului lor. De exemplu, 

pentru o minte duală este mai uşor să înţeleagă un 
Dumnezeu personificat, o minte abstractă va înţe- 
lege mai ușor abstracţiunile. De aceea, de multe ori, 
Existenţa, Sinele absolut, Energia, Conștiința și 
Potenţialitatea au fost personificate, pentru ca omul 
viețuitor în dualitate să se poată raporta la ele în 
modul său cunoscut, dual. Asta nu scade însă din 
valoarea Învăţăturilor, este doar o modalitate de 
a se adresa minţii omenești în termenii ei, pe înţe- 
lesul ei. 

De aceea există atât de multe practici: pentru că 
ele se adresează numeroaselor minţi și diferitelor 
niveluri de evoluţie... Mai ales la început, pentru că 
tu trăiești în lumea relativă a samsarei unde dicoto- 
miile au pentru tine un sens, va trebui să practici 
potrivit acesteia, potrivit problemelor tale concrete, 
emoții, identificări, ataşamente etc. Și asta până 
când vei ajunge să trăiești mereu în Natura minţii 
tale și vei înțelege natura iluzorie a acestora: atunci 
nu vei mai avea nevoie de aceste practici. 

Revin, că m-am pierdut și eu pe potecuțele dizer- 
tației: spuneam că altă „cale” este cea a „integrării”, 
ea se adresează dualității și vizează „leșirea” din 
dualitate, transcenderea dualității... Spuneam că 
este o altă valență, o altă abordare, poate fi de sine 
stătătoare sau complementară unei alte practici... 

Totul trebuie integrat — pentru că totul aparține 
Creaţiei și este complet şi perfect de la început. Nimic 
nu trebuie înlăturat sau schimbat, spun maeștrii 
dzogchen, dacă ai înțeles Natura reală a fenomene- 
lor. 'Totul poate fi „eliberat” în Esenţa sa pură. 

Nemaipunând etichete, nemaijudecând, nemai- 
scindând în „bine” și „rău”, „plăcut” şi „neplăcut”, 

„alb” și „negru”, încet-încet mintea va începe să 
devină non-duală... precum Creaţia, precum Sinele, 
precum Esenţa sa (și iată că am ajuns din nou în 
„centru”, la Sine, la Esenţa minţii... sau undeva 
aproape de vârful muntelui...) 

Astfel, întorcându-se mereu spre Sine, mintea își 
retrage încet-încet tentaculele pofticioase întinse 
spre „în afară”, spre lucrurile „plăcute”, îşi domoleşte 
agresivităţile care luptau împotriva „răului” și „ne- 
plăcutului”... Care, spuneam mai demult, aparţin 
de fapt doar realităţii sale relative... 

A accepta ceva înseamnă, pentru mintea ta, plă- 
cere, aceasta este traducerea ei; iar a respinge, 
înseamnă suferință. Dacă vei reuși să accepți, să 
integrezi tot, ghici ce se va întâmpla? Suferinţa va 
dispărea, pur și simplu pentru că a dispărut teme- 
lia ei, respingerea de către minte. 

Învață deci acceptarea și vei vedea cum încet-încet 
mintea se linişteşte, se „întregește”, își linge şi își 
vindecă rănile provocate de schismele judecăților, 
valorilor și ego-ului, și se cufundă pe nesimţite în 
Pacea Non-dualului. 


—Vorbeai despre a trăi în armonie cu Universul... 
asta înseamnă, să integrezi totul? 

— Asta și altele, despre care ţi-am tot vorbit, se 
avântă Spiritul acolo unde îi plăcea lui mai mult, 
în abstracțiuni... 

Înseamnă să pluteșşti pe apele „oceanului cauzal”, 
cum îl numesc hindușii, să te lași dus de valuri ştiind 
că nimic rău n-are să ți se întâmple vreodată, știind 
că Existenţa va avea mereu grijă de tine — dacă te 
abandonezi Ei, cu bucurie, cu liniște şi cu încredere... 


152 


(E: Scanned with OKEN Scanner 


Vei întâlni oameni, vei întâlni experienţe, vei 
întâlni tot felul de fiinţe, vei întâlni tot felul de minu- 
nății, care toate plutesc pe apele „oceanului cauzal” 
și în final vei ajunge acolo unde trebuie să ajungi... 
Dus de apele cauzale, în armonie cu Universul, fără 
nici un efort, doar lăsându-te purtat de ele, a nu face 
nici un efort, a lăsa doar să se întâmple şi a te bucura 
că se întâmplă... 

Și atunci vei descoperi că totul se întâmplă așa 
cum trebuie și atunci când trebuie. 

Tu nu ai nimic de făcut, doar să explorezi şi să 
te bucuri și să te lași purtat de valuri, fiindu-i recu- 
noscător Existenţei pentru armonia în care te inte- 
grează și pe tine. Fiind recunoscător pentru că Totul 
există și pentru că exiști și tu; şi atât. 

A fi în armonie cu Universul înseamnă a nu mai 
exista „tu” ca individualitate, înseamnă să devii o 
picătură din acel ocean, înseamnă să te unduiești 
odată cu valurile sale, înseamnă să ajungi pe diferite 
țărmuri, să scalzi diferite nisipuri, să mângâi dife- 
rite fiinţe, înseamnă să fii una cu oceanul şi cu 
Cauza, înseamnă să fii una cu Întregul, înseamnă 
a fi Întregul... 

Spuneai că folosesc multe cuvinte... ai dreptate, 
Omul meu drag, și asta este ceva destul de intim: 
este modul meu de a aduce un omagiu Existenţei, 


este mica mea ofrandă, o ofrandă de cuvinte, de slavă, 
de încântare... 

...SĂ te căsătorești cu vântul 


— Am să-ți spun acum o scurtă fabulă, Omule, 
vreau să-ți las această alegorie care poate te va 
inspira pe drumul tău, spuse Spiritul, știind că 
aceasta avea să fie una dintre ultimele sale lecţii: 
„După ce a refuzat să se căsătorească cu soarele, cu 
norul, cu vântul, cu muntele, șoarecele se întoarse 
la specia sa: este dificil să-ți depășești specia”*. 


Așa este, Omule, și în orgoliul tău — tot tu ești 
cel care „refuzi” să îți depășești condiția, probabil 
pentru că nici soarele, nici norii, nici munţii nu sunt 
suficienți de buni pentru marele tău ego... Deh, stru- 
gurii sunt acri... 

Sau, încolăcit în fricile tale pământene, rămâi 
veșnic legat de pământ. Ce vor spune ceilalți dacă 
tu vei zbura spre cer? Cum ai putea îndrăzni așa 
ceva, dacă toată viața ți s-a spus că ești un om nezbu- 
rător? Cum să îndrăznești chiar să-ţi imaginezi că 
te căsătorești cu vântul? 

Nu, specia ta le știe pe toate, ea deţine adevărul, 
celelalte specii nici nu merită să fie băgate în seamă... 


*Panchatantra, colecție de fabule sanscrite. 

Ce prostie mai e și aia, să te căsătorești cu vântul... 

Şi iată cum rămâi astfel închis în închisoarea 
speciei tale, refuzând să vezi extraordinara „lume 
de afară”... 

Lumea vântului... 

Și chiar dacă poarta închisorii se deschide, vei 
putea oare să ieși pe ea? Vei avea curajul să explo- 
rezi o nouă specie sau chiar să devii o nouă specie? 

Căci despre asta este vorba în toată această muncă 
a „evoluţiei spirituale”: despre a deveni o nouă specie. 

Dar pentru asta îţi trebuie curaj: un curaj neli- 
mitat de a trece peste barierele sociale, morale, cultu- 
rale impuse de specia ta. Da, e nevoie de un curaj 
extraordinar de a „înfrunta” necunoscutul aflat la 
poarta închisorii tale, de a te aventura Afară, spre 
noi spaţii, spre noi dimensiuni ale minţii și percep- 
ţiei... Da, îţi trebuie un curaj extraordinar să-ți 
extinzi conștiința în întregul Univers, să ajungi la 
originile lumilor, ale timpului, ale spaţiului... 

Să atingi Ceea ce e de Neatins... 

Este extraordinara Aventură a Necunoscutului 
în care trebuie să pornești singur, cu măruntele 
tale puteri, dar călăuzit de o nemaipomenită deter- 
minare.. 

ȘI aburi e mai simplu să te (renion la falsa 
ta siguranță şi automulțumire, acolo unde totul este 
călduţ, și cunoscut; chiar dacă e plin de mizerii și 
suferinţe: dar le cunoști, ești familiarizat cu ele, asta 
este viaţa ta de zi cu zi, fără nimic spectaculos, fără 
acte de curaj, fără aspirații, fără zboruri spre cer, 
fără nebunia aventurii... 

Poate doar visezi din când în când, dar și asta tot 
cu teama de a nu depăși nişte limite „acceptabile” 

ale visului. Te mulțumești cu măruntele tale vise... 
Și, în plus, visul e oarecum „permis” — pentru că e 
doar un vis, nu? Nu există pericolul prea mare de 
a-l şi înfăptui... e doar o fantezie, nu-i așa? 

Te temi chiar și să visezi „prea mult”: dacă exa- 
gerezi cu visatul?! Dacă vei fi catalogat drept un 
„visător” rupt de „realitate”? Care „realitate”? A 
aripilor tăiate, a compromisurilor şi a fricii... 

lar aspiraţiile tale sunt atât de mărunte: un loc 
de muncă mai bun, o familie „onorabilă”, o mașină... 

Cum să te căsătorești cu cerul, sau cu muntele, 
sau cu vântul — tu, cel care ești atât de plin de frică 
și de nesiguranţă... 


Iar soarele, norii, vântul, munții — au o răbdare 
nesfârșită... 

Până când vei avea curajul să zbori spre ei și să 
te căsătorești cu ei... Până când vei fi suficient de 
puternic și de temerar... Până când îţi vor crește 
aripi și vei deveni o nouă specie... 


— Cum să câștigăm această „nemaipomenită 
determinare” de care vorbești tu, Spirite? De unde 
vine ea? întrebă Omul descumpănit... Ştia că se 
apropie momentul despărțirii sale de Spirit, cel puţin 
pentru o bună bucată de vreme, și simțea că nu avea 
să se descurce singur, fără sprijinul acestuia... Sim- 
tea din nou frica urcând în el: din nou singur... Şi 
de data aceasta cu o provocare a 
care de-abia o înțelegea... 


— Nu „vine” de nicăieri, ea trebuie să crească în 
tine, explică cu blândețe Spiritul, ştia şi el cât de greu 
este totul, înțelegerea, acceptarea, perseverența, iar 


tât de mare şi pe 

apoi abandonul a tot ceea ce ai adunat tu până acum, 
abandonul în fața Existenţei. 

La început e doar o adiere „a ceva” nedefinit, un 
fel de dor care te face să bănuiești „că mai există și 
altceva”. Apoi acesta crește, devine o neliniște: „dar 
dacă ceva, poate chiar ceva esenţial, îmi scapă”... 

Te simţi incomplet, ceva lipsește, ai adunat bo- 
găţii, faimă, bani, glorie, dar ceva lipsește mereu, 
oricât de mult ai aduna, oricât de multe ori ţi-ai 
schimba telefoanele mobile sau mașinile sau casele 
sau relaţiile... 

Și atunci începe căutarea: în diferite religii, în 
filozofii, în sisteme de gândire, în scripturi, în spusele 
maeștrilor... Şi abia căutând începi să-ți dai seama 
cât de departe te afli de Adevăr... 

Ceea ce devine înfricoșător. Mulţi abandonează 
„căutarea”, e prea greu, prea dureros, trebuie distruse 
atâtea concepte, atâtea obișnuințe... 

Iar cei curajoși merg mai departe. Determinarea 
începe să crească în ei, devenind din ce în ce mai 
puternică, până când ajunge de neoprit... Și abia 
acum începe adevărata trudă, până acum doar ai 
cochetat cu „o cale spirituală”, te-ai aflat în treabă, 


ai mai achiziționat niște informaţii, te-ai lăudat . 


în societate cu noile tale preocupări ezoterice sau 
mistice... 

Fără acea determinare, însă, nu poţi păși cu ade- 
vărat pe Cale... 

Și nimeni nu-ți promite că va fi ușor: nu, va fi in- 
fernal de greu, tocmai de aceea ai nevoie de un curaj 
nebunesc: orbecăi, oricând te poți rătăci, sunt atâtea 
poteci neclare, mintea ta îți joacă feste, ego-ul tău se 
apără, cei din jur râd de tine... 

Vei cădea de atât de multe ori... Unii rămân la 
pământ, alții abandonează Calea, se întorc în lumea 
lor călduță și sigură, în lumea lor cunoscută... 

Căci necunoscutul este cel care sperie... 

Dar alții merg mai departe cu obstinaţie, înfrun- 
tând toate pericolele Necunoscutului, demonii care 
apar la tot pasul din minte, prăpăstiile emoțiilor, 
furtunile energiilor care se trezesc și pe care nu le 
înţelegi... Ei intră în puterea determinării, aceasta-i 
posedă, aceasta-i conduce... Voința lor nu mai este 
omenească, nu le mai aparține, ci aparţine Puterii... 

Și aceștia sunt Învingătorii... poate nu acum, poate 
nu în această viață. Dar ei, până la urmă — înving... 


Există o parabolă frumoasă despre această deter- 
minare: discipolul vine la maestru şi-l roagă să-i dea 
Învățătura. 

Maestrul nu spune nimic, îl ia doar pe discipol cu 
el la râul din apropiere. Aici îl scufundă și-l ţine cu 
capul sub apă, discipolul se zvârcolește, maestrul îl 
ține cu capul sub apă până la limita sufocării... Apoi, 
dintr-o dată, îi dă drumul și discipolul țâșneşte înne- 
bunit din apă după o gură de aer. 

Maestrul îi spune: doar când vei tânji după În- 
vățătură ca după această gură de aer, o vei putea 
primi... 

Da, până atunci doar vei cocheta cu Învățătura 
și, chiar dacă o vei primi, ea nu va crește în tine. Va 
fi doar o sămânță aruncată pe un pământ sterp... 


— Știu că mă aflu departe de Adevăr şi asta este 
îngrozitor de descurajant și de dureros. Știu și că 
vreau să merg mai departe, dar nu ştiu cum, viața 

de zi cu zi mă ţine lipit jos, de pământ..., scânci 
Omul neputincios. Spui că determinarea „trebuie să 
crească în tine”. Şi de ce nu crește? strigă el aproape 
cu disperare... 

— „Trebuie să crească în tine” — nu era ceva im- 
perativ, dragul meu Om, reluă Spiritul plin de dra- 
goste. Determinarea nu va crește niciodată singură. 
Dacă o ajuţi și ai încredere în ea, va crește; dacă 
nu, nu. 

Şi exact asta înseamnă determinarea și curajul: 
a te dezlipi de pământ, acolo unde te ţine viața de 
zi cu zi. În asta constă munca: în a-ți schimba viața 
de zi cu zi, astfel încât ea să nu te mai ţină lipit... 

'Ție îţi trebuie mereu ceva concret, o tehnică, un 
exerciţiu, ceva de aplicat: „ce să fac cu viața asta”? 
Deja ţi-am dat câteva tehnici. Cu ele poți schimba 
fiecare gest sau sentiment al vieţii de zi cu zi, astfel 
încât aceasta să devină un ajutor și nu ceva care să 
te ţină lipit de pământ... 

Tu pui căruţa înaintea boilor, cum spuneţi voi, 
oamenii. 

Nu „viaţa de zi cu zi” este cea care comandă, fu 
ești cel care îţi faci viața de zi cu zi! Dacă te afli acum 
într-un punct în care aparent ea face jocurile, este 
doar pentru că până acum tu nu ai trăit într-un mod 
conștient. Dar ţine minte, omul meu drag, viaţa de 
zi cu zi este ceea ce creezi tu în fiecare clipă... 

Trebuie să îi dai vieţii tale o formă, altfel ea va 
lua forma pe care i-o dă karma, așa cum a făcut până 
acum, am mai vorbit despre asta... 

Și atunci regândește viaţa de zi cu zi: fiecare emo- 
ție poate deveni o ocazie de introspecţie şi analiză. 
Fiecare gest, gătitul, mângâiatul pisicii etc., toate 

pot deveni o ocazie de a fi prezent, de a fi lucid, de 
A fi pur și simplu... și asta cred că e deja foarte 
mult... i 

Asta înseamnă conștientizarea, meditaţia ca stil 
de viață, și nu un exercițiu de o oră, două pe zi, starea 
de observator și toate celelalte despre care tot vor- 
bim. Dar dacă n-o practică nimeni, ea singură nu 
se întâmplă, din păcate. 

Ele trebuie „exersate” iar și iar, până când devin 
un nou mod de viață, care nu te va mai ţine lipit de 
pământ. Determinarea, mică la început, să spunem, 
te va ajuta să-ți schimbi modul de viață, încet-încet, 
zi de zi și pas cu pas, iar acest nou mod de viață care 
se naște va întări determinarea. Şi tot așa. 

Vezi tu, Omul meu drag, eu mereu am vorbit 
cumva în același timp despre cele două planuri, 
despre cele două „realităţi”, cea relativă, duală, a 
vieţii tale zilnice și cea absolută, non-duală. Multe 
practici (inclusiv dintre cele pe care ţi le-am prezen- 
tat eu) au de asemenea două stadii: la început unul 
convențional, corespunzând lumii tale duale, și apoi 
unul non-convenţional, nondual. Trebuie să începi 
cu primul, pentru că tu trăiești încă acolo, în sam- 
sara, să-ţi rezolvi problemele emoțiilor, ale ego-ului, 
ale relaţiilor, problemele minții... 

Dar nu uita niciodată că, la un moment dat, va 
trebui să ieși din această samsara... şi aici intervine 
stadiul non-convenţional al practicilor... 


— Și de unde voi ști când am ajuns la acest stadiu 
mai avansat de practică? se smiorcăi Omul... 

— E bine să nu sari etapele, pentru că îţi vei fura 
tu singur căciula, te vei amăgi și nu vei face decât 

să pierzi un timp valoros, dacă te vei considera „mai 
avansat” în practica ta decât ești... Și în plus vei 
încurca şi vei zăpăci lucrurile destul de tare — dacă 
te apuci să le amesteci, riscând să cazi din nou în 
tot felul de capcane ale ego-ului și ale atașamentelor, 
din păcate fără măcar să-ți dai seama. 

Te poţi verifica tu singur foarte bine: în momentul 
în care toate negativităţile tale dispar — emoții, 
gânduri, acțiuni —, atunci când ele sunt înlocuite de 
compasiune, înseamnă că te apropii, înseamnă că 
practica ta de până acum, cea convenţională — cum 
am numit-o, a avut succes... 

Dar practica ta se va putea schimba în mod esen- 
țial abia după ce ţi-ai înțeles Natura minţii. Ea te 
va ajuta să poți trăi de-acum încolo în mod ferm — 
acolo, în Natura ta reală, dizolvând toate gândurile, 
emoțiile, trăirile — în Esenţa lor nonconceptuală și 
nonduală. Și nici măcar acum nu ar trebui să renunți 
în totalitate la practicile convenţionale. 

Și încă ceva: ține minte că orice tehnică este doar 
un ajutor, o cârjă pe care la un moment dat trebuie 
să o abandonezi. Nu face un nou atașament vis-a-vis 
de tehnică, asta este o altă capcană a căilor spiri- 
tuale. Atunci când ai învățat ceea ce ai avut de învă- 
țat, abandonează tehnica... 


Trebuie să-ți găsești propriul echilibru între toate 


acestea, uneori e greu, știu... De aceea este nevoie 
de maeștri... 


Și ca să ne întoarcem acolo de unde am plecat la 
începutul discuţiilor noastre, la dorinţe, acum vei 
înțelege altfel aceste lucruri... Orice dorinţă este o 
incercare de a suplini o lipsă, de fapt este o falsă 

încercare... Ceea ce simţi tu ca o lipsă este nerecu- 
noașterea Naturii tale reale și faptul că tu nu trăiești 
în acea Natură reală. De aceea te simţi incomplet 
și cauţi „să te completezi” cu case, cu mașini, cu par- 
teneri, cu recunoaștere socială. Atâta timp cât tu nu 
îţi cunoști Natura reală, mintea ta se va agăța mereu 
de altceva, de ceva exterior şi fals, crezând că, dacă 
ţi-l aduce, vei deveni complet... Acesta este de fapt 
substratul intim al dorințelor... 

Iar în final, va trebui să renunţi chiar și la dorința 
iluminării, la dorința de a deveni un lisus sau un 
Buddha. Orice dorință creează ataşamente și sufe- 
rință... te vei atașa acum de dorința iluminării și 
exact aceasta va deveni acum obstacolul în calea rea- 
lizării tale. 

Nagarjuna spunea că „dacă nu vei înceta să dorești 
să devii un Buddha, niciodată nu vei ajunge să știi 
că ești deja un Buddha”... 

Când nu vor mai exista dorinţe, abia atunci ai 
ajuns... 


Important este să nu te mulțumești doar cu 
rezolvarea problemelor tale mărunte, propune-ţi să 
ajungi „dincolo” de corpul fizic, „dincolo” de minte 
și emoții, de pozitiv și negativ, dincolo de condi- 
ționări și ataşamente... Iar apoi — „dincolo de din- 
colo”, în Esenţa ta... 

Asta vrea să spună Gautama Buddha în celebra 
sa mantră... „Gate, gate, paragate, parasamgate, bodhi 
svaha”... („dincolo, dincolo, dincolo de dincolo, cu 
desăvârșire dincolo, ce minunăţie...”). Toate trebuie 
transcense, Omule, pentru a ajunge „cu desăvârşire 
dincolo”, pe tărâmul iluminării... 

Acesta este capătul de drum, cum îi tot spun eu, 
de aceea l-am reamintit mereu, ca să nu-l uiţi, ca 
să ştii unde trebuie să ajungi... 

Tu ești deja un Iisus, un Buddha... atâta doar că 
ai uitat, pierdut în periferia ta, în ego-ul, în dorin- 
tele, atașamentele și suferințele tale. Înlătură-le și 
atunci îţi vei redescoperi natura ta reală... 


— Da, Spirite, dar eu mă tem că totuși nu sunt 
decât un şoarece care se întoarce iar şi iar la specia 
sa..., se jelui Omul disperat, simțind cum totul se 
va prăbuşi odată cu plecarea Spiritului... și de-abia 
a întrezărit și el câte ceva... ce-a fost iubirea sa neîm- 
părtăşită, dar ce va fi această nouă despărțire... 

— Omul meu drag, înțelesul fabulei este exact pe 
dos: șoarecele poate deveni non-șoarece, poate deveni 
altă specie, da, șoarecele se poate căsători cu vântul... 

Acesta este sensul vieţii, Omule, acesta este sen- 
sul evoluției, asta înseamnă dezvoltarea și expan- 
siunea Conștiinţei, pentru asta te-ai întrupat tu aici 
și acum, Omule... Ca să-ți reamintești că eşti un 
Iisus sau un Buddha... 

Haide, adună-ți curajul și înțelege că tu ești deja 
o altă specie... 

Şi fii liber, du-te, zboară, căsătorește-te cu vântul... 


Și astfel omul își adună firavele sale puteri, îşi 
șterse lacrimile și porni cu curajul disperării, pe 
calea Cunoașterii, în Marea sa Aventură, așa cum 
o tot numea Spiritul. Pe acea cale fără întoarcere, 
căutându-și și el, de acum, drumul spre Acasă... 

Și luă cu el acele vorbe preţioase, care aveau să-l 
ridice de atâtea ori, care aveau să-l sprijine, să-i dea 

putere, care aveau să-i aline rănile şi să-i vindece 
dorurile: „Omul meu drag, fii liber, du-te, zboară, căsă- 
torește-te cu vântul...” 

Vorbele care conţineau dragostea fără de sfârșit 
a Spiritului pentru oameni. 

La Editura LiLA au apărut: 


În colecţia, Calea înspre Sine”... 


Indra, Să te căsătorești cu vântul... 

Indra, Spune DA Existenţei... 

Indra, Pentru că nu există decât Sinele... 

Indra, Dincolo de iluzie... 

Indra, Călătoria supremă... 

Indra, Prezent în propria prezență... 

Indra, Getting married to the wind (translated by Rodica Albu) 
Indra, Un elefant într-un borcan... 


În colecţia, Forme de cuvinte” 


Oana Denis Rotariu, Suflet perpetuu... 


Indra, Un fel de haiku-uri spirituale cu flori 
şi câteva pisici 


În colecția, Forme de energie” 
În lumea de armonie a mandalelor LiLA... — carte de colorat 
În colecția, Texte sacre” 


Indra, Sutra de diamant. Câteva comentarii... 


Vor apărea: 


În colecția, Calea înspre Sine”... 


Indra, Încă o carte cu puncte-puncte... 
Indra, Starea de yoga... | 
Indra, Say YES to Existence... 


In colecția, Texte sacre” 


Indra, Dhammapada, comentarii... (2 vol.) 

COLECȚIA 


Calea înspre Sine 


„= Omul meu drag, spuse Spiritul, înțelesul fabulei este exact pe dos: 
şoarecele poate deveni non-șoarece, poate deveni altă specie, da, 
şoarecele se poate căsători cu vântul... 

Acesta este sensul vieții, Omule, acesta este sensul evoluţiei, asta 
înseamnă dezvoltarea și expansiunea Conștiinţei, pentru asta te-ai 
întrupat tu aici și acum, Omule... Ca să-ţi reamintești că ești un 
lisus sau un Buddha... 

Haide, adună-ţi curajul și înțelege că tu ești deja o altă specie...” 

Şi, astfel, omul își adună firavele sale puteri, își șterse lacrimile 
şi porni cu curajul disperării, pe calea Cunoașterii, pe acea cale fără 
de întoarcere, căutându- și și el, de acum, drumul înspre A =. 

Şi luă cu el acele vorbe prețioase, care aveau să-l ridice de atâtea 
ori, care aveau să-l sprijine, să-i dea putere, care aveau să-i aline 
rănile și să-i vindece dorurile: „Omul meu drag, fii liber, du-te, 
zboară, căsătorește-te cu vântul...”. 


ate 


Se 


CĂI 
„Da, este o carte radicală, menită să distrugă ego-uri şi minți 
condiţionate... 
Este pentru cei care nu mai vor să facă compromisuri, pentru cei 
a căror nevoie de schimbare a devenit dureros de acută, pentru cei 
care sunt gata să-și abandoneze falsa siguranţă și automulțumirea 
pentru a porni în Marea lor Aventură, cum o numește Spiritul...” 

